
Nga thoh ia kine ki khana shaphang 
U Don Put it na ka bynta ki 
Khynnah bad Samla 
Ka Ri 

Ban iarap ia ki ym tang 
Ba kin bang ia la ka ktien 
Hynrei ba kin ieit ruh de ia ka^ 



HA KI NONGPULE 


Kane ka long ka Histori u Don Putit kaba 
nga la kular mynshuwa ban iathuh ha phi. T 
Pa i la ialap ha nga shaphang u Don Putit mynba 
nga dang khynnah; bad, kum u khynnah, n^ 
shait sngewtynnat ban tip shaphang ki kam 
shlur jong u. Ha kata ka por, nga la kut jin^ut 
ba, ngan tang shu iakynduh ia u, ngan phah ba 
un iathuh lut ha nga shaphang ka jingim jong u 
baroh, kaba nga ngeit ka long kaba phylla eh. 

Te, shisien ka sngi, katba nga dang shong 
pyrkhat marwei ha trai u dieng sohphan, nga 
iohi ia u Don Putit ba u wan sha nga, u da rah 
de shi nat ka kait syiem bad shi rynjup u soh- 
snam ba u kheit na ka Dewlynnong ki Shrieh. 
U bat ia nga na ka tyrpeng, u jwai ieit de ia ki 
ngab jong nga, bad u ong, “Me u khynnah,. 
me kwah tip ia kaei kaei kaba mem pat dei ban 
tip. Ka kham bha ba ngan leit ialam noh ia 
me sha Ramew, khnang ba ki theisamla jong ka 
kin hikai ia me kumno ban im ha ka pyrthei!’* 
Te, katba ngi dang iabam ia kata ka kait, bad 
ngi iakjup de ia uta u sohsnam, u Don Putit, da 
ka khmat kaba phuh da ka jingkmen, u iathuh 
lut bin ha nga shaphang la ka jingim. 

Nga sngewnguh eh ia u Don Putit ba u 
la shah ia nga ban iathuh ha phi shaphang 
jong u lyngba ki sla jong kane ka kitab, bad 
nga sngew nga dei ban ong ba, lymda dei namar 
ka jingkhraw mynsiem jong u, ngin ym lah,. 
lehse, ban ioh sngew wat tang ia ka kyrteng 
jong u ruh. Te, para lok, lada phi lah ban ioh. 
jingkmen ha kaba pule bad tip shaphang jong u« 
kata hi ka long ka burom kaba khraw eh ba 



phi lah ban ai ia u Don Putit, u lok uba ieit 
eh jong nga, bad uba la kloi ruh ban long u lok 
jong phi baroh. 

Malki, Shillong, 

The 3rd February, D S. Khongdup. 

1969. 

*** 

Ngi ai harum khyndiat ki jingkynthoh jong 
i Bah Owen Rowie kiba iadei bad u Don Putit, 
kiba ngi la pynmih ha ka Kitab kaba nyngkong 
jong ka “Ha Ki Sn^ U Syiem.” 

«*)|t 

“ Ki puri ki dken ruh kine, da kumba 

ki da don shisha, hynrei kiba, kum ki Khasi 
kiba kamai ia ka hok, ngim del l^n tieng, namar 
khatduh khatwai ki jingleh jingkam jong ki 
baroh ki pynksan hi ia ka rngiew u briew uba 
hok bad uba shida. Kumta u Syiem ka Ramew 
u wan rong noh ia u Don Putit shuwa ba u 
Syiem Kopsop un ioh ban pynkhein burom 
bad pynbud nam ia u da kaba un pynkam ia u 
da ki kam kiba un myntoi pynban ma u uba khlem 
da don hok ban dawa da ka jinglong jong u ia 

kano kano ka jingkyrkhu ne ka jingmanbha 

Ngi kyrmen u Don Putit un nang iai ksan 
shuh shuh haduh ba un da pom daw jling.” 









U DON PUT IT 

LyncfHig 1 
Ka Lang kha spah 

Ha ki sngi u Syiem Symphup, la don, 
ka shnong Nongden^, uwei u khun ka nong- 
bylla sngi uba la jaituh palat briew liam. Ka 
Shanduh, ka kmie jong u, ka la sngew khuslai 
la biang la ka jingim tang na ka bynta la u khun 
jaipdeh. Ha pdeng ka jingduk bad ka jingkyrduh, 
kiba la pynlong ia ki ban bam shiteng kf^n man 
ka por, ica sngew ba kan ym lah ban im stem 
lada u khun jong ka um kylla kloi la ka jinglong. 
Hynrei shisien ba u briev u la mad ia ka im 
jaipdeh kaba pynlong ia u ban dang klum hapoh 
ka nep mynstep haba ki briew ki la Ipit sha la 
ki jingtrei, bad ban rkhie phuhmat mynmiet 
ha kaba sngap nia sngap jutang ha img ki briew, 
kam long kaba suk ia u ban pynsmat pyusting 
pat ia la ki kti ki kjat. Kumjuh ruh ka la long 
la une u khun marwei jong kane ka nongbylla. 
Man ka step, shuwa ba kan leit trei baisngi, 
kan hion ia u da ki ktien miaw ha ban da biang; 
bad man ka miet pat, ynda ka la wan bylla, 
kan tangon ia u da ki ktien ksew haduh ba kan 
da hun. Hynrei u briew uba la set laha ia la 
ki shkor, ka tup ka man kaba katno katno ruh 
kan nym lah ban pynsngew pat ia u, ne, lada u 
ioh sngew makna eh ruh, u peit, u leh, bad u 
kren thik kum u kyllut hi. Um ju kylliang 
ktien mynno mynno ruh haba ka kmie jong u 
ka kyrhuh; u sngap ia ka sngap mynthi thhp. 
Pynban, ha pdeng katta ka jingmynthi jong u. 

sliisien ka sngi, kumno re kumno, u kum pyllait 
thyllieij kumne, “Mai, tim, katba phi mon ia 
nga, mei, tangba phi ai ja la biang.” Ka jing- 
sngew ingkhong ka Shanduh ha kata ka por ka 
long ka bym lah shuh ban batai ba khlem da 
kren ei ei shuh ka shu ai noh shi takor i^ak 
namar ka shyllangmat la u khun. 

Baroh shi shnong ki sin ia u u Alhia. U 
tang shu lah bam mynstep, u shait mlien ban 
leit thad sngi ia lade harud kawei ka wah. U 
tang sngew ba la shit than eh ka sngi, u leit rieh 
tngen noh ha ki syrngiew jong kawei ka jri 
kaba heh bad iar bha ki tnat. Kumne u ju pynlut 
man ka sngi ia la ka jong ka por tat haduh ban 
da Jan sep ka sngi, bad u ju wan rung pat sha 
ling ynda u la khein ba ka kmie jong u ka la dep 
bam. Ha pdeng ki ktien pohjait kiba kan 
khlei haduh sngewmat kumba u thyllieij jong ka 
um nang shuh ban shna ki tien sin tien rngop, 
u Alhia un sei ia la ka pliang saraw, un khat ia 
ka ja bad u jhur, bad un bam la ka bam, khlem 
da pynshah shkor shi saphit ruh aiu ka kmie 
jong u ka byrthen. 

Ha kawei ka sngi, ka kmie u Alhia ka kyndit 
shuwa ban riew u yiar-nyngkong. Katba ka 
dang pyrkhat khuslai shaphang la u khun, ka 
ioh sngew ia kawei ka sur kaba sawa kumne, 
“Shanduh, phi la kyndit ne em?” 

“Ei ba kren?” la kylli ka Shanduh, ha ka 
sur kaba lam tieng. 

“Shanduh,’* la ong biang kata ka sur, “phim 
dei ban diaw ne ban khuslai. U khun jong 
phi u long kumne kumba u long ym da ka mon 

jong u hi. Mynta nga kwah ba phin kular ban 
leh kumba ngan hukum ia phi ban leh.” 

Ka Shanduh ka sngew la kumba ka don ha 
rngai, bad ba ka mon jong ka ka la shah synshar 
ha kawei pat ka bor. “Hooid,” ka shu ong, 
khlem da don mon ne sngewthuh balei ka koh- 
nguh ban leh ia ka mon jong kata ka sur kaba 
kam lah ban sngewthuh naei ka mih. 

“Khie bad kynrut lai kham u khaw ban 
shet pu rynsi,” la ong kata ka sur.^ “Khleh ha 
uta u rynsi bad u sohliang im ba la tylliat ni 
bha. Phin lap ia uta u sohliang ha.ka maloi ba 
phi buh halor ka rynsan buh pliang. Ai ia uta 
u rynsi ha u khun jong phi ba un bam jasngi 
lashai. Phi la kular ban leh ia ka hukum jong 
nga; kynmaw ia la ka kular!” 

“Hooid,” la ong ka Shanduh kum ka briew 
kaba la shah shoh tyndep; “hynrei u sohliang 
im u dei ka bih 1” 

“Ka jingim u khun jong phi kam shong ha 
ka kti jong phi,” la ong kata ka sur. “Na ka 
bynta jong phi, bad khamtam na ka bynta u 
khun jong phi, kynmaw ban leh ia la ka kular.” 

“Hooid, ngan pyndep ia la ka kular,” la 
jubab ka Shanduh. 

Ha kata kajuh ka khyllipmat, u syiar u 
kynih, bad kata ka sur ruh kam shym kren shuh. 

Ka Shanduh ka khie bad ka shew ding. 
Katba ka nang phon ia ka ja ha dpei, ka kynrut 
lai kham u khaw ban shet ’pu rynsi; ka khleh 
ha uta u rynsi bad uta u sohliang uba ka lap ha 
ka maloi, bad uba ka la tylliat m bha, kumba la- 
hukum kata ka sur. Ynda la ih ka ja, ka sdieh 

lai tylli ki kpUj t^d ka suh ia ki ha u tbri uba rit, 
bad ka syrdoh ia uta u thri na ki tduh jong u 
ban long kum u kpieng. Nangta ka wah 
ia ki ha tyngier. Ynda ka la ieng seh ka sngi» 
u Alhia u kyndit. U lyngngoh shibun eh ban 
iOhi ia la ka kmie ba kam pat shym leit bylla 
satia. Shuh shuh, u nang kham lyngngoh ban 
ioh sngew ba ka kren ia u ha ka sur kaba jem 
bad kaba sngew ieit. 

“tChmih shane, khun,” ka dng, “nga la 
shet lai tylli kine ki ’pu rynsi na ka bynta jong 
phi. Ynda phi la thngan jasngi shibit, sa bam 
ia ki baroh lai tylli. Nga, lehse, nga lah ban 
poi ling ynda la kham miet mynta ka sngi, bad 
kine ki kpu kin iarap ia phi ban ym thngan tat 
haduh ba ngan da wan.” 

U Alhia um nang ban jubab shibun kyntien. 
“Hooid, mei,” u shu ong, ‘‘ngan da bim tyngkai 
ia ki.” 

‘‘H’oid, khun; leh katba phi mon, tangba 
bam ia ki.” 

Nangta ka shim ia la ka wait, ka khoh, 
bad u star, bad ka leit sha la ka jingtrei. Shisien 
ruh ka khlem da kyrtiang dien ban peit sha la u 
khun. Hynrei ynda ka la poi ha lyngkha, ka 
shu shong thapiur halor uwei u maw kum kaba 
la klet ia ka pyrthei, bad ka bym kwah kynmaw 
ei ei shuh ia kiei kiei kiba don ha ka. ^ trai 
lyngkha ka phah ba kan leit noh sha la hng, 
ba kam lah trei ei ei, hynrei ka Shanduh imat 
kumba kam shym ioh sngew ne iohi iano iano. 
Lymda dei namar ba ka jaw ummat brup shi 
brup, ki para ba iatrei lyngkha ha kata ka sngi 

kin jin da la tharai ba ka la kylla maw ha ka 
jaka ba ka shong. 

Ka tang shu mih ka kmie na iing, u Alhia 
u shim ia kita ki kpu bad u kieng ia ki ha la ka 
ryndang. Katno u sngew phuhmat ban pyrkhat 
ba ka kmie Jong u, la ka shait mai shait tim ia 
u, ka dang ieit hi, imat, ia u. “Haba nga pyrkhat 
pyrkhat ia ka jingieit i mei,” u kren ha lade hi, 
'‘ka ja nih ngam sngewthuh shuh la ka bang ne 
ka blad. Lada kumne te, in da kawiat i mei 
ia nga katno katno ruh, nga tharai ngan shah la 
ka shah doh iap.” U sngap shiphang kum u 
nongkhia uba wad ia ki kyntien kiba kham shong 
nia: nangta u sei biang ia la ka nia jaipdeh, 
“Tangba, la kumno kumno ruh, nga imat i mei 
i la isih shisha ia ka Jingalhia Jong n^a. Te, 
lada i mei in pynpaw ia ka dak jingieit khun 
kumne man ka sngi, khlcm da thew ia ka lait ka 
let, ia ka jinglong jaituh ka jinglong alhia jong 
nga, ym pep ha kano ma ka por ngan da kylla 
tipsngi noh, ngan nym jaipdeh shuh.” 

Nangta u khang ia ka shyngkub, bad u leit 
sha kata ka wah harud kaba u ju thiah kai man 
ka sngi. Ka kyrteng kane ka wah dci ka Dain; 
bad la ka long kaba bun dohkha bun dohthli, 
ym ju kham don satia kiba nud ban leit khwai 
Ieit shoh, namar ki ngeit ba ka dei ka wah kaba 
bun ksuid. Ha kata ka sngi, ka bneng ka khuid 
bha kdiar kdiar. Kumta tang shiphang, u sngew 
ba ka sngi ka la shit kyrang shaba palat, bad u 
ieng noh ban Ieit rieh tngen ha ki syrngiew jong 
kata ka jri kaba heh. U mar iashong shaniah 
ha uwei u maw hangta, u ioh thiah artat ngai 

lyngai. Ynda u kyndit ha ka por noh phai ka sngi, 
u kynmaw nyngkong eh ia ki ’pu sohliang. U 
law ia ki mian na la la u ryndang, bad u peit 
ia ki kum uba da bishar uba kumno na kita lai 
un bam nyngkong. Baroh lai kita ki kpu ki 
long kajuh ka dur, bad mar katjuh ka jingheh. 
“Tied,” u ong, “ban bam shi synbam ruh i bynnud. 
Hynrei to, yn lei ka, ban ia kaba hap bam shi 
bam te, ngan bam baroh kumba la hukum i mei, 
tangba ka bha ngan da ainguh shuwa. Tip 
kein, U Trai Kynrad Un sngap ma ia ki jingduwai 
u riew bam pap uba kum ma nga ! Em, khlem 
pep Un set la la ki shkor bad khaprip ia la ki 
khmat katba nga dang dem khohsiew ha khmat 
jong U. Ehe, kumno kumta ! Ngan bam la ka 
bam khlem ainguh, kani pher. leh ngan mat 
kynton ia ka pap ka mynsiem khlem sngewnguh 
halor ka pap ka haramjat.” Kumta u bishar 
biang ia kita ki kpu; hynrei um shym i hun satia. 
Ki khmat jong u ki dem ha ki ’pu sohliang, 
hynrei ka kti kamon jong u kam mon ban kner. 
Bunsien u hiad ia la ka shyllangmat da la ka kti 
kadiang, kum uba mih syep raih syar, ba um lah 
rai yn leh kumno. U pisa u lynga ka jingmut, 
bad i kumba un nym lap buit thymmai shuh 
lano lano, haba kyndit kyndit ka khmat jong u 
ka phuh biang da ka jingihun mynsiem. 

“Em,” u ong, “balci ngan da pynsalia ia 
lade katta katta. Ngan ainguh tang ha ka kyr- 
teng i mei la biang.” 

Kumta, kum u khun tamsneng uba sngewthuh 
nyngkong ia ka dor ka kohnguh hukum, u shong 
kyllain myngngor halor u mawsiang, u shim ia 

uta u kpieng kpu, u khapbrip ngain ia.la ki khmat, 
bad u knia, “Ngan bam ia i Nyngkong, ngan 
bam ia i Pdeng, ne, ngan bam ia i Khatduh !” 
U sngap jar kumba san khyllipmat ei, nangta u 
thnom biang, “Ngan bam ia i Nyngkong^ ngan 
bam ia i Pdeng, he, ngan bam ia i Khatduh !” 

U Alhia, ha la ka shi sur jingmut, um shym 
pynher jingmut satia shano shano lait tang sha 
la ki ’pu sohliang, bad shaphang ka jingbang 
jingshngiam jong ki. Um shym pyrkhat ban 
don mano mano shajan shata ki ban ioh sngew 
ia ki ktien jong u. Hooid shisha, ki briew ba 
u lah ban iohi kim shym iohi ia ka jaka ba u shong, 
ne sakhi ia ki ktien kiba phylla kiba u la pynmih 
pyrthei. Hynrei don kiwei pat ki jingthaw ki 
bym ju pynpaw khmat ia lade ha u briew, lait 
tang ha kano kano ka por kaba kham pher 
bad kham kyrpang. Kine ki dei ki puri ki dken, 
kiba iohi ia ki kam ba u briew u leh. Teng teng, 
ki bud bad ki jngoh kai ia u kat shaba u leit, 
tangba kim ju pynpaw ia lade ha u. Hynrei 
shisien ba ki la pyni ia la ka khmat ha u, uta u 
briew un iathuh ki khana kiba khyllah khyllah 
shaphang jong ki. 

Te, halor kata ka jri kaba u Alhia u rieh tngen, 
ki shong lai ngut shipara ki puri kiba bhabriew 
eh. Kine ki puri ki wan hangta ban pyndep 
ia ka jingthmu kaba na lyndet kaba iadei bad u 
Alhia, bad kaba kim lah sngewthuh janai ha 
kata ka por. Ym ju don mano mano ba pynthut 
pynwit ia ka jingshong suk shong sain jong ki 
ha kata ka jri. Man ka sngi, ki shait peit kai 
ia u Alhia ba u wan thiah pyngngad ha ki syr- 

ogiew jong ka dieng ha kal^ ki shong; hynrei 
shisien ruh kim ju iohi dak ei ei ka ban pynngeit 
ia ki ba u Alhia un long u nongpynthut ia ka 
shong ka sah jong ki. Phylla ha kata ka sngi, 
ki ioh sngew nyngkong ia kita ki ktien kiba 
sngew shyrkhei, kiba pynpar met rem ia ki baroh 
lai ngut. Shisien pyrkhat, kim sngew lah ngeit 
ba u briew uba i bieit bad uba i jable kum u 
Alhia un don kum kita ki jingmut riewnar; bad 
mynta ki lam ngeit ba pleng, dei ban da kham 
husiar bha ha ka iashei kam bad u briew uba 
kup ia ka dur ka jinganna. Nalor kata ka jing> 
par met jong ki, ka wan sa ka jingkhyhiuh de 
haba ki ioh sngew ia u Alhia ba u sei biang ia 
kijuh ki ktien, kum u thlen uba dawa ia la ka 
hok na la ki shakri, haba kim lah ban pynhun 
ia ka mon jong u. Kim lah satia ban antad 
naei u Alhia un ioh kano kano ka daw ba un 
sahnud ia ki, kaba pynlong ia u ban byrngem 
byrsit ha kata ka rukom kaba dum bad kaba 
sngew shyrkhei. Ha kata kajuh ka khyllipmat, 
ki ioh sngew biang nangthie na trai dieng ia ki 
sur sngew ngiew kiba ngam shaduh ki khoit ki 
pain jong ki, “Ngan bam ia i Nyngkong^ ngan 
bam ia i Pdeng, ne, ngan bam ia i Khatduh !” 

Kita ki puri ki sngewthuh ba ka por ka la 
poi ba kin pynpaw noh ia la ka khmat ha u Alhia; 
kumta baroh lai ngut ki hiar mardor nalor kata 
ka jri bad ki wan ieng hakhmat u Alhia uba 
dang pynleit jingmut beit tang sha la ki ’pu 
sohliang. Hynrei mar kumta hi, u Alhia ruh u 
sngewthuh ba um long shuh tang marwei. U 
khmied ia la ki khmat kum ban pynshisha mano 

ba wan peit siar ia u hangta. U dap da ka 
jinglyngngoh ka bym lah ban batai haba u. 
iohi ia kita ki theisamla bhabriew, kiba urn ju 
phohsniew ba yn don kum ma ki ha sla pyrthei. 
U kyrjiaw bunsien ia la ki khmat ban pynhun ta 
lade ba kata ka jingiohi mar khmat ia ki dur 
phylla kiba kum ma ki kam long tang ka jing- 
ithuh paw kaba maian. Haba u la ngeit ba ki 
dei ki briew, u peit shin ia ki shMp shiphang, 
bad u bishar bniah ia ka dur bad ka rynieng jong 
ki baroh lai ngut naduh shynrong khlieh haduh 
shympriahjat. La u duna katno katno ka jing- 
shemphang, u ithuh ba ki don ka jinglehraifi 
kaba lam khleh bad ka jingtieng de. “Tip ki 
dei ki briew ne ki puri,” u thnum hapoh lade. 
“Lada ki dei ki briew, naei ki wan mih kyndit 
kumne; lada ki dei ki puri pat, balei kin pynkhih 
ia la ki rmiang shyntur kum kiba khriat ka met, 
ne, kum kiba tieng pynban ia nga?” U tang 
shu kut ka thnom marwei, u kylli pyrshah phak 
ia ki da ka sur rangbah kaba pynlong ia ki ban 
kynran dadien na khmat jong u, “Phi dei kiei, 
bad phi wan leh aiu hangne? Balei phi wan 
pynwit ia nga haba nga nang mut ban bam jasngi ?” 

Kita ki puri, ban pyrtpaw ba ki long ki thei 
tlot bor bad duna buit, ki bym pat ju mlien ban 
iabun ktien bad u briew uba im ha sla pyrthei, 
ki peit sha u Alhia kum ki bym sngewthuh balei 
ba u mut ban khawai jasngi ia ki. Nangta 
ka Nyngkong ka tur sha khmat, bad ka dem 
khrup ha ki slajat jong u. “Ah, kynrad!” ka. 
ud sngewsynei. “Ka kam sniew aiu ngi la leh 
pyrshah ia phi ba phi mut ban bam ia rigi?” 

“Ban bam ia phi?” la kj^huh u Alhia. “Ki 
khun tamsneng jongno phi dei? Balei! Phi 
kwah ngan bam sa ia phi de?” 

“Ah, ko rang khadar bor!” la ud biang ka 
Nyngkong. “Map ia ka lait ka let jong ngi 
kaba ngi lah ban kum leh pyrshah ia phi, bad 
ngin ai ia phi kat ia kaba phi kwah.” 

‘‘Nga kwah ka bam,” la kylliang ktien u 
Alhia. “Khie, wat wan thlia ia nga hangne kum 
ki nongkhrong. Ka dur bad ka kup ka sem jong 
phi ki kren shai ba phi dei na ka iing ki new don 
^pah. Ne, phin ai kylliang aiu ia nga ba ngan 
ieh shuwa ka bam jasngi?” u kylli biang ia ki, 
bad u mut kumba u kylli. 

“Tang lada phin pynsah ia ki mynsiem jong 
ngi, ngin ai ia phi kawei ka biang ka ban pyndap 
pynbiang ia ki jingkwah jong phi baroh,” la 
jubab ka Nyngkong ha ka sur kyrpad kaba 
sngewrit shibun. 

“Haei kata ka biang?” la dawa u Alhia, 
khlem da pyrkhat kiba kumno kita ki briew kiba 
lah ban pynioh ka biang ka ban shu ai kat ia 
kaba u pan. 

“Ngan leit shim ia ka, kumne kumne,” 
la ong ka Nyngkong, bad ka jah noh jar na khmat 
jong u. U Alhia u shu ang dyngheng kum u 
khynnah uba sngap ia ki ktien shalai u riewbiria 
haba u ong ba u iohi ia u kulai lieh ba u mareh 
saw kjat ha sahit bneng. Um lah sngewthuh 
shuh kumno kata ka briew kaba kren jem kren 
bha ia u kan shu kylla mgai noh hangta hangta. 
“Imat la dei ki puri,” u l^hium biang marwei 
marwei. U peit sha kita ar ngut kiba ieng bad 
pyndem hiuhmat ha khmat jong u. 

“Phi dei kiei?*’ u tied kynsan jrain kum u 
pyrthat. 

“Ngi dei lai ngut shipara kiba shong halor 
kane ka jri; phi ki briew phi khot ia ngi ki puri,”’ 
la jubab ka Pdeng da ka sur kaba jem bad sngew 
thiang» kaba riew sai jingtem shaduh ki tmed 
snam u Alhia hi. 

“Ngam shym bakla,” la shu thnom u Alhia. 
“Ki ju ong ki puri dei kiba sniew; hato nga ruh 
ngan ngat puri?” Mar kumta u ieng joit kum 
uba la shah kynthah nar saw, u peit sha ki da 
ki khmat kiba sawtrieij, bad u kyrhuh artat jrain 
kum u pyrthat rkhiang, “Phi kiba sniew ne kiba 
bha?” 

“Ah, ko khun bynriew,” la jubab ka Pdeng 
ha ka sur kaba pynngeit ia u Alhia ba ka la tieng 
shisha ia u; “ka jait jong ngi kam ju pynsniew 
ne pynmynsaw ia uno uno u jingthaw, kham- 
tam lei ia u khun bynriew uba kham halor bad 
kham don j^or ban ia ngi. Kane ka jingwan 
hiar jong ngi sha phi ka long ka dak ba ngi ki 
puri ngi dei ban pyndem ia lade ha ka buit bad 
ka bor u briew.” 

“Nga ngeit ba ki ktien jong phi ki long kiba 
shisha,” la laen pynkut u Alhia; bad ha kata 
kajuh ka khyllipmat, ka Njfngkong ka wan mih 
paw biang, ka ialam ruh ia ka blang kaba lieh 
tlem ba la teh da u kynjri ksiar na u ryndang. 
“Kane ka blang ngi wallam ha phi, bad tang na 
ka bynta jong phi, bad da ka mon sngewbha ngi 
ai ia ka ha phi. Ngi kyrmen phin pdiang ia 
ka da ka mynsiem kaba sngur, kum ka dak ka 
jingiasuk bad jingialong lok hapdeng jong phi 
bad ngi,” la ong ka Nyngkong. 

“Nga pdiang ia kane ka jingai jong phi, 
kaba long ka dak jong ka mynsiem kaba shun, 
da kajuh ka mynsiem da kaba phi phi ai,” la 
Jubab u Alhia ha ka sur kum u briew uba la 
mlien ban pdiang ia ki jingai sngewbha na ki 
kti ki riewkhraw pyrthei. “Hynrei kumno kein 
ngan pyndonkam ia ka?” 

Ka Nyngkong ka wiat muifl haba ka pubab, 
*‘Ha kano kano ka por ba phi kwah ei ei, shim 
da u khyllieng, ne u tnat dieng iap, bad ong 
kumne, "Ha ka nam ki lai ngut shipara ki pun 
blei, nga kwah phan wallam lai pliang ka ja 
bad lai pliang ka doh, ne, phan kha shi tlieng 
ka tyngka i)liah,* bad phi tang shu lah nam kumta, 
sympat slait tang shisien ia ka blang da uta u 
^ieng ba phi bat, bad kata ka ja ka doh, ne ka 
ksiar ka rupa, kin shu mih hi napoh ka blang.” 

‘‘Ban tang kumta te sngew suk du!” la ong u 
Alhia. ‘‘Haw shuh ngan pyrshang!” 

U shim ia kata ka blang, ka kti kadiang u 
bat na u kynjri, u rah sha jrong ia la ka kti kamon 
kaba bat ia u khyllieng ba u tarn nangta narud 
wah, bad u nam, ‘‘Ha ka nam ki lai ngut shipara 
ki puri blei, nga kwah phan kha mynta shi pliang 
ka jadoh, shi pliang ka jalieh, shi pliang ka doh 
syiar, bad shi pliang ka doh khlieh, khnang ba 
ngan dup bam jasngi noh ba nga la thngan.” 
Swiat u ai shi kawjat na ka skhep kata ka blang. 
*‘Mye-h-h!” ka pah kata ka blang, bad ka kha 
artat ia kita ki saw tylli ki pliang kumba la pan 
u Alhia. 

‘‘Phi i,” la ong ka Nyngkong, “ngim sh)^ 
long kiba thok ne kren ia ka bym dei. Shim 

sa kane ka sahti, bad deng ia ka ha ka tiduh 
kadiang jon^ phi. Kane ka sahti ka don ka 
bor ban da ia phi na ki jingma baroh, bad ban 
pynioh de ha phi ia kiei kiei kiba ka pyrthei bad 
ki syiem jong ki iabeh bad kim ju ioh. Khul^, 
ngin sa iashem pat!” Ka tang shu lah kren ia 
kine ki ktien, baroh lai ngut ki jah noh jar na 
khmat jong u. 

“Don ba ngeit lada yn ong ba la kha bha 
sngi i mei ia nga?” u Alhia u kylli ia lade ba. 
ka sur pyrkhat kaba pynpaw ba um long shuh 
kumba mynshuwa. “Eh-h, ei ban tip ne ban 
bishar ia kata! Shuh ngan da pynkhuid diuwa 
ia kine ki pliang. Aham, ieh ki kam jong nga 
kin sa jubab hi ia kata ka j ngkylli.” 

Khlem da ainguh shuh iano iano ha kane ka 
kynti, u Alhia u bam haduh ban da khnid kHp 
ki pliang phoih. Um pat ju ioh mad shisien 
ruh ia kaba ki shait ong ka bam ha ban da hun, 
khlem da ong ei ei shaphang ka bam bang bam 
thiang. “Ew,” u ong, ynda u la thet ia la -ki 
kti, bad main ia la ka shyntur, ha ki um jong ka 
wah Dain, “tip kata ka bam iing bah kaba kum 
kane mo, ade! Lada kam pat dei, ngan ialeh 
ha ban da ioh.” 

Haba u la dep bam ia kata ka jasngi kaba 
da ka ja ka doh kaba bang, kaba uno uno u 
jaipdeh ha ka pyrthei un nym kyrmen ban ioh 
ktah, u Alhia u la khreh ban leit phai noh sha 
la iiing. Man ka sngi, u ju leit phai ynda la 
pah la pah khatduh ka paitpuraw; hynrei ha 
kane ka k}mti u leit noh dang kham shai, namar 
u tieng ioh kum don uno re uno u riewsniew u 

ban knieh jubor noh ia kata ka blang kaba u la 
khein kor shibun mynta. Ka shnong jong u 
kam shym da jngai na kata ka wah: na wah u 
donkam ban kiew ia kawei ka thieb ka bym 
da jrong than; ha khlieh kata ka thieb, don kawei 
ka madan phlang kaba rit, bad kawei ka ling 
traw ha kaba shong kawei ka tymmen kaba kyr- 
teng ka Thapdap. Ka them kaba kham iar 
pat ka pyniakhlad ia ka Nongdeng na ka kyntoit 
ha kaba shong ka Thapdap. Ka lynti ka long 
kaba khlaw bad kaba kynjah, bad u riewkit 
spah um ju shlan ban iaid marwei lyngba kata 
ka them, khamtam haba la dum, wat la ym pat 
ju don mano mano ba la shah lute hano hano 
ha kata ka jaka. U Alhia u shem ba ynda u poi 
ha lait thieb w;ah Dain, ka lah da kem iong rein 
pynban, bad u sngewthuh ba sa tang katno ua 
nym sngew shngain shuh ban iaid marwei. 
“Kumno kumne,” u kren weibriew da ka jing- 
lyngngoh; “nga mih na wah ha ka por shet ja, 
tip ma ka lah da miet noh pynban tang mar 
iapoi ha madan ka men Thapdap. Ban da 
marwei te, ngam da salia eh; hynrei kane ka lang 
pun spah jong nga ka pynkhaweit ia nga. To 
ieh, yn leh kumno; ym banse ban shu iapan basa 
noh na ka Thapdap tyrniut.” Kumta u leit 
ha khyrdop bad u pyrta, “Ko meihep Thapdap, 
sngewbha seh shah ngan thiah basa ha ling 
jong phi mynta shi miet, ba ngam nud leit shuh 
sha Nongdeng ba la dum.” 

Ka tymmen ka ieng suki tuih narud ka 
dpei, bad ka wan sha dwar. “Ban lei me kwah 
sah miet, khun ka jaituh?” ka kylli. Ka tip 

bad ithuh bha ia u Alhia, bad man ka sngi la 
shu peit matsuh ia u kum ka ksew tymmen baba 
u laid narud phyllaw jon^ ka. 

Hynrei haba ka iohi ia ka blan^ kaba lieh 
sada ba u Alhia u btin na u kynjri ksiar, ka pyr- 
khat ba, lehse, ka lah ban thok ia u ban ion ei 
ia ka. Kumta ka pynpher noh ia la ka sur kren. 
“Ia mynta shi miet te, ngan shah,” ka ong, 
“tangba me dei ban mih noh dang shu saw Im 
tyngab. Me sngewthuh? khun ka bam pap?” 

“Hooid, meihep,” la jubab u Alhia, “namar 
nga nih nga kwah ban poi iing mar iamih ka sngi.” 

Ka Thapdap, da ka khmat leh mynleh kum 
ka bym banse, ka ai ia u Alhia kawei ka kamra 
rit ha shakiar iing ba un thiah. Ka lyn^goh 
bad ka bitar de haba u Alhia u ring lang ia ka 
blang sha kamra thiah. Kumta ka pynpaw ia 
la ka jingpyrshah, bad ka bymgem ban beh 
iing ia u kumta kumta hi lada un ialam sa ia ka 
mrad sha ka kamra ba thiah u briew. Hynrei 
ynda u Alhia u kular ban siew ia ka shi tyngka 
shuwa ba un mih, ka sa shah da ki ktidn khnium 
kiba har rukom. U Alhia u pan tang iwei i 
sharak rit ba un iohi ia ka jaka ba un thiah 
U tang shu ioh, u rung shapoh kamra, bad u 
khang noh khop ia ka jingkhang. 

Ka Thapdap ka long ka tymmen kaba lomi 
sat. Ka la khmih lynti toi ban ioh iakren ei ei 
bad u Alhia, bad ban khlaw na u shaphang ka 
jingshisha jong kata ka blang kaba i phylla eh. 
Haba ka iohi ba u Alhia um mon ban lashong 
kai bad ka, ka la kut jingmut ban shu peit siar 
aiu u leh hangta ha kamra thiah. KLa pyhlip 

86it ia ka sfaaraik, bad ka teih mynleit thiah 
noil sha ia ka kamra; hynrei sa shiph^g, ka par 
sor ban sngap tub oa khap syrdeng. Haba ka 
la pynshah sbkor bha, ka iob sngew pynban ba 
« Alhia u pyijab kundw bam jyndem u sniang, 
bad u kynslip pat kumba sat ka jyntah bang. 
Ma mar iwei i thliew iba lait bangta ha syrdeng, 
ka kbongoid ia u, bad shisba pleng, u bam ja 
ba ka pliang ksiarl Ka la dum ka Suit ngain. 
Naei l^in u riawshaag lum shang wah kum u 
Alhia un wan kit wap rah kum kata ka pliang? 
Kumno u ioh, bad balei kam iohi ia ka ha ka 

E or ba u rung sha King? Hamar ba ka dang 
ishar l^gngoh kurata, ka iohi ia u Alhia ba u 
shim sa ia ka blang na ka ryndang, u rah ia la 
ka kti kamoQ, bad u ai shi tliab phak. Phluit ka 
mih kaiyei ka tyngka rupa! “Whiw!” la pynmih 
aur ka Thapdf^ khlem da mut na la ki rmiang 
shjmtur — u Alhia u ioh ka lang kha spah! Ka 
la rai kut hangta hi ba, ki ka long kumno ku n- 
no, ka dei ban ioh ia kata ka blang kum la ka 
joog ka nongkynti. 

Ha ka por shiteng aynfiia, katba u Alhia u 
dang ioh thiah bha sek sek, ka Thapdap ka pile 
sor ia ka jingkhang kaba rung sha ka kamra 
ba u thiah. Ka tare ru m, re re, shane shatai 
haduh ba kan da lap ia ka blang ba ka dem ha 
kyncbng. Ka ialam ia ka mian mian shabar, 
had yn^ ka poi ha phyllaw, ka law ia u kynjr< 
ksiar had ka set ia ka ha sem blang. Ka tsh 
da uta ujuh u kynjri ha kawei pat ka blang 
toaha don hangta ha sem, bad kaba lieh sada 
hha kunl kata hi kaha Im la tuh khlem rain. 



KA LANO SNA SPAH If 

Nangta ka sa leit jbo^ bkt feti sor ia -ka lia .Ha 
kamra tkiah u. Aikia. U Aihia, Uba skait iAii{» 
ban thiab iap kum u ’niang jawa» Uoa sbfW iQk 
sngew ei ei ruh em. 

Mar iakynih u yiar-nyngkong, u AHiia a 
la kyndit, bad ka kam nyngkong ba u la leh ka 
long ban twad ia la ka blang. U lajp ia ka ba 
kajuh ka jaka ba u la pymieni layna^ieC. U la 
sngew hun ba ym don satia ei d ka^ wat 
la hapoh hapoh u don jingsuba katto katne ia ka 
Thapdap. Um shym samthiah ne don SMm 
shuh ban thiah, bad ynda u syiar u la kystt 
lai sien, u sa khie, bad u kyrsiew ia ka tymmeb. 
U ai ia ka shi tyngka kumba u la kul^, bfei 
nangta u btin noh ia ka blang kaba um ithiih 
ba kam dei shuh ka jong u. 

Ka Shanduh ha kata ka miet kam shym iob 
thiah wat tang shi khyllipmat ruh. Ka shu iam 
khuslai marwei marwei na ka bynta u Alhia uba 
ka ngeit ba u la iap. Ka shu ud hu shi hu hanid 
ka dpei kaba kam shym shew wat tang ka ding. 
Ynda la pakhuh thapniang u syiar ha phyllaw, 
ka khreh ban thiah noh khyndiat. Hamar ba 
ka dang kynther shylliah harud dpei, nangtai na 
dong phyllaw ka ioh sngew ia la u khun ba u 
pyrta, ‘'Ko mei, mei! Siang kloi u tlieng, siang 
kloi u shylliah ! Nga la wan, nga la wan, 
wan kit bad ka spah!” Nyngkong ka ngeit 
ba ka dei ka tyngam u ksuid uba pyrthuh ia 
ka sur kren u khun jong ka; hynrei ynda ka iobi 
ba u dei u Alhia, u khun phrangsngi mai^ei 
jong ka, ka jingkthang dohnud bad ki jingjam 
jong ka baroh ki kylla sha ka jingkmen kaba shi- 

dia. Ka shadem jong ka ka dap da ka jingsngew- 
nguh ia la U Trai Kynrad Uoa la ri pynim ia 
u khun jong ka; hynrei shuwa ba kan lait thyl- 
Ueij, u Alhia u lah da rung sia sia sha ling, u da 
patom artat ia kata ka blang. 

**Ko mei,” u kren da ka jingkyndeh shadem, 
**naduh mynta ka sngi ngan tip briew noh. Ngan 
sngap ia lu ktien jong phi; ngan bud ia ki jing- 
sneng jong phi; ngan leh ia ka mon jong phi; 
bad ngan nj^ lyndet hukum shuh ia phi, ioh u 
pynjynjar u suidlum u suidwah ia nga. la phi, 
mei, naduh mynta ka sngi, ngan sumar da ka 
jingieit, ngan nym shah shuh ba phin trei phin 
ktah, bad ngan shna kawei ka ling dulan na ka 
bynta jong phi ka ban phylla bad i kwah lem 
u Syiem Symphup hi. Nga la pynkordit sat 
te mei ia phi baroh shi katta; hynrei naduh kane 
ka khyllipmat, phin ioh shong suk shong sain 
noh, bad phin ioh ruh ia ki jingbam kiba bang 
tam ban bam. Kat ia kaba phi kwah, ngan ai !” 
U kdew sha kata ka blang, bad u ong, “Peit 
mei, da kane ka lang puri ngin pynhun ia la ki 
jingkwah baroh.” 

Ka kmie u Alhia ka kylla dur bak; ka mut 
u la ngat puri u khun. Ki ktien ba u kren ha 
ka ki dei ki ktien ramia kiba kam pciphang ei ei 
ruh em. Ka jingkmen jong ka ban iohi pat 
ia la u khun jaipdeh ka jah noh jar hangta hi. 
Sa ba kan dem khohsiew khrup ban kyrpad 
jingmap bad jingisynei na la U Nongthaw, haba 
u Alhia u sei thyllieij puri biang sa ia ka blang, 
**Pha ka lei pun spah kha spah i mei, pha la 
pynhiran khait ia nga naduh ba nga paring 

ia pha na wah. Mynta phan ai kat ia kaba 
nga pan, lym kumta ngan kawiat ia pha haduh 
ba phan da kha lut ia kaba i)ha la pun!” U 
shim ia uta u shylliah ba ka kmie jong u ka dang 
lah kj^nther, u siang beit ia u, bad u ong, “Mynta 
te mei, phin sa ioh ka deng ksiar deng khaila.” 
U shim ia kata ka blang, u pynieng ia ka hamar 
pdeng u shylliah, u kdiah uwei u prew>kdait 
na tyngier, bad u bat ia u ha ka kti kamon, u 
da nam, “Ha ka nam ki lai ngut shipara ki puri 
blei, nga kwah ba phan kha mynta hanjgne shi 
tlieng ka tyngka pliah, khnang ba ngan ioh bsa 
ja ia la i mei, bad ban tei iing paki ia i ba in ioh 
shong tymmen katba i dang im!” Slait u hap 
ula u prew-kdiat ha ka skhep ka blang. “Mye-h-h! 
Mye-h-h!” kata ka blang ka pah, katba ka khih 
ban lait na ka kti u Alhia, ka da kha artat phrait 
rait rait, phroit roit roit, da ki mawria iong 
suda haduh ban da shlei uta u shylliah shoin. 
U Alhia u dum ka buit ka stad jlang. Ka kmie 
jong u pat kane shu khoit khoit, khait khait, ka 
shu pynkhih mup mup, mep mep, ia la ki rmiang 
shyntur kum kaba tieng ba kiuh iano re iano, 
bad kam nang ong ei ci shuh ba ka la bitar than 
eh. Ka tang shu lait kren, ka tim ka tla ia la 
u khun da ki kyntien tyrut haduh ban da hun 
jai, ka da pynkut artat kumne, “Khun ka duhjait, 
balei urn bam noh u khla ia pha? Khie phet, 
khun ka pap, ioh nga pyniap syndon ia pha 
hangne!” ka da ai artat shi takor phak na ka 
shyUangmat jong u. 

U Alhia, ba um ioh ktien ne don nia shuh 
ban kren kylliang ia la ka kmie, u shu pyndem 

la ka khlieh ^ uta u shyiliah uba 
^l6i' Ba ka ^ blang kaba sma hak hak. Ka tang 

dqpK Qiai dep tim ka kmie, u mill iam rem 
fiiifl na ling, n da ring noh ia kata ka blang, 
Tb, shuwa ba ua jam ia ka shyngkub, u ong, 
‘*1^ don hok te mei, ban tim ia nga, bad ngan 
nytn watt ling shub tat haduh ba ngan da lap ia 
ka daw balei ba kane ka blang kam kha tyngka.’* 
Hynrei haba u rohi ia ka ba ka mut ban shim 
shisha (k ka wait, u pynkloi ban phet noh na 
tin^. Kaba pli ka Shanduh ka hap sait hap 
kyrshiit ia uta u shyUiah haduh ba un da khuid 
pat. 

la kata ka blang, u Alhia u pyllait noh ynda 
u poi barud nong, bad tang Jang Jang ka la poi 
biang sha la ki para blang kiba bam phlang hanid 
kper ka Thapaap. U Alhia pat u leit beit beit 
sha trai ka jri harud wah Dain. U tang shu 
poi, da ka sur byrngem byrsit kaba la sngew 
Iriem ban sngap, u said jam, “Ngan bam ia i 
Nyngkong, ngan bam ia i Pdeng, ne, ngan bam 
ia i Khatduhl” Lai wat lai kynti u sei ia kijuh 
ki ktien ha ka sur kaba nang jam nang jam, 
bad u tang shu kut kren ha ka kynti kaba lai, 
ki lai ngut shipara ki puri blei ki wan ieng ha- 
khmat jong u. 

Ha kane ka por ki ithuh ba u Alhia u la 
bkar; hynrei kim lah antad na kano ka daw un wan 
teh at lukbi kumta ia ki. U Alhia pat u kyryiat 
ia la ki bniat kum u ban kynrup bad bam im 
syndon ia ki hangte hangta hi. “Ma phi pleng!” 
u byrngem. “Phi ong hana ba phim dei kiba 
ftok, ne kiba kren ia ka bym dei! Te balei heit 

phi kth da kloa ban ngaid ia la ka jntang^ kaba 
phi la khlei ba nga, kvm u ksew ia la ka ^rie? 
Jubab kloi, ne, kumba nga long u khun: i raoi^ 
ngan ktha ia jdii baroh lai ngut bad shyieng bad 
shruh.” 

Ka Nyngkong ka tor hajan bad ka ong^ 
“Ah, ko khun bynriew! Bald kmnne? Sngew- 
bha da iathuh kaei ka daw kaba la j!>}mIong ia 
phi ban shla katne katae. Ngi te ngi sngew 
ba ngim shym la teh d d kaba pyrsh^ ia pki, 
ne ka ban pynthut bad jbynbitar ia phi.” 

“Ka daw?” la kyrhuh u Albia. “Kaei pat 
ka daw ka ban kham khraw ban ia ka blang, 
ba phi la ai ha nga mynhynnin? Wii ong, 
hana, ba ka dei ka lang kha S{»h. Ade, ka lang 
kha spah shisha! Phim tip ba ka la pynshl^ 
shoin da ka eit mawria suda ia u shylliah ba 
dang lah thain i mei?” 

“Ko khun bynriew,” la jubab ka Nyngkong, 
“phi don hok ban bitar shla haba ka long shia^ 
kumta. Mynta ngi sngewthuh ba la don mado* 
re mano ba la thok ne shukor bein ia phi. Ngi 
ngim ju thok ne shukor iano iano; kaba ngi la 
kren ka long barobor kaba shisha. Iathuh kein la 
phi la thiah basa ne em ha ling jongno re jongno 
hynne ka miet.” 

U Alhia u shu pdt pyrman ia ka Nyngkong 
kum uba da bishar bniah la ka la leh ne kren ia 
kaba dei ne kaba bakla, u pyrkhat ia ki ktieri 
Jong ka, bad u kynmaw. ‘^’oid,” u ong ha 
ka sur kum uba la iohi pat ia kid kvei kiba ta^ leit;* 
“h’oid, nga la sdgewthuh mynta bald ba kato 
ka blang kam shym kha tyngka. fdiiaftl 

miet hynne ha ling ka men Thapdap. Phi tharai 
kan dei ma ka kaSa la tuh noh ia ka blang hok 
jong nga?” 

‘‘Ym tang ba ngi tharai, hynrei ngi ngeit de, 
ba ym don mano mano ban tamti lait na ka. 
Tangba ngim tharai ba kan phla da kaba suk 
ba ka la leh kum ia kata ka kam kaba sniew,” 
la ong ka Nyngkong. 

“Lada ka Thapdap ka la tuh shisha ia ka 
blang jong nga,” la pynhap nia u Alhia, “ka dei 
ban phla, bad kam lah khlem da phla. Lada 
kam phla, kumba nga long u khun i mei, ngan 
pynphla ia ka, bad kan sa babe ba kam shym 
fa phla dang nyngkong.” 

“Haba phi don kum kata ka jingmut kaba 
skhem, kan nym lah khlem da iathuh ha phi 
ia ki jingshisha baroh,” la ong ka Nyngkong. 
“Shim ia kane ka nap, une u thyrnia, bad une u 
ksai. Ai ba kine kin long ki atiar ki ban pyn- 
kordit khop ia ka lada kan len ia kiba ka la 
leh baroh. Phi tip kumno ban pyndonkam ia 
ki?” ka kylli. 

“Em — hooid — nga lah ban shu antad ia 
ka kam bad ka bor jong ki ha la ka jong ka jong,” 
la jubab u Alhia. “Lada kin kohnguh kumba 
nga hukum, bad kumba nga mut, ngan shu ong 
tang katne, ‘khap khap, nap; sam sam, thyrnia; 
suh suh, ksai!’ bad nga ngeit kin sngewthuh 
hi ia la ka kamram.” 

“Ngi kmen shibun ba phi sngewthuh ia ka 
dor bad ka jingdonkam jong ki. Katto shuwa 
mynta, ngin sa iashem pat ha ki sngi kiba kham 
kmen.” la ong ka Nyngkong. “Ai ngin nang 

pynbuh lem ia uto u kpieng kpu jong phi; ngih 
sa pynphai pat ia u ha ka por kaba phi donkam 
ia u. Phi dang don ei ei shuh ban ong ia ngi ?” 

U Alhia u trud ia la ka khlieh bad u ong» 
“Eh-h, nga don tang kane kawei ban kylli, bad 
kata ka long, balei ba i Khatduh tang shisien ruh 
im ju kren ia nga.” 

Ka Khatduh ka kiew snam ki ngab huih, 
bad ka phuh kum u tiewkulab saw jong u Nai 
Jymmang. ‘‘Ngam don ei ei ban ong,” ka jubab 
da ka sur kaba Jem bad kaba um kum u saimuka 
ka Duitara, “lait tang kane, bad kata ka long, 
ba ka mynsiem jong nga kan kmen ba phi im 
suk im bha ha ka pyrthei.” 

‘‘Khublei shibun,” u ong, bad um shym lah 
kren palat lait tang katta. 

“Khublei,” ki jubab lang baroh lai ngut, 
bad ki jah de jar. 

“Baroh lai ngut ki kit bok ba ngan man bha 
man miat ha snieh pyrthei,” la kren bhium bhium 
u Alhia marwei marwei katba u kiew ia ka thieb 
kaba lam sha ka kyntoit ba shong ka men Thapdap. 
“I Khatduh i kren kumto; tip balei kein ba im 
nud ban peit pyrshah ia nga ! Ba in da dei ka 
bricw, ngan jin da la kren ia i ha kawei pat ka 
sur. Tip — ” u khan shiphang, “don mo ka 
briew kaba kum ma i ha khrum ka bneng? Ehe, 
kumno kumta ! Nga klet noh pynban ia la ka 
kamram, — Kane ka Tyrniut Thapdap, kane ka 
Rangiep Thapdap, kane pa kane ka Shdei Thap- 
dap, kaba la nud phngar ban thok ban shukor 
ia u khun ka rangli ka Juki, uba kum ma nga, 
kan sa shem ka apot ka ban pynlong ia ka ban 

aym iohi shxih wat ia ka sngi hi ba ka sep» bad 
ngan pynkyan^ shla ia ka da kine ki tiar haduh 
ba kan da sngewthuh ka nurok ka ksew pleng^ 
kaba — ^kaba — kaba kumto!” 

Ynda u poi ha khlieh lum, u iohi ia ka 
Thapdap ba ka thiew niut ha kper. U Alhia 
u plie kyndam dar ia ka phalor bad u rung sia 
sia sha phyllaw, bad u pyrta, “Ko Thapdap Ra- 
nge! ! Ale kloi wan ai pat ka blang jong nga ka- 
ba pha tuh hynne ka miet, lane, lada pha said 
lah, ngan pyrdet ia kato ka tyngam jong pha, 
bad ngan dung ia ka da u synrei kumba dung kba 
haduh ba phan da jah mynsiem syndon.” 

Ka Thapdap ka par met rem haba ka iohi 
ba u Alhia u mut shisha kumba u kren. Hynrei 
ban pynpaw hok ia lade, ka ai ktien bad phak 
bad phak, “Khun ka kyndoi jakpoh, ngan pam 
ia pha da kane ka wait lada pha nang ang bad 
shlan kynnoh tuh sa shisien,” bad ka tur khia 
khk sha u kum ka ban ai shisha shi wait mam. 
Haba ka i ba u Alhia um khih, hynrei u peit 
pynban samsia da ki khmat kiba shi troh shi 
troh, ka ieng khek, bad kam lah shuh ban jam 
wat tang shi jam. 

“Pha sngew hok, Thapdap rahew?” la kylli 
u Alhia da ka sur byrngem sa shisien. U bret 
ia ka nap ba u bat ha kti ha khmat jong ka, bad 
u ong, “Khap khap, nap!” 

Kata ka nap ka kynthih thong bad ka khap 
skhak ia ka khmut ka Thapdap. Ka Thapdap 
ka lynhiar kyndit kliang, bad ka pajut artat ia 
kata ka nap; hynrei em, kata ka nap kam pyl- 
lait satia, ka khap hi trait 

“Pha daJtg thok, Thapdap rangiep?” te: 
kylli u Alhia. 

“Bam ko khla ia noe u klmn die kmie! 
Wow, balei um shok u ketiid u kbrei — ” 

“Sam sam, thyrnia!” la shu oag u Alhia. 

“Adi, adu-ul Wow ! Kaei kata ba dung 
ia nga ! ” la kyang ka Thapdap, katba uta ur 
thyrnia u sam ia ki shkor, u sam ia ka sbyntnsr^ 
u sam ia ka khmut, bad u sam ia ka doh ka men 
Thapdap, kaba la shu khih sbu ksaid khlem nangf 
shuh ban tim ia u Alhia. 

“Pham ai biang ia ka blang hok jong nga». 
Thapdap myntuh?” Ia kj^li biahg u Alhia. 

Ka Thapdap kam shym jubab; ka shu ud 
bad khih lympat kum u sniang uba la shah ban 
da u sieij na u lyndang shuwa ba un shah dung 
da u nar saw, bad ka kyrngah arta<t. 

“Suh suh, ksai !” la kren biang u. Alhia. 

O ho, hep! Uta u ksai u rung sha kita ki 
thliew ba la sam u thyrnia, bad u khum khak ia 
ka met baroh kawei. Kata ka nap ka bat skhem 
hi skhak, u thyrnia u nang sam piaw shi piaw, 
bad u ksai pat u nang suh ter shi ter. U Alhia 
uba bishar ia ka kum uba pyrkhat ba kita ki jing-^ 
pynshitom kim pat biang, u ong, “Pha dang kwah 
shuh, Thapdap shyrhew ? Pha la la ioh mad 
mynta ka myngkoi u Jom ka long kaba kumno?’*^ 

“Khun ka lawpaw! Khie shim kato ka 
biang hangtai ha sem, bad to ka khlam ka ngoh 
kan sar ia me baroh ar ngut!” ka Thapdap 
ka phla bad ka tim ia u Alhia ha kajuhi ka por. 

U Alhia u mareh bran sha sem biang, a 
lap tang kawei ka laag>lieh ba la teh ha u rishot 

bad u ngeit ba ka dei ka jong u. Ban pynshisha 
ia kata, u nam ba kan Idba kawei ka tyngka 
Tupa, bad haba ka kohnguh, u dem bad u doh 
ia ka na u r>rndang. Nangta u teh biang ia ka 
da ujuh u kynjri uba urn shym la bret satia. 

*‘Pha mlien shiih ban thok ia nga mo ? 
Sa shisien phan tub ia ki mar ba nga khein kor, 
ngan sdieh ia pha haduh ba phan da shroin 
kum ka khapiah,” u maham ia ka Thapdap. 
JJ wiat muin, bad u ong, "‘Hap hap, nap; kein 
kein, thyrnia ; pra pra, ksai!” bad baroh lai tylli 
kita ki tiar pynphla ki shu jah rngai noh jar 
na ka met jong ka. Ka Thapdap ka shu ang 
tynghung kum kaba dang shu kyndit na kaba 
phohsniew ruma. Ka thangiong ngaih ka khmat 
jong ka haba u Alhia u ong, “Shim kato ka bai 
shah shitom jong pha,” bad u bret ia kawei ka 
tyngka rupa ha kjat jong ka. U Alhia u btin 
noh ia la ka biang katba ka Thapdap ka shu 
ang shyrhew haduh ba un da ngop sha lynti 
khlaw; hynrei tang shi kyntien ruh kam nud 
ban kren. 

Ka kmie u Alhia ha kata ka sngi ka la sngew 
•dukha khait ia la ka jingim; ka shu shong shan 
tmoh thapiur ha pongshai. Ka pyrkhat khuslai 
shaphang la ka jingshem lanot, bad kam sngew 
don dor ei ei shuh ia lade haba ka ianujor la ka 
nusip bad ka jong kiwei pat ki para briew. Shuh 
:shuh, ba u khun jong ka uba ka la ri la pynsan 
bad uba ka la pynlong briew, un wan kit ia 
ka khung jakhlia kaba la pyniwtung ia ka ling 
baroh kawei, ka sngew ia lade kum kaba la 
i)van sha ka pyrthei ha pdeng ka jingtim suda. 

ICi ummat jong ka ki shu jaw brup shi bnip, 
ba ka la sn«w lanot sngew suhsat ia la ka 
jingim. Ka klet ban bam, ka klet ia ka pyrthei, 
bad ka klet ia lade ruh. Ka iohi ia kiei kiei 
baroh kum ha ka jingphohsniew. Ha kata ka 
por, ban da rung u non^tuh non^thiem shapoh 
iing ruh, lehse kan n]^ lohi ne loh sngew ei ei, 
wat la ngi dei ban ai burom ia u nongtuh namar 
u tip kum ha kano ka thliew iing un run^. 

Katba ka dang don kumta ha mgalkijing- 
pyrkhat khuslai, nangtai narud phyllaw ka ioh 
sngew biang ia la u khun ba u pyrta, “Ko mei, 
mei! Slang kloi u shylliah, siang kloi u shylliah! 
Nga la ioh, nga la ioh, nga la ioh pat la ka lang 
kha spah!” U mareh bran bran bad u rung 
kloi Ian sha iing, ka shadem jong u ka kiew ka 
hiar ba ka la kyndeh palat imat kum ka ban sa 
bthei kyndit kum ka palong. Ka kmie jong u 
pat kam shym pynpaw khmat bitar ne khmat 
sngewbha, ka shu khmih sha ka phang ba u ieng 
khlem kren shi kyntien ruh. U Alhia um da 
long uba nang ban bishar ia ka jingsngew u 
briew, bad kumta um lah ban tip kumno ka 
kmie jong u ka sngew ha kata ka por; hynrei 
u shim ia uwei u shylliah na ba thad ka kmie 
jong u — ujuh u shylliah ia uba la pynjakhlia 
bad pyniwtung ka biang ka men Thapdap, bad 
uba ka kmie jong u ka hap pynkhuid baroh 
shi step — nga ong, u shim ia uta u shylliah, bad 
u siang bha soih ia u ha rympei. “Ale kein 
mei,” u khot ia la ka kmie, “wan pan han^e 
kat ia kaba phi kwah. Phi kwah da ka ksiar, 
ne, phi mon da ka tyngka pliah? Kat kaba 

liukim ma pki ka kmie, ngaot at bad agan pyh- 
Ibbn. Ong tdt in.ei» <taiig »8ha kyntien^ aiu pfai 
kwidi!*’ 

Ka Shandirii kM ieng tuifi na ka jaka ba ka 
shong, bad^ ka wan sJia u Alhia dk ka jingbitai 
kaba ngt kit ban <barai ban ia kaba batai. 
f^lCliinifa shaoe, khun ka bam pap !” ka ong 
ika ka sur kaba pynpaw ba u thyllieij jong ka um 
don umbiah shyi. “Lada kato ka biang kan 
pynjakhiia biaag ia une u tlieng, ngan pynsuni 
la pha da ka eit suda nadnh khlieh haduh slajat.’' 

“Leb katba phi sngew bit, mei, ia u khun ba 
phi la kha^” ia kylliang ktien u Alhia; “tangba 
naduh kane ka khyliipmat, nga ngeit phin ym 
ioh daw shuh ban mat ban tim ia nga. Naduh 
kane ka mgi— naduh kane hi ka khyliipmat, 
ktunba nga la ong-^phin sa long ka briew kaba 
8uk tarn ha snieh pyrthei. Shong hangto, mei, 
bad peit sha la u Idiun kumno un leh.” 

Ka Shaadvh ka kylla dur biang ka khmui 
ka khmat jong ka ia loim kaba la shoh ka jadu: 
ka fifau pot t^mgheng sha la u khun uba ka la 
ngeit u la ioh pun biang naei ruh kam tip. Kam 
ahyni nang ang shi kyntien ruh haba u Alhia 
a rah ia la ka kti kamon, bad u ong, “Ha ka 
nam ki lai ngut shipara ki puri blei, nga kwah 
ba phan kha mynta shi tlieng ka tyngka pliah, 
kfanang ba ngan ioh shna iing dulan noh ia i 
mei mynta ka snem/* Swiat ka. riew ka sur u 
khtllisng^ kakbp u hap ha ka skhep ka biang, 
kaba pyoieng la u ryndang, bad ka pan, “Mye-h-h ’ 
Mye-h-h !” Khreng reng reng, khriang riang 
ka sawa ka our ksUia sngew thiang ha 

ki shkor ka Shanduh, katl^a kata ka blang ka 
kha ia kita ki tyngka rupa kumba la pan u Alhia 
haduh ban da shlei uta u shylliah shoin. 

Ka kmie u Alhia ka ieng kyndit joit na ka 
jaka ba ka shong kmn kaba kum iuh na a tdon^ 
bsein. “Waw ko khun ! Wow ko khun I Waw, 

wow! ” bad ka iap ler jlang halor joUa ki 

tyngka rupa. 

“Aste, mei, aste! Kane ka ioh spah kyndit 
ka ban pyniap ler ho! Eh>h, nga la ongj” u 
ong, ynda u iohi ba ka kmie jong u ka l^llon. 
U shim shi ktang ka urn, bad u meh phluk luk 
luk ha ka khlieh jong ka haduh ba kan da kyndit 
bynriew pat, “Phi i, mei,” la ong u A^ia, 
“u khun jong phi dei uba tip ban bttront ki^. 
Lum, met, ia kane ka spah baroh, bad shibit 
ka miet sa leit wad nong%lla nofa aitat ban leit 
ot dieng lashai ka sngi.” 

“Ah, ko khun %nrad ksiar jong nga! Ah, 
ko sim song sim moina i mei!” la ong ka Shandufa, 
katba ka lum ia kita ki tyngka, bad kam shym 
lah kren palat nalor katta. 

“To, mei,” la ong u Alhia ynda ka knue 
jong u ka la thep lut ia ki tyn^a rupa baroh 
hapoh ka synduk dieng, “n^n iabam mynta sa 
ka ja patsha na ki pliang ksiar.” U shim ia 
kata ka blang, bad u nam ia kita ki bam. Ka 
kmie jong u ka shu “Ah, ko khun jong nga! 
Ah, ko patsha i mei!” katba ka pynkhuid pldffi 
ia kita ki bam ba ai ka blang. 

Lynnong 2 

U Don Putit 

Uba nyn^ong ban wan khublei ia u Alhia 
ha kata ka janmiet del u kynum jong u uba 
kyrteng u Paitnia. U Paitnia u dei u nongsor, 
na ka shnong Nongbah. U shong kurim ia ka 
hynmen ar kmie u Alhia kaba kyrteng ka Taimon; 
hynrei kim shy^m ioh khun satia. U mar iarung 
ha !ing, u shim ia ki kti u Alhia, bad u ong, “Mynta 
ba phi la pynrkhie shahoid ia i kyiaw kumne te 
um, phim dei shuh kein ban pynthiah ia i halor 
tyipait, ne ban pynshong ia i ha lyngknot: ka 
King paki ka dei ban ieng hapoh lai bnai.” 

“H’oid kein, um,” la jubab u Alhia; “nga 
ruh nga la kut jingmut ban shna da ka i'ing lai 
mala : ka mala kaba ha jrong tarn dei ka jaka 
kyntang i mei; kaba ha pdeng dei ka jong nga 
bad ki lok jong nga, bad ka jong phi de kein 
um, haba phi kwah ban wan sah pyngngad bad 
ngi; bad kaba ha tbian pat, kan shu don kein 
na ka bynta kano kano ka por kaba donkam. 
Phi bun jingtrei, um, ha kine ki sngi?” 

“Ha kine ki taiew te, bun kaba nga leit bri 
leit lyngkha phi um, ban ia kaba shna palong 
shuki. I mei i dang phah ktien hynnin ba u 
Myntri Sanbuit u kwah ba ngan leit tei ia ka 
iing u khun nyngkong jong u. Ngam pat shym 
ai jubab satia,” la ong u Paitnia. 

“Em phi, um,” la ong u Alhia, “kat bym pat 
dep ka ling ba nga mut shna te, phim dei phi ban 
leit sha Nongbah. Nga kwah ba phin shimti 

ma {)hi ia kane ka kap, namar phi tip ba ngaat 
don jabieng satia ia ki kam misteri. Ne, kumno 
phi ong, um?” 

“Ine i um teh iba nang kren don akor sat,” 
la jubab u Paitnia, u da thab sngewbha artat 
na ka ingdong u Alhia. ‘‘Ngan nai ka ioh 
iaroh na u Myntri ban ia kaba* duh ia ka burom ki 
kha ki man. Ngan 3 an pdiang jingtrei shuh 
nano nano tat haduh 1^ ngan da dep pynieng ia 
ka iing i kyiaw.” 

”FCata um, naduh lashai ka sngi, ngan ieh 
noh ia ki kam baroh ha ki kti jong phi,” la 
ong u Alhia. ”Shna ka ling kaba Jtynnat di, 
khlem da khein ia ka jinglut ha kaba tei ia ka.” 

”Kumno kyiaw?” la ong u Paitnia ia ka 
kmie u Alhia. “Phi la kynmaw ne em ba nga 
shait ong ba phim dei ban sngew bufakhoh ne 
jah burom, namar don ka jing&mu ha ka jingt 
jaipdeh i um?” 

“Wa, ko pyrsa kynrad,” la jubab ka Shanduh, 
“ngan nud khmih lynti hi kum ma nga ka riew 
shem pap ban iohi kum ia kane ka sngi?” 

“Ha-ha,” la rkhie pasfaait u Paitnia, bad 
hamar kata ka por la wan rung sa ka Taimon. 
U Alhia u bym ju nud kren ei ei haba don ka 
Taimon, u kynriah noh ka tang shu wan, bad 
u leit shong khop kum uba tii:>sngi eh ha kyndong. 

“Aimon,” la ong u Paitnia, “naduh lashai 
ngan tei ia ka iing i kyiaw.” 

Ka Taimon ka shu peit liak sha u Alhia, 
bad ka ong, “Nga ngeit ba naduh mynta phin 
nym pynbuhkhoh shi& ia i Nah.” Ka wiat 
muih, bad nangta ka shong hajan ka Shanduh. 

Dct kata ka sngi kaba nyngkong efa ha ka 
jong ki ba kine saw ngut ki iabam ja lang ha kajuh 
ka por. U Alhia u nam ia ki ja patsha ha Id 
pliang ksffiur, bad ynda ki la dep bam, u ai sngew- 
hha barcA phra tylli ki pliang ksiar ha ka Taimon, 
U Paitnia u pyndep ia ka ling kmie u Alhia 
tpg hapoh ar bnai shiteng. Ym pat ju don ka 
ling kaba kum kata ha ka hima Nongbah batch 
kawei. la ki jingbuh jingsat jcng ki kamra batch 
u pan na kata ka blang. Ka kmia Jong u ka la 
i khynraw biang; ka shn wiat rymmoiil baroh 
baroh shi sngi. Kam ju pynthut shuh ia la u 
khun uba ka la khein kum a Syiem jong ka tang 
marwci hi. Kat kaba u leh, ka shu rkhie; bad 
kat ia kaba u ong, ka shu kohnguh. Ka phuh 
ka kmen haba ka ioh ban ai ia ki jingkwah jong 
u,. la ki long kiba tit katno katno. Ki jingsngew- 
jong ka baroh Id la ^et lut, bad kam don 
daw shuh hi ruh ban sngewsih. Ka im pahuh 
hoi hai kum ka Mahadd u l^iem Symphup, 
bod, lehse» palat wat ia ka Syiem Sad jong ka' 
hima Nongbah hi, khletn pyrwa shuh ia ka pyr* 
thd bad ia kiei kiei kiba lah ban wan jia ha ka. 
Lnit na ka Shanduh, ka Taimon, bad u Paitnia, 
(oh, hooid-^bad ka Thapdap de) ym don kiwei 
pat ki briew kiba tip ba ka par spah u Alhia dei 
ka blang. Ka Thapdap, kaba long kaba nyng- 
kong ban iohi ia ka jing^ordor jong kata ka 
blang, ka ioh pang kyndit ha kajuh ka sngi ba 
u A&ia u ai speh ia la ka kmie, bad wat n ka 
la shait pat hadien khyndiat taiew, ka khein ba 
ka long kaba kham bha ban nym ang iwei ruh 
ktieai diai^ang ka blang a Alhia, namar ka 

ngeit ba u don ka bor kaba ka pyrthei hi baroii 
kawei kan ym kh ban ialeh pyrsbah. 


U Syijfm Symphup, kuaa u briew, n long 
uba sngewtynaat ^0 kren biria, khamtam haba 
doo ki Myntri jong u, namar u ngeit ba kala 
kan kham pynnep jabieng ia ki. U ^ait pyn- 
rkhie ia ki ba khmat ka Mafaadei, btad teog teng 
pat u pynsbad khnai ia ki ha khmat ka Syiem 
Sad, ym kum u miaw uba Uimu ban bam ia ki, 
hynrei kum a briew uba kwab ban pynsngewbba 
ia la ka para. Ki Myntri rub ki fiiew ba ka long 
ka burom ban ioh iarkhie bad la u Syiem ha 
khmat ka Mahadei, bad ban tip ba ka Syiem 
Sad ka sngewbha ban iohi ba ki ieit ban 
kmen ia ka. U Myntri Sanbuit te um da klmm 
sngewtynnat ban iarkhie iakmen kum kiwei pat 
ki Myntri, bad bunsien u phoi ia la ka tnga 
namar ba um nud ban pynpaw ia la ka jingsngew 
baba u Syiem u biria ia u. 

Ha kawei ka sngi, katba u Syiem Symphup 
u dang bam jastop bad ka Mahadei lem 'bad ka 
khun marwei jong ki, ka Kumari Rupa, la wan 
rung kyndii u Myntri Sanbuit. Ka Mahadei kam 
ju sngewbha ia uno uno u briew, wat la u dei 
u Myntri ruh, ban wan pynwit ia ki ha ka por 
ba ki dang bam. U Syiem Symphup u iohi 
na ki khmat ka Mahadei ba kam iahap nia ia 
ka jingwan rung u Myntri Sanbuit ha kata ka 
por. Hynrei ban nym pynthut ia ka jingsngew 
u Myntri uba la saw kyrang ki ngab, ba kata ka 

por, kum uba bitar iano re iano, bad, ha kajuh 
ka por pat, ban nym pynsngewsih ia ka Mahadei, 
u Syiem u ai ksai kumne, *‘Kumno Myntri? 
Phi la iabuh sngi ne em Iano phin pyniabia ia 
u Mawsawa bad ka khun u Syiem Kopsop?” 

U Myntri u klet noh ba u don ha ka kamra 
bam u Syiem. “Paiem,” u kren la kum ha ka 
dorbar hima, “ka Sngap Mynthi ka dei ka khun 
u Syiem Kopsop uba l±raw bor bad paw nam. 
Te, ynda u ^un jong nga un shimti ia ka kum 
la ka nongleit kurim, u dei ban ialam ia ka sha 
ka ling kaba iadei bad ka kyrdan jong ka kum ka 
khun u Syiem. Kumba ka dei ka khun kynthei 
nyngkong jong u, ka ban ym hap kit hap bah 
ia ka ling ka sem, bad ka ban ym ioh pateng 
ia ka spah ka hajar bad ia ka nongtymmen ka 
nongkynti, nga bad u Syiem Kopsop ngi la sngew 
bit ba kan wan shong wan sah noh bad ngi ha 
Nongbah. Pynban haba nga phah ktien sha 
u Paitnia misteri na Nongdeng ban wan shna 
kloi ia ka i'ing ban shong u khun jong nga, u 
Mawsawa, bad ka Sngap Mynthi, ka jubab 
jong u ka long ba um lah ban wan namar ba u 
dang tei ia ka iing dulan u kynum jong u.” 

U Syiem Symphup u sngew sammut ban 
pyrkhat, kumno ka jubab u Paitnia ka pynkiew 
snam ia ki shkor u Myntri Sanbuit. U rkhie 
sngewbha ‘he-he-he’ khnang ban pyndom ia 
u Myntri, namar u tip ba, haba u Myntri Sanbuit 
u la dom, ka Mahadei bad ka Kumari Rupa 
ki shait sngew sammut ryngkat. “Myntri,” u 
ong, “haba la iathuh khana hi maphi te, ka ja 
ruh nga sngew ka da kham bang shisha shisha. 

Hynrei bale! kein phin da dom katta katta ia uba 
pli u Paitnia?” 

U Myntri Sanbuit, haba u iohi ia u Syiem 
ba u phuh da ka khmat sngewbha bad ba u 
kren biria pynban, u nang sngew dom shuh shuh. 
*‘Syiem,” u ong, “ngam shym dom namar ba 
um lah wan, hynrei nga sngew jah burom ia ka 
sur ba u kyntait.” 

“Ehe, kumno Myntri kumta?” la kylli u 
Syiem. “Haei ka shong ka jingjah burom jong 
phi?” 

“Phi tip seh mo Syiem une u kynum u Paitnia 
u dei uei?” 

“Em; uei?” 

U Myntri Sanbuit u pynieng ia la u ryndang 
bad u ong, “U dei u khun ka nongbylla sngi; 
u dei u riew shang tuh shang makia sawdong 
ka shnong; u dei u samla uba jaituh tarn na ki 
samla baroh hapoh ka hima; u dei u khun ka 
bam pap bad ka kyndoi jakpoh; u dei u briew 
uba ka Nongdeng baroh kawei ka la klet noh 
ia ka kyrteng hok jong u; kumta, ban pyniadei 
ia ka kyrteng bad ka jinglong jong u, ki sin noh 
ia u u Alhia. Une u dei uta u kynum u Paitnia 
uba tei ling paki ia la ka kmie kaba khlem bai- 
siew.” U ieng de joit na ka mula ba u shong, 
bad u ong, “Kane ka jingkyntait u Paitnia ban 
wan tei ia ka ifing u khun jong nga ka long kaba 
u la thmu khnang ban pynjah burom ia nga.” 

U Syiem Symphup u phai sha ka Mahadei 
bad ka Kumari Rupa, bad u iohi ba ki iaai 
dak para ma ki. U phuh samrkhie ia u Myntri 
Sanbuit, bad u ong, “Myntri, nga sngewthuh 

bald pbi bitar^ bad nga thafai ka kfaam bfaa ba 
ngin ialeit sha i Hep Mai sha Ifing Sad khnang 
ba phiii ryum biang ka khmat!” 

“Syiem,” la ong u Myntri Sanbuit ha ka 
sur kum uba kyrpad ba u Syiem tin nym pyn- 
shitom ia u, “i Syiem Sad im dei te ban mai 
ia nga haba nga don hok ban bitar kumne teng 
teng,— ” 

“He-he-he,” la rkhie u Syiem. “Phi i, Myn- 
tri, wat la phi la dei ka por ban pyrkhat phuhmut 
shaphang la ka pyrsa kurim l;a ban ai ksiew 
ia phi, hynrei imat teng teng phi donkam ia 
u dieng sympat na ka kti i Hep! Ahem, ieh 
ynnai ialeit sha ki sngi kiba la leit. Phi i, Myntri, 
nga hi ngam lah khlem da hiew burom ia u 
briew uba sngew dei ban pyndep shuwa ia ka 
jingdonkam ki kur ki kha. Lada u Alhia u 
tei ling dulan, nga kum u Syiem nga kwah ban 
long uba nyngkong ban ioh rung kum ha kata 
ka King, bad ngam artatien ba ka Mahadei bad 
ka Kumari Rupa ruh kin sngewbha ban ioh 
leit jngoh kum ia kata ka jingtei, khamtam 
haba ka dei ka matti u Paitnia uba, ia ka jing- 
tbit jong u, ngam lah khlem da khein kor.” 

Ka Mahadei bad ka Kumari Rupa ki shu 
iawiat muih. 

U Myntri Sanbuit, wat la u la bun u hiuh- 
lieh, bad u la sti ki ngab, u kiew snara ki shkor 
hain. “Syiem Kynrad,” u sdang biang, “imat 
phim iohi ia ka jingmih na kane ka jingkyntait. 
Baroh ki misteri hangne kim treh ban, shimtt 
ia ka jingtrei lymda don uba kham tbit ban 
ialam ia ki. Dei tang u Paitnia uba lah bail 



D DON PUnT 


n 


shna ia ka iing kat kum ba la p^ni dor u Syiem 
Kopsop. Ngi la mut ba ka sngi kyittiew korini 
kan long ba ka sngi khatduh u Nai Risaw, bad 
u Syiem Kopsop u la phah ktien bynne ba un 
bthat nob ia la ka kular lada ym lab ban pyn- 
kbreb ia ka ling shuwa utei u bnai. Bad pbi 
tip bi kein, Syiem, ba ka kylla jutang kum ba 
kane ka kam ka ktab ia ka nam bad ka buram 
jong ka bima baroh kawei.**, 

“Myntri,” la sbu ong u Syiem, “ia ngin 
ialeit shatei sba King Sad; nga imat phi la don- 
kam ban mad biang ia u riphin i Hep!’* Ki tang 
sbu mih, ka Mahadei bad la ka khun ki iarkbie 
iap ler iap ang hadub ba kin da hap bat la ka 
kpoh ka kpoh. 

U Alhia, naduh ba u la ioh spah kyiidit, 
um ju thiah thai ne pynsep ei shuh ia la ka por. 
U thied bri kwai ar tylli bad bri sob pat lai tyllj 
khnang ba un ioh pynsting ia la ki kti kt kjat, 
U dang ngeit hi toi ba ka nusip kaba bha kan 
ym pep ban wan ha uta uba don nusip; hynrei 
u ngeit mb ba U Nongthaw U ai ar tylli ki kti 
ha u kbnang ba u lab ban pynseisoh ia la ka 
bri. Teng teng u leit shong kai ha trai ka jri 
harud wan Dain, bad u iathuh khana sngewbba 
lyngngai bad ki lai ngut sbipara ki puri btei, kiba 
sngewtynbat eh rub ban ioh iabiria rai bad 
u brieV uba im uba shong ha sla pyrthei. Kim 
lehraiii shuh ia u, bad u rub u kren jan krep 
ieit ia ki kum uba la iasan lyngkat bad ki naduh 
ba ki dang rit. 

Ha kawei ka sngi, katba u dang iarkhie 
sngewbha bad ki ha ki syragiew jong ka jri 
harud wah Dain, u k>rlli ia ki, “Bale! phim ju 
wan kai ha iing jong ngi? Ia seh leit sah sngew- 
bha bad ngi mynta ka miet.” 

Kita ki puri ki shu iapeit para ma ki, bad 
ki shu iawiat puri phew rymmuin la kum kiba 
thmu ban pynlynga jingmut ia u Alhia, ne, kiba 
kwah ban buhrieh ei ei na u, ki da ong, *'Ngin 
sa iawan kai pat.” 

U Alhia, wat la u duna ka jingsngewthuh 
katno katno, u suba ba don ei ei ha lyndet kita 
ki ktien ba ki kren. “Balei phi kren umdum 
kumta?” u kylli ha ka sur kum uba la pule lut 
ia ka jingmut jong ki. “Don ei ei seh mo kaba 
pher, kaba phim kwah ban iathuh ha nga, bad 
kaba pynlong ia phi ban nym lah ban wan kai 
ha ling jong ngi ?” 

“Em phi. Bah Don,” la kren pynkloi ka 
Pdeng, “phim dei seh ban pyrkhat ba ki ktien 
jong ngi ki kit jingmut da kumwei, bad kiba u 
briew uba kum phi un ym lah ban sngewthuh.” 

“Hooid kein,” la kem ktien ka Nyngkong. 
“Phi i. Bah Don, ngi la iajuh iajem shisha bad 
phi la bun taiew, bad ngi la khein ia phi kum 
uwei na ngi. Phi ruh, ngi ithuh shai, phi hiew 
ia ngi kum ki lok kiba phi shaniah tarn eh ha ka 
pyrthei. Hynrei phim dei ban klet ba phim shym 
pat tip satia ia ka kyrteng hok jong ngi. Ha u 
briew, ka jingialong lok kam wan l^lem da 
ia>ithuh ithaw shuwa, bad khlem da iatip de 
ia ka kyrteng da kaba ki lah ban iakhot ieit para 
ma ki, namar ka kyrteng ka long ka khyrdop 

sba ka jin^long lok. Ha ngi mynta pat, phi 
iohi ba ngi la iaiong lok shuwa ba ngin iatip 
ngi dei kiei. Hynrei ieh, ngin nym da iaiaid 
jngai eh shaphang kata., Ngi shu kwah ban ong 
ba ngim shym la khmih lynti ba phin dei uta u 
briew ha uba ngin iathuh nyn^kong ia la ka 
kyrteng. Kumta, shuwa ba ngi lah ban kiew 
ha tyngkong ling jong phi, ka ling kaba phi 
la tei na ka bynta la i mei, ka dei ruh ba phin 
tip ia ki kyrteng jong ngi. Hadien kata—” 

“Hadien kata!” la kren pynbud u Alhia ha 
ka sur kaba mut ‘ngan ym shah ba phin ieng 
nangne tat haduh ba phin iathuh ha nga kumno 
ki khot ia phi’. ‘‘Khmih shane,” u ong biang, 
“nga kwah ba phin iathuh kumno la Jer ia phi. 
Kum u para lok jong phi, ngan kham sngew hun 
haba nga ioh ban kren ne ban khot ieit ia ka 
kyrteng jong phi la ka jong ka jong.” 

Ka Nyngkong bad ka Pdeng ki peit sha ka 
Khatduh kaba shu sngap jar jar kum ka bym 
mon ban kren ei ei. U Alhia u phai sha ka, 
bad wat la um pat ju mlien ban pyrkhat shaphang 
ka ’thei samla, ne ban pyrshang pule ia ka jing- 
mut jong ka, u ithuh ba ka leh diaw shibun eh, 
bad ba imat kam lah rai kumno ban ong. ‘Katba 
u dang pyrkhat kumno un bteng pat ia ki jing- 
iakren, ka Khatduh ka peit lieb sha u, ki khmat 
jong ka ki phyrnai kum ki khlur, bad ki sei 
ia ka jingtyngshain kaba phylla kaba uno uno 
u rangsamla ha snieh pyrthei un nym iohi, lait 
tang u Alhia hi. Nan^ ka phai sha la ki hyn- 
men da ka khmat kaba kylli ‘phi dang don aiu 
'Shuh ban ong’, bad haba kim shym ong ei ei, 

ka phai biang sha u Alhia, ki nniang shyntur 
jong ka ki ih bad ki pile jar jar, ki ngab jong ka 
ki phuh lyngsyun kum u tiewlyngskaw, bad ki 
khmat jong ka pat ki kren da ki ktien bad ki 
kyntien bym lah batai, hynrei kiba pynkbih 
im kir ia ka jinglong rangbah jong u. Nangta, 
da ki ktien kiba pyntyrkhong ia ka shyntur, 
hynrei kiba pynrhem pat ia ka shadem, ka ong, 
“Ngam shym khmih lynti mynno mynno ba 
kane kan wan jia kyndit kumne; hynrei nga 
ngeit ba ka dei ka mon na bymjukut, bad nga 
ka kynthei briew nga don hok aiu ban ialeh 
pyrshah ia ka! Ia, ngin da iakren shai ia kiei 
kiei baroh ha iing.” 

Ka Nyngkong bad ka Pdeng ki ieng nyng- 
kong, bad ki kiew ia kata ka jri. U Alhia, 
namar ba u klong snam jong u u la tied stet 
than eh, u thap kyllon haba u mut ban ieng. 
Ka Khatduh ka saw syngyiang ki ngab haba ka 
shim ia ki kti u Alhia da kaba wiat samrkhie 
lehraih malu mala, bad ka khring ia u shalor ka 
jri. U Alhia, tang mar iadei kti bad ka Khatduh, 
u sngew la kum ba la rung kaei re kaei shapoh 
ka dohnud jong u kaba pynlong ia u kum uba 
la shoh jadu, ne, kaba kham dei, uba la bieit 
puri. U kiew ia ka jri la kum ba u don ha ka 
ri ki jingphohsniew, u shu peit beit thik tang 
sha ka khmat bhabriew jong ka Khatduh. “Lada 
kane ka dei tang ka jingphohsniew, ieh ba kan 
long kumne shaduh ki bymjukut; ngam kwah 
shuh ban kyndit,” Id duwai u Alhia ha la ka 
mynsiem. 

Ha shiteng kata ka jri, don kawei ka thliew 

>kab£ jrong bad kaba heh kat ban biang ban 
rung u briew< Ka Khatduh ka btin ia u Alhia 
lyngba kata ka thliew kaba shai byrngut bymget. 
Ynda ki la iaid kumba shiphew jam ne hapoh 
kata ka thliew, ki poi habar kawei ka jingkhang 
dieng kaba iong. Ka Khatduh ka tied ‘tok, 
tok tok’ lai sien, bad kata ka jingkhang ka shu 
plie hi wang. Hakhmat jong ki la ieng ka Nyng- 
kong bad ka Pdeng, kiba pdiang sngewbha 
ia ki da ka khmat kaba. phuh samrkhie. bad kaba 
kup da ka mynsiem kaba kmen. U Alhia u 
lyngngoh shisha ngain bad u sngew phylla ka 
bym lah ong shuh ban iohi ia ka kamra kaba 
khuid, kaba itynnat, bad kaba dap da ka jingshai 
bun rong. U pynshang la ki khmat sawdong 
sawdong ban khmih naei kata ka jing^ai ka 
wan mih; hynrei u iohi tang ki luta ksiar suda 
kiba la pynbeit pynbiang ryngkat bad ki syntiew 
itynnat rong kiba bun jait. U iaid haler ka 
karpet kaba ka kti u briew kam lah ban ai dur, 
bad u shong halor ka shuki kaba pynjah thait 
ia ka met, bad kaba syrpai hun ia ka mynsiem. 

U Alhia um lah satia ban pynshisha u don 
haei ha kata ka por. Ka jabieng jong u kam 
trei kam shuh, bad um lah pyrkhat um lah pyn- 
shong nia shuh ia ki jingphylla jong kata ka por 
bad kata ka jaka ha kaba u don. U ng^it ba 
u don ha rngai; hynrei ka jingdon ryngkat 
pat jong ki lai ngut shipara ki }:>uri blei ka pyn- 
artatien ia kata ka jingngeit jong u. “Em,** 
u kren ha la ka mynsiem, “ngam tharai ba nga 
phohsniew, namar haba nga jwai ia la ki ngab, 
ng4 sngewthuh ba ki btiar, bad haba nga peit 

pat sha i Nyngkong bad i Pdeng, kine ki iawfat 
Tymmuin; nalor kata, ine i Khatduh iba shong 
ha syndah jong nga i pynsyaid ia ka krung kamon 
jong nga, bad ka jingphohsniew kam ju pynneh 
slem kum ia kine ki jingshisha. Pynban nga 
lyngngoh balei ba kine ki puri samla ki shu 
iasngap jar jar kumne. Tip ba ki dei ki kynthei 
briew mo! Lada ka long kumta, ka mut ba ka 
akor ha ka ri ki puri ka dei ban long ia u rang 
samla ban sdang ia ki jingiakren. Hynrei kumno 
kein nga lah ban sdang haba ine i Khatduh 
i pyndem la ka khlieh ha ka tyrpeng jong nga? 
Kumno ngan lah ban sei la u thyllieij haba nga la 
klet noh wat ia la ka kyrteng hi? Don mo u 
samla briew uba lah ban kren khlem keh keh 
haba ka samla briew ka shaniah ha ka shadem 
jong u? Lada don, kum uta u briew um dei 
shuh u rangsamla.” 

Katba u Alhia u dang wad lad wad buit 
kumno ban lait na kata ka jingpisa mynsiem, 
ka Pdeng ka ong, “Shuwa ba ngin sdang ia ki 
kam kiba ngi dei ban pyndep ha kane ka por, 
ngin da iadih iabam, ba kan kham beit ka ktien 
ka thyllieij; u nierbah uba sting ne uba suda 
bunsien u pynlong ia u briew ba un ring nia 
kyrkieh bad rai bakla.” Ka thab lai sien ia la 
ki kti, bad mar kumta, ki wan rung lai ngut 
ki puri kynthei kiba bhabriew eh, kiba riam da 
ki jain lieh kiba ni, bad kiba rah ia ki pliang 
ksiar kiba dap da ki bam kiba i bang tarn ^d la 
jingdih kiba i shngiam tarn. Ki buh ia kita ki 
pliang ha ka mieij kaba don ha pdeng ka shuki 
ha kaba shong ka Khatduh bad u Alhia bad ki 

shuki ha kiba shong ka Nyngkong bad ka Pdeng. 
Ka Pdeng ka shim ia uwei u bitor uba dap da ka 
um kaba saw, ka theh ia ka ha Id saw tylU 
ki klat, bad ka ong, “Kane ka dei ka jingdih 
kaba ki Syiem ka pyrthei ki iawad. 1^ dei 
ka um 'kaba thiang kum ka ngap, kaba mih 
na ki umpohliew ka mynsiem lok kaba shisha. 
U briew uba la ioh dih ia ka un nym don shuh 
ka mynsiem tharai sniew ia la ki para briew; u 
shaniah ia kiba shisha ha la ka ktien, bad u kiar 
na kite kiba jrong tang u thyllieij, bad kiba mut 
ban p 3 nisniew ia la ki para briew. Un lait 
na ki jin^ma bad ki jingsniew baroh kiba ki 
nongshun jong u, ne kiba pihuin bad isih ia u, 
ki lah ban riam. Ngi ki lai n^t shipara ki 
puri blei ngi ai sngewbha ha phi ia kane ka um, 
bad kum ka dak ka jingialong lok hapdeng jong 
ngi bad phi, ngin dih lang ia ka ha kajuh ka por 
na kine u saw tylli ki klat.” Ka peit sha u Alhia 
katba ka ai ia ka klat jong u, ki rmiang shyntur 
jong ka ki wiat da ka dur kaba u stad pyrthei 
um lah ban pynshai ha la ki para briew ia ka 
jingitynnat jong ki, bad ka ong biang, “Shuwa 
ba ngin pyndei la ka klat ha la ki rmiang 
shyntur, ngin iaong shakihia, kaba long ka 
synjat kaba teh ba khum ia ngi kum ki lok kiba 
shisha katba ngi dang don ha kane ka pyrthei!” 

‘"’Shakihial” ki iaong lang baroh saw ngut, 
ki iapyndei lang artat ia ki klat baroh saw tylli, 
bad ki iadih de ia kata ka um jong ka jingialong 
lok. 

Hadien kata, ka Nyngkong ka ieng, ka shim 
ia ka pliang jingbam, bad ka ong, “Kane ka dei 

ka jiAgbam kaba ki nongsynshar ka pyrthei 
ki iaw^ U del u kpu uba tong, uba mih na lot- 
dohnud lok kaba shisha. Uno uno u briew uba 
la ioh bam ia une u kpa, ua shlei da ka jingieit 
bad jingsngiewlem ia la ki para brienr. K.a kyrdan 
u lah ton nym don, ka spah u lah ton nym ioh, 
tod ka bor u lah ban duna; hynrei ka mynsiem 
kaba sngur bad ki jingthmu kiba bha kin synshar 
ia u, bad kin jop thiaw ia ki jin^ut sniew 
to uno uno u briew u lah ban don pyrshah ia 
u. Ngi ki iai ^ut shipara ki puri blei ngt ai 
sngewbha ha phi ia une u kpu, bad kum ka dak 
ka jin^loog lok hapdeng jong ngi bad phi, 
nmn iabam lang ia u ha kajuh ka por.’* Ka 
pmt sha u Aihta katba ka sam ia uta u kpu, 
ki Qgab jong ka id phuh thamum kum u tiew» 
kulab, tod to ong biang, *'Shuwa to ngin iabam 
ia une u kpu, ngin iaong shakikia, kaba. long 
to synjat kaba tto ba khum ia ngi kum ki k>k 
kiixa ft^ha katba ngi dang don ha kane ka pyr^* 
thm!” 

^^ShdcifaaV* ia iaong long barob saw ogut, 
bad Id iabam artat ia uta u kpu uto bang. 

Yiuda ki la dep bam, ka Khatduh ka ieng 
suki jai da to mynuem kaba kfaia, to peit dia u 
Aitoa uba shu ang tyof^^g kum u muid, 
bad ka o^, “Ngam don ei ei ban ai ha phi lab 
tang ka ^gieit kaba nga la tyngkai lypa naduh 
ka khylupmait ba nga sugewthuh ba n« dei 
to kytohei biriew. Nga ka para khatdun jong 
kine ki puri blei n^a aiti mon sngewbha ia ka ha 
pUL Kane ka dei kaba ki saxnla shi tyllup ka 
pyrthei ki iawad ban pynjanai ia ka jinglong 

britw ha ka pyrthei. Uao uno uba la ioh pdiang 
ia ka u im suk im sain ha ka pyrthei, urn iohi ia 
ka jingtogit u briew ne ia ka jingrhah jong u, 
ka mariaag baroh kawei ka phuh itynnat ha 
khmat jong u, bad ka pynpaw ia ka matti kaba don 
bor U Nongpynlong.” ICa shim ia ki kti u 
Alhia, ka peit sha u da ki khmat kiba phyniai 
kum ki khlur, bad ka ong biang, “Ki hynmen 
jong nga hangne kr sakhi ba nga la aiti ia lade 
ha i^i, ym ha ka nUi:om ba phi ki briew phi 
aiti ne sbimti, hynrei ha ka rukom ba la pynkhreh 
lypa naduh ba la phah ia nga sha kane ka pyrthei. 
Ka briew kaba phin sa shimti, bad ka ban aiti 
ia lade ha phi, kan don ka mynsiem kaba kum 
ka jong nga, bad kan kup ruh de ia ka dur bad 
ka rynieng jong hi. To ngin iaong shakihia, 
kaba long ka synjat kaba teh ba khum ia ngi 
ktun ki lok kiba ^isha katba ngi dang don Im 
kane ka pyrthei !“ 

*'Sh^ihiQV' ki iaong lang baroh saw ngut, 
bad ki iashong pat ha la ka jaka shcmg. 

U Alhia u sngew ba ka long kaba khlem 
akor khlem da ai khnblei kylliang ia ki lai 
i^gut shipara ki pun bki namdr ka jingsbun 
jong ki ban ai ia ki jingai kiba kordor eh. Kumta 
u kng tuih, u trud ia la ka khlieh, bad u ong, 
“Nga u khiui jaipdeh i mei, uba k pyohiraoi k 
biang ia la ka knue ba pun kha, nga sngew- 
nguh naduh la ka mynsiem na ka bynta kine ki 
jiogkyrkhv jong phi. Phi k ai ha o^a ia u Iqm 
uba pynkdang, bad ia ka um kaba {^ntngra. 
Nalor kata, phi la ai de ha nga sa ia ka jin^eit 
kaba maiaaa„ kaba jop ia ka pyrthei. KUem 

ma ka, kane ka khyndew ha kaba ngi laid ngi 
ieng, ngi trei ngi ktah, ngi iashoh ne ngi iakdup» 
ngi iaieit ne ngi ialeh thma, kan jin da la ing 
da u kyndok ka jingtim naduh ki sngi kiba myn- 
shuwa. Shakihia !” 

^'ShakihiaV* la jubab lang ki lai ngut slii> 
para ki puri blei. 

“Mynta ngin iapoi sha ka bynta kaba khat> 
duh, kaba ngi dei ban pyndep ha kane ka sngi,’^ 
la ong ka Nyngkong. “Ka dei ka kam kaba 
lyngkot, bad kata ka long, ba ka la dei ka por 
ba ngin iathuh ha phi ia la ka kyrteng kyrteng. 
Hooid shisha, ngim kwah ban iathuh ha phi 
kumno la jer ia ngi, namar naduh ka khyllipmat 
ba phi la tip ia ki kyrteng Jong ngi, ngi dei 
ban khlad noh na phi shi por, bad ngim lah 
ban ong lano ngin sa iakynduh pat. Ka bor 
kam shong ha ngi ban pynslem ia kata ka por. 
Kumta tip ba nga dei ka Larihun, kaba ju pyn- 
kdang ia phi haba phi don ha ka tan ha ka shipa.’^ 
Ka buh ia la ka kti kamoh ha ka khlieh u Alhia, 
bad ka ong, “Naduh kane ka sngi yn khot ia 
ia phi u Don Putit, bad nga kyrkhu lem ba phin 
dap phin biang shi lynter ki sngi ka jingim Jong 
phi. Khublei !“ bad ka jah noh de jar. 

Ka Pdeng ka ieng suki jai kum ka bym mon 
ban khih na ka jaka ba ka shong. Ka peit sha u 
Alhia da ka khmat kaba i bynnud ban iakhlad, 
bad ka ong, “Nga dei ka Battimai, kaba ju pyn- 
tngen ia ka mynsiem jong phi ha ki por ba phi 
sngew Iwait. Ngan iai long kumta na ka bynta 
jong phi shi lynter ki sngi ka jingim jong phi. 
Khublei !“ bad ka jah jar na khmat jong u. 

Nangta ka Khatduh, kaba la khia ka met 
bad la tlot ka mynsiem, ka ieng hakhmat u Don 
Putit, ka shim ia ki kti Jong, u, ka peit sha u da 
ki khmat kiba phalang bad kiba shlei da ki 
khlur ummat, bad ka ong, “Nga pait ka dohnud 
ban khlad na phi; hynrei kane ka long ka mon 
na lyndet kaba nga ka kynthei briew ngam lah 
ban synshar. Nga dei ka Mailibon, kaba pynim 
pynrhem ia ka mynsiem jong phi ha ki sngi 
baroh kiba la leit, bad ka ban iai ri iai da ia phi 
na ki jingsniew bad ki jingmynsaw jong kane 
ka pyrthei shi lynter ki sngi ka jingim jong phi. 
Khublei!” ka ong ha ka sur kum kaba la pait 
dohnud, ka da doh artat ia u na ka shyllangmat 
jong u, bad ka jah de jar. 

Mar iadei ki rraiang shyntur jong ka Mailibon 
ha ka shyllangmat jong u, u Don Putit u sngew 
la kumba thang ka leilieh. U ud ah, .bad u 
kyllon iap ler pding halor ka karpet puri. Ynda 
u la kyndit bynriew biang, u shem ia lade ba 
u thiah halor u mawsiang harud ka wah Dain, 
ha kajuh ka jaka ha kaba u shait thiah pyngngad 
ha ki sngi kiba mynshuwa. Um lah sngewthuh 
satia kumno ka lah ban jia kumta ia u. U 
kynmaw biang biang ia ki ktien iakhlad ba la 
kren da ki Iai ngut shipara ki puri blei, hynrei 
um peiphang satia shano kata ka jri ha kaba ki 
shong kan shu jah rngai na khmat jong u. “Baroh 
ka long kaba lah bad ki puri,” u kren ha lade. 
“Ki fcyrteng jong ki ki long ki jingkyrkhu ia 
nga, bad kin iai sah ieit junom ha ka dohnud 
jong nga katba nga dang im ha kane ka pyrthei.” 
U ieng joit na u mawsiang ba u shong, u kiew 

iakathiebkabalam sha u lum ba shong ka men 
Thapdap, bad u kren p^kut da kine ki ktiep, 
“I Lari, i Batti, bad i Maili, ki la i bit ban ieh 
marwei ia nga. Kane ka mut ba ka la dei ka 
por ba ngan shimti ia ki kam ba la pynkhreh 
na ka bynta jong nga ha kane ka pvrthei. Aham ! 
Ha ka nam ki lai ngut shipara ki puri blei, ai 
pa, nga u Don Putit, uba long mynnor tang u 
Alhia bad u khun tamsneng i mei, ngan lah ban 
pyhdep hok ia la ki kamram kiba, ia mynta hi, 
ngam pat tip satia ki long kiba kumno, hynrei 
kiba nga tip ba kin nym pynlehraih lano lano 
ia ka jingien ba la aiti i Duh Maili.” 


L^mnong 3 
Ka Pylleng Kulai 

Ha kaMrei ka sngi u Don Putit u kylli ia 
la ka kmie, “I um Pait i don mo phi mei ha* 
shnong?” . 

“H’oid,”kajubab. “Balei?” 

^‘Oh, nga miit ban iawer leit thied kulai 
ia i na lewthymmai,” la jubab u Don Putit. 
“Phi i, mei, ka blang kam lah ban ai ia ki kynja 
ba im, bad lada i um Pait i lait por ban leit lem 
bad nga te, kham sngew shngain kein.” 

“Kata phi kvvah ngan leit kyUi ia i pyrsa?” 
la ong biang ka kmie jong u. 

“Em, em! Phi sumar ia ka ling; ieh ngan 
leit ma nga, ngan sa wan: khala khala,” u ong, 
bad u ieng de joit ban leit wad ia la u kynumi 



KA PYLLENO KULAI 


49 


Haba u Don Putit u leit kumta sha u Paitnia, 
u pyrkhat kumne, “I um Pait im don khun, 
kumta i laitluid ban leit kat shaba i mon, kata 
lada im khnium i kong. Shuh shuh, i wan na 
ka shnong u Syiem Sympbup, bad kumta i 
lah ban pyni ba nga sbibun ki jingpbylla kiba 
don hangta. Nalor kata ” 

“Sbano, um, pbi mut leit kumne?” la kylli 
kyndit u Paitnia. U Don Putit um sbym poi 
pyrkhat ba u lah da rung shapoh phyllaw img 
la ka hynmen ar kmie. 

“I Kong Mon i don ha ling?” u kylli ha ka 
sur kum uba kwah ban buhrieh ei ei na ka jing- 
tip bad jingiohi ka Taimon. 

‘‘Em, ka leit sait jain sha wah,” la jubab u 
Paitnia. ‘‘Phim lah ap shuh haduh ba kan da 
wan?” 

“Phi i, um, nga mut ban ong la in shah 
ne em ia phi ban leit ialam thied kulai ia nga 
na lewthymmai,” la ong u Don Putit, u da 
pynhiar raynsiem artat phe. 

Kak u rkhie u Paitnia. “Ew, ine i um,” 
u ong, “sa kum ia kata ruh phi da khuslai. Phi 
tharai ka kynthei kan shu bat bor ia ka mon u 
rangbah briew? Phin sa mad seh um shisien ka 
sngi ynda kan syrpai syrpud ia ki thied ki jaw 
Jong phi. ‘Ka kynthei ka Jem ha ka mon u 
rangbah’ ka long kaba nga shait sngew ieit 
ban pyrkhat. Phi da kwah shisha ban leit 
thied kulai na lewthymmai?” 

“Lada phi kular ban leit lem bad nga te, 
nga da kwah eh ban ioh uwei u kulai lieh,” 
la ong u Don Putit. 

“Ka kular aiu kata!’* la ong u Paitnia. 
“Haba phi la rai ban leit thied kulai na lewthym- 
mai, sha lewthymmai ngin ialeit! Ngin iasah 
shi miet ha Nongbah; bad phi ruh phi donkam 
ban pynithuh ithaw ia lade ha la ki kha ki man. 
Phi i, haba u briew u ioh spah kyndit kum phi, 
u shait leh khia thew shaba palat. Hynrei 
nga ngeit ba ki kur ki kha, ki hynmen ki para 
jong nga, kin ym ioh daw ei ei ban ong ba phi 
dei uba sngew meng. Phi la iathuh ha i kyiaw?” 

“H’oid,” la jubab u Don Putit, u da kohnguh 
artat ia la ka khlieh. “Phi tharai i Kong Mon 
in treh ban wan thiah shngaih ha iing katba 
ngim pat wan phai?” 

“Balei kam treh?” la jubab u Paitnia ha ka 
sur kaba sngewmat ka kynthei kan shu ong 
‘ho-o!’ da kaba jem kat kaba ong u rangbah, 
“Lano ngin ialeit?” u kylli pat. 

“Wei kumta, ngin iamih lashai. Thik thik 
kumta ho um?” 

“Thik.” 

Dang dum ha kawei pat ka sngi, u Don 
Putit bad u Paitnia ki la iakhrch ban leit sha 
lewthymmai. TJ Don Putit u thep laiphew tylli 
ki muhor ksiar ha ka jhula ba u kieng; u ai 
bai rneng de laiphew tyngka ia u Paitnia, kaba 
la biang, ha ki sngi u Syiem Symphup, ban 
iaim pahuh hai kumba lai bnai baroh shi lok. 
TJ Paitnia u dei u briew uba ieit ia la ka tnga, bad 
uba burom ia la ki kha ki man baroh. Ha 
Nongbah ki tip ia u kum u misted Pait, bad ki 
palong jong ki Myntri bad ki mahajon kiba 
shong liangta dei ka matti jong u. Wat ka 

mieij bam ja u Syiem Symphup ruh ka dei kaba 
shna u Paitnia shuwa ban un leit poi kha sha 
Nongdeng. U Syiem Symphup ruh u khein kor- 
dor shibun ia ki tiar kiba la shna da u Paitnia, 
bad ha khmat ka Mahadei u ai khusnam ia u 
da kine ki kyntien, “Haba pyniaid la ki shyn- 
riahti ha ka mieij ba la hiad rynda u misted Pait, 
sngew la kumba syrpai ieit ia ki ngab ka thei- 
samla.” 

U Don Putit bad u Paitnia ki iapoi ha Nong- 
bah ha ka por shiteng sngi. Ki mar iarung 
ha hng kmie u Paitnia, ki hynmen ki para jong 
u baroh ki iakulmar thlim. Ynda u Paitnia u 
pynithuh ia la u kjmum ha la kiba ha ling ha sem, 
hangta lei lei ki nang iakulmar shuh shuh. U 
Paitnia u don ka para khatduh kaba dang shi- 
phew snem kaba kyrteng ka Tiewbon. Kane ka 
khynnah ka shu peit- shain shiphang ia u Don 
Putit. “Ine seh mo Bah, iba bun tyngka tarn 
ha Nongdeng?” ka kylli ia u Paitnia. “Ngan 
ong kumno ia i ?” 

“Wa, ong i Kong Don kein,” la jubab u 
Paitnia. 

“Lano phin wan tei iing dulan hangne ha 
Nongbah, Kong Don?” ka Tiewbon ka kylli 
ia u Don Putit. 

U Don Putit u pisa ka jingmut ba um sngew 
lah ban jubab ia kata ka jingkylli ; u trud ia la 
ka khlieh, bad u ong, “Ngan sa iathuh ha phi 
ynda ngin wan phai na lewthymmai lashai. 
Hynrei mynta ba ngi dang iakynduh nyngkong 
kumne, ngi dei ban iakhawai sngewbha shisien 
shisien.” U peit sha ka kmie u Paitnia kaba 

phiih da ka jingsarong ban iohi mar khmat 
la la 11 pyrsa uba paw nam, bad ban ioh pdiang 
buromi la u hapoh la ka jong ka iing, bad u 
ong, “Kyiaw, phin sngewbha ban map ia ka 
jingduna akor jong nga. La kha ia nga hapoh 
ka iing trep ka nongkyndong; nga im nga san 
ryngkat n niut bad u phlang; kumta ngam nang 
bad ngam tip satia ka kren, ka leh, bad ka iaid 
don akor ki long kiba kumno. I mei i la ai 
khublei ia phi bad ia ka iing jong phi baroh, 
bad i khot sngewbha ia phi ban wan jngoh ia 
i ha Nongdeng ynda phi la iadep shoh kba shoh 
krai. Ngam shym ioh ei ei ban wan rah ia phi» 
lait tang kine ki .soh khyndiat; hynrei nga la 
ong ia ! um hangne ban thied uwei u ’niang 
jawa ba ngin iabam sngewbha ha kane ka sngi. 
Ngi im ha kane ka pyrthei da ka bam, bad ngi 
bam khnang ban im. Phi la pynbeit, um, ia 
iita u sniang?” 

“Utai ei ki lah da wan bah ha phyllaw,’” 
la ong u Paitnia. 

“Ho-ho-ho,” la rwai-ia-shad ka Tiewbon. 
“Ngin iabam doh khlieh shibit bad i Kong 
Don, bad ngan leit sah sngewbha ha iing paki 
jong .i ha Nongdeng la shem taiew.” 

Katba kiba ha iing u Paitnia ki nang iakhreb 
ka ot sniang bad ka shet jadoh, u Paitnia u 
ialam kai ia la u kynum shapoh sor. Kat shaba 
ki iaid, u Don Putit u shu peit lyngngoh ia ki 
jingtei kiba itynnat, ia ki lynti ba ki khuid, bad 
ia ki phyllaw iing ba ki phuh bad iwbih da ki 
syntiew kiba bun jait bad kiba bun rong. “Kane 
ka shnong jong phi te um,” la ong u Don Putit; 

“ka ban pynshoh tyndep ia u samla npngkyn- 
dong uba kum ma nga. Nga tharai ngi dei ban 
ong ia u Sordar Nongdeng ban pynlong ia ka 
shnong jong ngi kaba khuid baa kaba iwbih 
kum kane ka Nongbah.” 

“Phi i, um,” la phai ktien u Paitnia, “phim 
pat ju mlien ban shang pyrthei. Ynda phin 
iohi lei lei shibit ia ki thei bhabriew ba ki iaid kai 
pyngngad ha ki kper syntiew, phin sa ong, lehse, 
ba kane ka sor ka dei ban long ka nongbah jong 
ki puri hi.” 

U Don Putit u shu wiat muin; u poi pyrkhat 
ia ki lai ngut shipara ki puri blei kiba shong 
shisien halor ka jri. “Haba ka Nongbah ka 
dap da ki puri suda kumne te, kumno kein phi 
wan poi pynban da sha Nongdeng?” u kylli ia 
u Paitnia. 

“Ha ka Hang ka poi kha poi man te phi, 
ka samla nongkyndong ruh ka kup hi kein ia 
ka dur ki puri blei!” la jubab u Paitnia kum u 
briew uba la iohi teng ia ka khmat bhabriew jong 
ki puri. 

“Phi la ju iohi puri seh mo, um?” la kylli 
biang u Don Putit. 

“Eh-h, kumno kumta! Ngam dei u shyn- 
rang briew uba lah ban bieit puri — ne, phi imat 
dei ?” 

“Hum!” la shu pynkut noh u Don Putit. 

Ki tang shu lah bam jastep ha kawei pat 
ka sngi, u Don Putit bad u Paitni^ ki iakhreh 
ban iamih noh na Nongbah, ban ialeit sha lew* 
thymmai. Shuwa ba kin rung sha lynti bah, 
ki iohi ia uwei u samla uba wan sha phyllaw 

King. U tang shu iohi ia u Paitniat u ong, ‘*I 
Pa i kwah ban iakynduh ia phi.” 

‘‘Wa, u Sawa,” la ong u Paitnia. “Kumno 
ki ialong ha ling ha sem? 1 Myntri i shait i 
khlain em?” 

“H’oid, ngi shu iabit hi,” la ong u Mawsawa. 

■ “Ong ia i Myntri ngan sa wan iashem ia 
i shibit ka miet ynda ngin wan phai na lew- 
thymmai,” la ong u Paitnia. “Mynta ka step 
te phi ithuh hi ba ka sngi ka la jrong, bad ngin* 
hap ban iaid kham stet namar ba n^ la slem.” 

“Ngan sa iathuh ha i Pa ba phin wan shibit 
ka miet,” la ong u Mawsawa, bad khlem pyn- 
tam ktien shuh u phai dien bad u phet noh na 
khmat jong ki. 

“Um,” la ong u Don Putit, katba ki iaiaid 
ha ka lynti ka qan lam sha lewthymmai, “lada 
uto u bricw un :^ren ia nga ha kato ka sur, ngan 
ngeit ba u buh nud ia nga na ka bynta kano 
re kano ka daw kaba ngam tip.” 

“Uto u dei u Mawsawa, u khun u Myntri 
Sanbuit, uba ticng ioh un duh ia ka Sngap 
Mynthi lada u kpa jong u um lah ban tei ia ka 
ling shuwa ka sngi kumba la buh u Syiem 
Kopsop,” la ong u Paitnia. 

“Oh!” la shu ong u Don Putit. 

Katba ki dang hiar ia ka thieb kaba khatduh 
shuwa ban poi ha lewthymmai, u Don Putit 
u ong kyndit, “Phi nang, um, ban shong kulai?” 

“Naduh ba nga wan sha Nongdeng,” la 
jubab u Paitnia, “ngam ju mlien shuh ban kiew 
ha ka ingdong jon^ u. Hynrei nga tharai ngam 
pat klet hi ban bat ia u lakam.” 

“Phi i, um,” la kylliang ktien u Don Putit, 
■“ngam tip satia balei ba nga kwah kulai. Ngam 
pat ju sam kwah shong kulai mynno mynno 
nih, bad shisien ruh ngam pat ju kiew ha ka 
ingdong Jong u. Hynrei nga ngeit phin hikai 
shong lem ia nga, ym dei?” 

“Wa, ine i um, sa kum ia kata ruh phi da 
i khuslai katne katne. U kulai u dei u mrad, 
bad u don kata ka sap kaba ki ong ka sap kulai, 
da . kaba u tip bad ithuh ia la u trai. Shisien 
ba u la pdiang ia phi kum la u Jong u kynrad, 
merijan, ym don kum u kulai ha snieh pyrthei!” 
la kren pynshngain u Paitnia. 

Shuwa ba kin poi ha lewthymmai, u Don 
Putit bad u Paitnia ki iapynbeit thied khohwah 
shiphang harud kawei ka wah kaba tuid narud 
kata ka iew. Bun ki nongwan iew na la ki 
shnong ki shnong ki iashongthait harud Jong ka; 
ki theisamla ki kyrshut la ki khongdongjat ha 
ki mawsiang Jong ka, bad ki shynrang pat ki 
ngam pyngngad ha ki thwei Jong ka. K.a sngi 
dei hamar ba ka kyrang bha ka jingshit Jong ka, 
bad u Don Putit u bym ju iaid jngai, bad u bym 
pat ju poi ri shit mynno mynno, u shu theh ka 
syep phoit shi phoit, ka khmat jong u ka ih 
jablaid kum ka wang stem, bad ka met jong u 
baroh kawei ka i jem japncid kum ka pashor 
pyut. U Paitnia u shu khmih isynei ia la u 
kynum, bad u kum pyrkhat ba ka im jaipdeh, 
pleng, ka ban pyniap ler ia u jaituh ha ka shang 
pyrthei ! U dap da ka jinglyngngoh suda kumno 
u briew uba padiah sngewbha shi lynter lynti kum 
u tuta un shu jawa kyndit ki thied kum u 

’niang bam jyndem, bad u lam tieng artat baba 
u iohi kumno u kynum jong u u pynhiar myn- 
siem kum u nongpang u bym kwah shutu imat, 
ban khyllied ia la ki khmat. Nalor ba u Paitnia 
u la tieng bad la kulmar jingmut na ka bynta 
la u kynum, u Don Putit u nang pynkiuh shuh 
shuh ia u haba, kum uba ruma, u ong, “Ko 
um, um! Ai um lera phi shi tyndong sieij! Wow, 
kata ka shong kulai kaba thait phi pleng, ym 
dei?” 

Khlem da kylliang ktien, u Paitnia u tong 
shi tyndong tympew ka um na kata ka wah, 
bad u ai ia ka ha u Don Putit. U Don Putit 
u shim ia kata ka tyndong da ka khmat kaba 
peit sha lyndet ka jingiohi ki khmat u briew. 
U bat ia kata ka tyndong shiphang ba la ka kti 
kum uba da khan la ka long ne em kaba bit 
ban dih ia ka um ba la tong na ka wah bih, 
nangta u shu pyndei tiak ia ka ha la ki rmiang 
shyntur; hynrei shuwa ba un dih, u theh noh 
kyndit ia ka um, bad u ai biang ia ka tyndong 
ha la u kynum. “Khublei!” u shu ong ia u 
Paitnia, uba ha kata ka khyllipmat u la khaweit 
shisha shisha, namar um pat ju iakynduh mar 
khmat ia u briew uba kren ramia marwei marwei 
haba shai ba khuid ka sngi. U la mut ban khot 
lok noh najan nangta ban iaai buit lem kumno 
yn leh, haba u Don Putit u ieng kyndit, bad u 
ong, “K.a kulai kynthei ka ju kha pylleng mo 
phi, um?” 

Lada ka sngi nangtei na sahit bneng kan 
bthei kyndit bad kan pait pharia noh ha kata 
ka por, u Paitnia un nym jin da la kham kyndit 

ban ia kata jingkylli u Don Putit, kaba tied 
kyndit jrain kum u pyrthat ha ki shkor jong u. 
U la ngeit ba u Don Putit u la lamwir, ne, ba 
u la ngat puri na lynti. Um ju kynmaw ba 
u kynum jong u un phohsniew mynsngi haba 
laid ba ieng, ba un kren ruma kum uba shiteng 
jabieng, bad ba un khlei ia ki ktien kiba uno 
uno uba ioh sngew ia ki un nym lah khlem da 
thangiong ka khmut ka khmat. U la dumbuit 
jlang kumno yn leh : u Don Putit une u dang 
i pisa hi ka khmat, bad u i lynga palat ki jing- 
pyrkhat. La kut ka lad ka buit u Paitnia, 
nang ruh um nang shuh hi ban thaw lad ban 
wad buit kumno ban pynkyndit bynriew pat 
ia la u kynum; kumta u shu duwai blei hapoh 
la ka mynsiem tang ba un nym lamwir lem ne 
bieit puri ryngkat. U la kut jingmut ban shu 
pyrta briew noh ban iabah ia u kynum jong u 
sha u nongknia hangta ha iew; hynrei hamar 
ba u dang mut kumta, u Don Putit u sei biang 
ia ki ktien ramia sa ha ka sur uba tip briew. 
“Wa, ine i um,” u ong; “ale seh ngin ialeit kloi 
sha basa kulai. Lada ym poi nyngkong briew 
te, sa ba yn ioh lut kiwei ia ki pylleng bha!’* 
u da paring artat tom tom ia u Paitnia. Uba 
pli u Misteri Pait u long la kum uba la shoh jadu 
ha ki ktien ramia u Don Putit. “Ka apot sep 
sngi aiu kein kaba kum kane ba ngat ha nga,” 
u thnom marwei marwei. “Nga nang mut ngan 
iaiam ma nga ia u khleh jabieng, tip ma, une u 
khun ka puri blei u khring ia nga shaei kumne?' 
Ban lait na ka iania, ka bha ngan shu bud noh 
kum u ksai kat shaba lam i um. Ho>o, ho-o. 

lun,” u kren pat kham jam. “la, ngin ialeit 
sha basa kulai!” 

“Phi i, urn,” la ong u Don Putit ynda ki 
iapoi harud kata ka iew, “nga la pyrkhat sani 
Jai ba lada ngan thied da u kulai rangiaw, un 
leh iaw than eh ia nga u kynrad. Un nym sngap 
ia kaba nga hikai, hynrei un sarong bad un leh 
tamsneng palat; bad ngam lah shah ba u mrad 
un kyreit bad leh meng ha khmat u biiew. Lada 
ngan thied pat da ka pylleng kulai bad ngan 
)dem ia ka, ynda nga ioh u khun kulai, ngan sa 
likai ia u ha ka lynti ka akor bad ka kohnguh 
lukum. Ngam artatien ei ei ba lada nga ioh 
jan hikai ia u mrad naduh ba u dang rit, ka myn- 
siem mrad Jong u baroh kan' duh lut, bad un 
sa man long u mrad-ba-kum>u>briew ha ka 
jingsngewthuh^. Phi ong hynne ha lynti ba u 
kulai u don ka sap kulai. Nga la rai kut mynta 
ban sain ia kata ka sap ha kata ka rukom ba 
ka pyrthei baroh kawei kan lyngngoh. Te, 
3mda nga la hun ia la ka jinghikai, bad ynda nga 
la i hun ia ka jingstad u khun kulai Jong nga, 
ngan sa wan shong sahuh ha shnong Jong phi 
haduh ban da i kwah lem u Syiem Symphup 
hi! Naei um ka lad?” 

“leh ka pyrthei kan tyllun kat shaba ka 
mon, kam pher, tang lada kan nym king lem 
ka khlieh jong nga,” la kyrpad blei u Paitnia. 
“Ngin iaiaid nangne, um, ba kham suda briew 
ka lynti,” u kren pat kham jam. 

Ynnai da iathuh ia ka jinglyngngoh ki nong- 
wan iew wan hat ia kita shi kynum, khamtam 
kito kiba na Nongbah, bad kiba ithuh bha ia u 

Paitnia. Ki shynrang ki peit matseh, ki kynthei 
ki peit matsuh, namar kirn ju kham iohi ia kt 
briew kiba leh khleh bieit ha pdeng iew pdeng 
hat, khamtam u Paitnia uba ki ithuh bad Id 
tip ba u dei uba tip briew. U Don Putit, wat 
la u.peit, um iohi ia ki theisamla die sying, um 
iohi ia u ’pu rynsi, um iohi ia ka ja sohriew, 
bad um ioh sngew ruh ia ka humhum hamham 
ka iew. U Paitnia pat u khapripla kikhmat, 
ba um kwah iohi, bad u set laha ia la ki shkor, 
ba um kwah ioh sngew. 

“Kano, um, ka basa kulai?” la kylli u 
Don Putit. 

“Katei ha lyndet ka basa wait,” la ong u 
Paitnia ha ka sur kum u bym kwah ban kren ei ei. 

U Don Putit u mut ba hangno hangno haba 
don ka basa kulai, hangta ruh dei ban don ka 
pylleng kulai. Ha kata ka sngi iew, don tang 
lai tylli ki kulai; bad haba u Don Putit u bishar 
ia ki, u ong, “Shish, phi um! Sniew bok ba 
ngam shym mut thied da u kulai; hynrei ban 
da ioh shong sakjuk sakjuk kum ha une seh 
u kulai lieh. Peit tang u treng jong u ruh 
uba la i thiang sat, u noh rymphai kum ka kshaid 
ka Nah Likai, ne, kum u shhiuh ba thad sngi 
ka — ka — kaei kumto, um? Ka leh thei iaw, 
ne, ka thei leh iaw?” 

“Phi mut iaei, um?” leh mynleh bym sngew- 
thuh u Paitnia. 

“Eh-h,” la ong u Don Putit, u kyrshut 
artat ia la ka khmut da la ka kti, “nga mut haba 
ka theisamla jrong shniuh ka pra ia ka la ka 
pankhyllong, bad ka pra ia la u shhiuh saikyl- 

lain, bad ka — I Ehe, shano kumta! Ngi iawan 
sha lewthymmai ban thied kulai, ne, kaba kham 
dei, ban diied pyll^ng kulai, bad ym ban ialorni 
sa ia u shniuh ki para lok kynthei; namar katba 
nang jrong u shfiiuh, katta u nang kham suhsat, 
bad katba u nang thain, katta ruh ka buit ka 
nang kyllain. Ia, um, ngin ialeit jngoh sa ia 
ki pylleng kulai.” 

Ka leit jia ryng^at ba harud kata ka basa 
kulai, dei ka basa jhur, bad ha kata ka sngi, 
don shibun ki pathaw kiba heh ba heh. U 
Paitnia, na ka thangiong ka khmut, u kiew stem 
sa ka khmat de, haba u Don Putit u phah ialam 
ia u sha ka basa die pylleng kulai. Bad ko 
nongpule ba sbun, ym dei ban kren bein ia u 
Paitnia, ne, ban rkhie bein ia u Don Putit, ha 
kata ka por, namar ba, wat la u alhia u mut ba 
ka kulai ka kha pylleng, shait don kiwei pat ki 
alhia kiba da pdem shisha kum ia kita ki pylleng. 

“Kine, um, lai byllai ki pylleng kulai!” 
la ong u Paitnia, katba u kdew sha kita ki pathaw 
bthuh kiba heh kat kat u kum rit. “Imat mynta 
ka sngi te, yn ioh tat phi, um.” 

“Kino?” la ong u Don Putit, u pynshang 
artat la ki khmat sawdong sawdong. “Ngam 
iohi dul” 

“Phi matlah, ne, phi shu byriel” la ong u 
Paitnia. “Katne hai kyrhai ruh phi ong ym 
iohi? Phim iohi kine? Khmih ngan niew : 
wei, ar, lai, saw — saw tylli tang ha basa katai 
ka khynraw jmod khmut; san, hynriew, hynniew 
— lai tylli ha phang itai i men shyrhaw bniat; 
phra, khyndai,— I” 

“^H’oi4, um, nga la iohi! Nyngkong nga 
mut ki del ki pathaw bthuh suda, hynrei ynda 
nga la peit la peit bha pat, ki dei shisha ki pyl- 
leng kulai. la, um, kylli dor ia katai kaba beh 
duh ha phang katai ka khynraw kaba phi ong 
myntan; katai ka pylleng, namar ka dei kaba 
nep shiliang, ka dei ban pynmih ia u kulai shyn- 
rang. Nga thar^i katai ka khynnah samla kan 
nym am palat ia ka shiphew tyngka,” la ong 
u Don Putit. 

Kata ka khynnah die pathaw dei kaba na 
shnong u Paitnia, na ka nongbah u Syiem Sym- 
phup. Ka ithuh bha ia u Paitnia, bad u ruh u 
shait biria bad danda ia ka laiphew jait katba 
um pat leit shong kha sha Nongdeng. 

“Katno Bih, phi khein dor kane kawei ka 
pylleng kulai?” la kylli u Paitnia katba u kdew 
sha uwei na kita ki pathaw bthuh, u da khaprip 
shiliang ka khmat, bad u kyrbam artat ia la ka 
shyntur. 

Ka Laplati — naba kata dei ka kyrteng kata 
ka khynnah die jhur — ^ka kiew snam ki ngab 
hain, bad ka thap phoi artat, namar ka la sngew 
lehrain ka bym lah ong shuh ba u Paitnia un 
kren khlem akor kumta ia ka haba ioh sngew 
ki briew, khamtam da hapoh iew poh hat ha 
kaba kum kita ki ktien ki lah ban mih tang na 
ka shyntur u riew khlem rain. Hynrei haba 
ka iohi ba u ai dak ia ka da la ki khmat bad ki 
rmiang shyntur, jait kaba la mlien ban iabiria 
bad ban iapharshi bad u mynnor, ka lah ban 
pule thik thik ia ka jingmut jong ki ktien ba u 
kren. “Ban ia kiwei te,” ka jubab bad ka phuh 

samrkhie artat, “ngam duna ia ka khadar tyngka; 
hynrei ia phi ba iashem phyila teng tehg kumne 
te, to shim ngan shu ai tang shiphew tyngka; 
ban poh nangta te, ym lah shuh phi!” 

“Kumno um, sngewmat iahap dor?’ la 
kylli u Paitnia. 

“H’oid,” la jubab u Don Putit, “ka la shu 
bit hi. Phin nym kum pynhap em, um, haba 
phi rah?” u kylli biang ia u Paitnia ha ka sur 
kaba khleh bad ka jingsngew khuslai katto katne. 

Ha kata ka por, ka Laplati kan kham ngeit 
ba ka die jhur shisha ha lewthyramai lada ka 
sn^ kan hap na sahit bneng, ban ia kaba iob 
pdiang shiphew tyngka na ki kti u Don Putit. 
Kam shym ioh lad satia ban kylli na u Paitnia 
uei uto u khun ka lak ka putit uba shu theh ia la 
ka spah ha madan iew. U briew uba kren kum uba 
dang wan ka ka ri ki shiteng jabieng, tip ma 
ban niew peisa te, tiak tiak la kum u khun {u 
mahajon. Ka Laplati ka peit tang shisien peit 
lieb sha u Don Putit katba u dang pynhap tyngka 
ha ki kti jong ka, nangta ka phai sha u Paitnia 
da ka khmat kaba ong kan leh aiu ia kita ki tyng- 
ka, hynrei u Paitnia um shym ai dak ei ei shuh ia 
ka, katba u shim ia uta u pathaw bthuh badX.u 
buh ia u ha la ka tyrpeng. 

Ynda ki la iaid kumba shiteng lynti na 
lewthymmai, u Don Putit u la jem ki thied khoh- 
wah. “Ew phi, um,” u ong, “kata te, la shitom 
du ban poi shnong shibit. To phi, ngin da 
iashong thait noh shuwa khyndiat hangne ha 
shiteng thieb; ban ap kat haduh ban da lait une 
u thieb ruh ym sngew lah shuh.” 



KA PYLLENG KULAI 


63 


U Paitnia u shu peit isynei ia la u kynum. 
“Kaba dei, um, kaba phi ong,” u ong. “Nga 
lei uba kit ba bah ia kane ka pylleng kulai te 
phi, nga sngew la thait ym don pyrthei shuh. 
Katba nang kiew ia une u thieb, katta ka nang 
kham khia. Imat ka la jan pait phi um.” 

“Eh-h, kata te,” la ong u Don Putit, “hynrei 
ka dei ban ap tat haduh ban da poi shnong 
seh. H’oid,” u kren biang ha ka sur kum uba 
da khan ia kawei pa kawei ka ktien, “h’oid, 
nga ngeit kan dang lah hi ban ap kat ban poi tang 
ha shnong jong phi.” 

“Sei um uto u sohniamtra na ka jhula, 
ngin iabam pyngngad. Kato ka Ihci bhabriew 
kaba la sbun sat, ym dei?” la twad buit u Paitnia 
sa na kawei pat ka lynti. 

“Ngam da kynmaw bha te phi, u niuhmat 
jong ka u long uba kumno kumto! Phi ong 
ka dei kaba na shnong jong phi ?” 

“H’oid kein.” 

“Kata, ynda la long shong une u kulai 
uba nga thied na ka, ngan sa wan kai sha Nongbah, 
bad ngin da ialeit pynithuh khmat kein um, 
ha ling jong ka. Kaba dang marwei seh mo, 
um?” 

“Kaba dang sotti-bad, bad kaba khuid naduh 
ka khmat haduh ka dohnud,” la ong u Paitnia. 

“fJiar phi, um, ban iakynduh mar khmat 
kum ia kata ka samla briew ha ka pyrthei,” 
la ong u Don Putit kum uba la tip lut ia ka rukom 
im jong ki samla kynthei shi satlak ka pyrthei. 
“Kiba bhabriew teng teng ki don ka dohnud 
bam kruin, — wat la nga ioh sngew ba don kiba 

ong ba ka kham dei ban ong bumien ha ka jaka 
teng tengi — bad ki tyrniut ki tyrniet, ki tyrphut 
ki tyrphet, bad ki khlem dur ki khlem rynieng, 
bunsien ki sngur ka jingmut, bad ki beit bad 
shida ka jinglong. Hynrei, are, kumno kurata! 
Kata ka kpoh ka la kyntu ban ai ja noh kloi ia 
ka khun khyndew! Ap jang jang, mo um, 
ngan kohnguh shuwa ia ka hukum ka mariang 
hangthie harum khyndiat?” U leit artat bad 
u ngam soit shapoh ki dieng soh-jabuit. 

“Kum kane ka shem apot,” la kren pynat 
shyntur u Paitnia katba u ap ia la u kynum, 
*‘kat kane ka sat ka shitom ba nga shah doh 
iap doh ksew baroh shi sngi tang ban da ia la 
ka burom, haduh ba ki lok ki jor, uba leit ba 
wan baroh, ki la tharai lamwir lut ia nga! Balei 
sha kumto ba nga leit kohnguh ban iawan thied 
kulai ia u briew uba tang ia u kulai ruh um 
pat ju iohi? Baroh shi katta, nga shait ngeit 
ba i um i dei iba jaipdeh; hynrei ngam ju phoh- 
sniew pat ba, pleng, u kynum jong nga u dei uba 
lam khleh I Ba baroh shi sngi ngan iashong lang 
ha kajuh ka lieng kynda bad u briew uba khlem 
Jabieng, bad ba ngan hap khlong ia la ka Jabieng 
baroh khnang ba ngan iapei phang bad u, wow 
briew!” u trud ia ia ka khlieh kum uba la poi 
ha ka kutlad, ne, kum uba dang wad buit thym- 
mai kumno un lait na kata ka Jinglynga jingmut, 
“kaei sha kane kaba la pynshad kynting ia nga 
bad ia ka iing ki kha ki man jong nga, kat 
haduh — !” U sngap jar kum u briew uba iohi 
ia ka lynti thymmai na ka pung ka jingpyrkhat. 
*‘Katne pa katne,” u kren biang kum u nongknia 

uba wad daw, bad uba pan dak ha ka pylleng, 
“katne pat katne u la pynlehrain une u kyniim 
kit lak ia nga baroh shi sngi, shuh mynta ngan 
da ai jingsneng noh!” 

“Ko um,” u pyrta, “um!” 

“Oi!” la jubab u Don Putit nangthie napoh 
sahium. “Ap jang jang, um.” 

“Kloi uni, kloi! Kane ka pylleng kulai 
ka la or pail!” 

“Kaei!” la pyrta u Don Putit. “Nga la 
ieng, um, nga la ieng!” 

“Kloi um, kloi! Ka pylleng ka la pait! 
Kiw! La mih da u shynrang! Kia-hia-hiaV’ 
u pah artat kum u kulai. 

“H’oid um, h’oid, nga la wan!” 

“Shim um, shi-m-m! Uto u la mareh sia 
sia sha phi!” u pyntyllun artat khung lykhung 
ia uta u ^jathaw bthuh arsut kata ka thieb. “U 
shynrang, um, u shynrang! Kin-hia-hiaV 

Hynrei shano kata ka kia-hia-hia. U pathaw 
u dei u pathaw, bad katba un da poi shajan u 
Don Putit. u lah da pait pharia la ka jong ka jong, 
kum ka pylleng ba la shat ha ka diengshai. 
U Paitnia ruh roit roit u Ich mynleit beh kulai 
sharum kata ka thieb. U Don Putit pat u 
mih noh slia lynli, une jable kum uba la mad 
lai klat ka kyiad. 

“Kat kanc ka sniew bok,” u ong ha ka sur 
kaba bynnud shibun eh; “ba kan shu her bran 
bran em, khlem da khein briew shuh ia nga u 
trai kynrad jong ka! Lehnohei ka tyngka ba 
nga la theh namar jong ka, khun ka mrad kulai, 
ksiew ka kulai mrad! Kato pat ka khynnali 

nep khmut hynne ruh kaba lalot bam tyngka, 
imat. Balei kam iathuh ba ku dei ka pylleng kaba 
la jan poi por? To ieh, nalor ka thait, halor ka 
lut tyngka, bad shuh shuh su ka duh kulai. 
Balei phi um Pait, ka nusip jong nga mynta 
ka sngi kam heh satia? Kat kata ka kwah 
shong kulai! Ish — u briew u duk ba u kwah 
riewspah mo phi? Lym kumta te, balei heit 
ngan shu duh kyndit kyndit ia kata kaba nga 
kwah bad niew kor eh ?” 

“Ieh um, ynnai iabein ynnai iakynnoh ia la 
ka sap ia la ka nusip," la kren pynshngain u 
Paitnia, “ka bok barobor kam shong ha ka kti 
u briew, Ka peisa ba phi la slew hynne ka sngi 
ka leit sha ka kti ka bym ju mlien ban pdiang ia 
kaba thok. Wat kynnoh arsap ia ka ; kam 
shym mih na ka jait ki riew arsap ne ki ar thyl- 
lieij. Ich um, ha kawei ka sngi ynda ngi iawan 
thied kulai biang, ngan da pan buit na u nongri 
kulai u Syiem Symphup, kumno yn leh lada jia 
ba ka pylleng ka la kloi da or pait noh hapoh 
lynti. Khmih um, ka sngi ka la jan sep, bad 
ngin hap iaid kham stet ioh lap ba lap ka miet 
shuwa ban poi ha shnong. Ia, ngin ialeit noh 
mynta, ngin sa iawan bud dien pat ia u lashai 
ka sngi." 

“Shish phi, um, tang ka khmat jong u ruh 
ngam iohi em! Shano um, u her?” u kylli 
ha ka sur sngew bynnud kaba uba ioh sngew 
baroh um lah khlem da sngew lem. 

Shuwa ba u Paitnia un kylliang ktien, 
nangtai na shiliang wah ka wan ka jingsawa 
kaba pynpar met rem ia u. "Ang tiin-mV u 

kyrhuh u khla, bad ka them baroh kawei ka 
kyrhuh lem da ka sur kaba sngew triem. "Ang 
um^mV u kyrhuh sa shisien pat. Uba pH u 
Paitnia u sngew ba ka kpoh Jong u ka la kyang 
ka la lynhiar ym sngew don pyrthei shuh, namar 
ba kam iait ban mih shabar ka jingkhang kaba 
pile sha ka pyrthei, ba la dang khang tala ia ka. 

“Mano ba ptyrta lok kumta, um? Tip u 
dei pynban u kulai jong nga ne, ba u wad kyn- 
rad!” la ong u Don Putit, bad ka jingtieng 
tang shi saphit ruh kam shym rung hapoh jong u. 

"Ang um-ntV kata ka Jingsawa ka la nang 
Jan nang Jan. 

‘"Kloi um, kiew kloi halor une u dieng 
sohphan,'’ la ong u Paitnia, bad khlem bun ktien 
shuh u kiew nyngkong ia lade shaduh ka tnat 
kaba ha jrong eh. 

Ki shu iadon bok ba uta u dieng sohphan 
dei uba heh bad uba bun. tnat, bad, kumba long 
lem kiwei pat ki dieng sohphan, u long uba 
suk ban kiew. U Don Putit um da sngewthuh 
bha satia kaei kaba la pynlong ia u Paitnia ban 
husiar ia lade katta katta, bad balei u briew un 
khynhiuh da ka jingtieng u tang shu ioh sngew 
ia ka sur u mrad. Um pat ju ioh sngew shisien 
ruh ka sur kyrhuh khla ka long kaba kumno. 
U ngeit ba don ar rukom ka sur kyrhuh. Kawei 
dei ka sur wad lok, kata ka mut, haba u khla 
u sngew tmang mynmiet, u pyrta kumta khnang 
ban tip shano don ki para khla, ne, ban pynbna 
ha kiwei pat ki mrad haei u don; bad bunsien 
u khot ia ka khla ban wan sha u, ne, lada kam 
wan, u wad ia ka. Kum ha kane ka por, um 

kwah ban pynmynsaw iano iano, bad bunsien 
lada don uba kyrhuh ryngkat, un wan sia sia 
shata ban khtnih uei uta uba shlan ban kylliang 
ktien ia u. Kaba ar pat ka rukom kyrhuh dei 
ka kyrhuh bitar. Kane ka jia haba don mano 
mano ba pynwit ne pynthut ia ka jingleh kmen 
jong u bad la ka baieit — bad uei te u bym bitar? — 
ne, haba u iadait, iaksam, bad iakynrup para 
khla, ne, bad kiwei pat ki mrad kiba kwah ban 
iatynjuh bor bad u. Ha kane ka por, u Don 
Putit u tharai ba uta u khla, lada u dei u khla, 
u kyrhuh ha ka sur kaba nyngkong. 

“Phi tharai u dei shisha u khla seh mo, 
um?” u kylli biang ia u Paitnia, namar haduh 
kata ka khyllipmat ruh, um pat sngew lah ngeit 
ba u dei shisha u khla. “Kum kata ka sur kyr- 
huh, dei u ’la thoh pan, ne, dei u ’la bam briew?” 

^Ang um-niV kata ka sur ka riew sa tang 
kumba shi kawang maw na trai uta u dieng 
sohphan. 

“Kiew kham ha jrong, um, kham ha jrong,” 
la ong u Paitnia, “bad wat kren shuh; lym kumta, 
phin die ei ia la ka jingim kha ma kha.” 

^Wur-rV u shri uta u khla ha trai u dieng 
sohphan. U dei u Lakhyrwang uba la i triem 
ban peit. U la sma briew naduh trai kata ka 
thieb, bad beit beit u wan wad shaei kata ka doh 
im kaba sma bang katta katta. 

U Paitnia, namar ba u tip briew, u khaweit 
ka bym lah ong shuh; hynrei namar ba u lehrain 
ban pynpaw ia la ka jingsheptieng ha khmat la 
u kynum, u kyrbam doh iap doh ksew sit ia la 
ka shyntur, bad um ai lad ia la ka kpoh ba kan 

her lait Ian shabar ka khyrdop ba la buh U 
Nongthaw; kumta u shu sngap jar, bad u shong 
khlem khih khlem kren. U Don Putit pat, 
haba u pelt u peit sha trai u dieng sohphan, bad 
haba u iohi ia uta u khla ba u shri beih shi beifl, 
bad ba u khnium artat bhium shi bnium, u la 
ngeit ba la kumno kumno u dei ban long u kulai 
Jong u uba dang lah mih pyrthei shen hangta 
ha shiteng thieb, bad uba her arsut lynti ban 
leit wad ia la u kynrad thymmai; ynda um lap, 
uthie u la wan kylla biang ban wan wad ia u 
da kaba sma ia ka syrwet pohjat Jong u. Haba 
u iohi ia u tmaih uba i shyrkhei ba u khla u pyn- 
khih, u Don Putit u mut ba u dei u treng na 
uba kito kiba dang hikai shong kulai nyngkong 
ki dei ban bat lakam. "Wur-rV uta u khla u 
khnium biang; bad u Paitnia u ithuh ba u la 
pisa ka bym lah ong shuh namar um lap lad 
satia kumno un pot shatei sha kliar ii dieng 
sohphan. 


Lynnong 4 

Shakihia 

U Don Putit u la kut jingmut ba ka por 
ka la poi ban pynithuh noh ia lade ba la u kulai. 
U kynmaw ia ki lai ngut shipara ki puri blei, 
bad kumno ki pyndonkam ia ka ktien shakihia^ 
ka ktien kaba khum ba teh ia ki kum ki lok bym 
lah kylla katba ki dang im dang sah ha kane 
ka pyrthei. “Uthie u kulai Jong nga u lah 
ban nym ithuh ia nga,” la kren u Don Putit ha 

la ka dohnud; "‘kumta ngan khroh ia u da ka 
ktien shakihia, bad ngam artatien ba u tang shu 
ioh sngew ia kata ka ktien kaba thiang bad 
kaba maian ba ka mih na ka shyntur jong nga, 
da shisha un kohnguh ia la ka khlieh bad un 
pah kyiliang da kaba sngewbha, bad un jliah 
de ia ki kti jong nga kum ka dak ba u la pdiang 
ia nga kum la u kynrad.” Mar ia kut kata ka 
kren weibriew kaba pynkiuh bad pynthangiong 
ia u Paitnia, u Don Putit, khlem pynshah shkor 
shuh ia ki ktien maham u kynum jong u, u hiar 
suki jai na kliar u dieng sohphan, ki khmat 
jong u ki neh den ha ka ingdong u khla uba la 
i pisa ka jingmut shaba palat katba u iaid saw- 
dong ia uta u dieng. 

Ynda u la poi ha ka tnat kaba ha tbian 
duh, kaba jrong kumba shijAew pruh ne na 
sla khyndew, u Don Putit u ieng shiphang, 
bad u bishar bniah ia uta u Lakhyrwang. 
“Wow!” u ong. “Tip u Syiem Symphup u 
don katno tylli kein ki kulai ha Nongbah. Jait 
ba u dei u Syiem, lehse u don shibun ki kulai 
set sem kiba leh kyreit tang ha ka sngi iamareh 
thong. Pynban shi tyllup ka pyrthei, nga ngeit 
skhem ba ym don kulai hangno hangno uba lah 
ban ianujor bad uthie u kulai thoh pan jong 
nga, la ha ka liang ka dur, ne, ha ka Hang ka 
jingkhlain. Ynda ngan leit shong suwari ia u sha 
Nongbah bad i um Pait, ngan sa iathong bad u 
nongri kulai u Syiem, kata, lada u nud. Ngan 
tang shu jop, ngan leit ai sngewbha ia kaba 
ngan pom baroh ha ito i thei die pylleng kulai!” 
U tang shu kut ka kren marwei ia kine ki ktien, 

u Don Putit u ryngkoh jrum bad u shong kulai 
bhek halor ka ingdong u Lakhyrwang, u bat 
lakam trait na u ryndang jong u, u sympat ia 
ki krung jong u da la ki khohwah, bad u %ang, 
*'Shakihia, shakihkty sha iing ka mei ! Shakihia, 
shaki/iia, sha Ung ka mei /” 

Uta u Lakbyrwang, ba u la kyndit than eh, 
ha ka jaka ba un lynthaw ia u Don Putit bad 
khawai ia u da kaba suk, u suh shisha pynban 
thiaw shapoh khlaw kum u kulai iamareh thong 
u Syiem Symphup. Um shym poi pyrkhat 
mynno mynno ba u briew uba khlem bor u 
shlan ban wan iatynjuh bor bad u, uba hiew ia 
lade ba u dei uta u rang khadar bor, u syiem 
uba synshar ia ki mrad kiba khlain bad rit bor 
ha ka pyrthei. Pynban uta ujuh u briew, uba 
u shait khein bein bad niew pon ia ka bor bad ka 
jin^hlain jong u, kyndit mynta u wan shong 
pon jait halor ka ingdong jong u kaba u khein 
kyntang eh. "Shakihia” u ion sngew ia u Don 
Putit ba u kyang u kyrhuh kum u suidtynjang 
uba thmu ban pyntieng ia kiba leit ba wan, 
" shakihia j sha iing ka mei !” U Lakhyrwang 
um sngewthuh shuh la ma u u dei u khla ne u 
kulai; lada u dei u khla, kumno ka lah ban long 
ba u briew u nud ban wan shong kulai ia u; 
lada u dei u kulai pat, balei ba u kyrhuh kum 
u khla haba u march kum u kulai. "Shakihia^ 
shakihia, sha ting ka mei!” la kyang biang u 
Don Putit, u da sympat artat sbak shi sbak ia 
ki krung u khla da la ki khohwah. U Lakhyr* 
wang mynta u la ngeit ba u dei shisha u kulai; 
kumta um banse shuh ban pyrshang mareh 

saw kjat noh kum u kulai, bad teng teng u 
pyrshang de ban pah kulai kia-hia-hia da ka 
sur khla. 

Ki mrad bar oh kiba iohi ia u Lakhyrwang ba 
u her iap kum uba lamwir bad ba u kit ia u briew 
uba leh kariwan halor ka ingdong jong u, bad 
uba kyang shakihia kat lah kat iai, ki ngeit ba 
ka dei ka dak ba ka pyrthei ka la jan wai. Kumta 
baroh ki iaher iap sha la ki lad ki lad ban lait 
na ka jingiohi u Don Putit uba, ki tharai, la dei 
u nongpynjot ia ki kynja mrad baroh ha ka pyrthei. 

U Don Putit u ryngkoh halor ka ingdong u 
Lakhyrwang ha ka por ba ki kjat sngi kim ai 
jingsyaid shuh. Naduh kata ka por haduh ban 
da kem iong rein, uta u Lakhyrwang u mareh 
lyngba ia ka khlaw kaba dap da ki dieng kiba 
jrong bad kiba rben sla, ha kaba shong ki mrad 
kiba heh kum u hati, u mynthna, u dngiem, 
u niangkwang, bad u sier. Ha lyndet kata ka 
lawbah, ka don kawei ka pyntha kaba iar, kaba 
dap da u phlang u prut, bad ki lawbniap. Ym 
don miet ym don synnia katba u Lakhyrwang u 
her iap sharum sharum, shaneng shaneng. lyngba 
kata ka madan phlang, u pynher krad ia ka skei, 
ia u bthong, bad ia u shynreh, kiba shong hangta. 
Haba u Don Putit u sngewthuh ba u khla um 
lah mareh bha ba u la thait, u sympat biang 
bad sbiak bad sbiak ia ki krung jong u da la ki 
khohwah, bad u kyang katba don la ka bor, 
^^Shakihia, shakihia, sha ling ka mei T Uta 
u khla u tang shu ioh sngew ia ka ktien shakihia 
ba ka mih na ka tyngam u Don Putit, u sngew 
la kumba ka dei ka dawai kaba ai bor at mynsiem 

biang, bad kumta bran un her sha khmat kum 
u bym sngewthuh shuh ia ka thait ia ka jrem. 
Kiimne kein u Don Putit bad u Lakhyrwang 
ki iamareh thong shi miel shi miet haduh ban 
da mih ka sngi phlait. 

U Lakhyrwang um pat ju mlien her iap 
shiia-iashai khlem ioh shon^ thait, bad u sngew- 
thuh ba u la tiot bad la sliang ka bym lah ong 
shuh. Kumta, ka tang shu mih ka sngi ha 
kata ka step, u kit ia u Don Putit sha kawei ka 
wah. D Don Putit ruh u la thait; bad, wat ha 
kaba nyngkong um shym pyrkhat ei ei shaphang 
ka bam, u sngewthuh ba u la thngan de. U 
ryndang jong u, namar ba u la tyrkhong, 
um lah shuh ban kyang bha "Shakihia,' bad u 
sngewthuh ruh ba, lada kata ka shong kulai 
kan neh slem kumta, ha kano ma ka khyllipmat 
un hap bad kyllon iap ler ha khyndew. Ka 
sopti ka patlun jong u ki la kad lut, ka khmat 
bad ka met jong u ruh ki la mong bad mih snam. 
Ynda ki iapoi harud ka wah, u Lakhyrwang u 
kyllon kram, bad ha kajuh ka por, u Don Putit 
ruh u iap ler ryngkat jlang. 

Hadien shi kyntien kwai ne, u Lakhyrwang u 
kyndit. Joit u ieng haba u iohi ia u briew uba 
ioh thiah jar jar hajan jong u, halor uwei u maw- 
siang uba harud um. Ha kata ka por ruh, u 
iohi sa khatwei tylli ki khla kiba kum ma u 
ba ki iatur suki suki sha u mawsiang ha uba 
ioh thiah u Don Putit. U Lakhyrwang u khot 
ia ki, bad u iathuh ha ki mian mian kumno 
uta u briew uba rit bad uba khlem bor, u la 
pynjah burom ia u ha khmat ki laiphew mrad. 

“Mynta kumne te u dei ban iap,” la ong u La- 
khyrwang, “bad kane ka dei ka kabu ba nga 
lah ban pynhiar kput ta u katba u dang ioh thiah.” 
Kumta u tur kham hajan, u pyndem la ka khlieh 
bad u pynieng la u tdong, bad u piut sa ban 
rynsied pum halor ka met u Don Putit bad ban 
pynjah mynsiem syndon ia u, haba, ha kata ka 
khyllipmat, u iohi liak ia ki lai tylli ki kpu ba 
u Don Putit u kieng ha la u ryndang. U La- 
khyrwang u sahngeh khek, u phai dien sha la 
ki para lok, bad u ong, “U briew u dei u bym 
don bor; ngi tip bha ia kata baroh. Shi kawang 
ngin ai da la ka kti dap ksah, ka khlieh jong u 
baroh kawei kan pait pharia, bad ka jabieng jong 
u, la ka stad bad proh katno katno, kan tuid 
lehnohei ha khyndew. Hynrei ngi tip ruh ba 
une u briew uba khlem bor, u don ki buit kiba 
khyllah khyllah kiba pynlong ia u u nongjop 
pyrthei, bad kiba pynlah ia u ban synshar bad leh 
mon ia ka khlaw ka btap ha kaba ngi shong. 
Une u kpu ba u kieng ha la u ryndang, lehse, 
u dei u kynbat uba ai bor ai mynsiem ia u, bad 
uba pynlong ia u ban leh jop halor Jong nga. 

tharai kan bha ba ngin iabam lang ia une 
u kpu khnang ba ngin ioh ka bor bad ka buit ka 
ban palat khadar shah ia kaba une u briew u 
la pynpaw.” 

Kita ki khla kiba iadon lang hangta harud 
wah ki iamynjur baroh ia ka jingai buit u La- 
khyrwang. Ki ong ba dei ban iabam kloi kloi ia 
uta u kpu ioh u lap ba kyndit uta u briew. Kumta 
u Lakhyrwang u pra ia u kyrwoh thri na u ryndang 
u Don Putit, u shim ia kita ki lai tylli ki kpu — 

ki ’pu sohliang kiba la pynbuh Jem ki lai ngut 
shipara ki puri blei — bad u phiah saw Jiang ia 
uwei uwei ban pynlong khadar bynta kiba ia- 
ryngkat. Baroli kJiadar tyIJi kita ki kJiJa ki 
iashim Ja ka bynta bynta, bad ki iabam khJem 
pynsaJi slii saphit ruli, xi sliu iapeit para ma ki 
kum kiba ap kyrmen ia kata ka bor phylla kaba 
kin ioli na kaba bam ia uta u kpu; liynrei tang 
Jiapoli katto katne kJiylJipmat, ki sJioJi samthiah 
pynban ngai lyngai, bad ki kyllon pding liaJor 
u mawsiang wall. 

Ynda u Don Putil u la kyndit, u lyngngoh 
ka bym lali ong shuh ban iolii khadar tylJi ki 
Jakhyrwang ba ki thiah phew iyter hajan jong u. 
U kyrjiaw bunsien ia Ja ki khmat ban pyn.shisha 
ba um shym la iohi bakJa. “Ki khia khyJJah 
sngi aiu kiba kum kine kiba wan thiah thait 
hajan u briew?’’ la thnom u Don Putit. U 
khie suki jai ba u sheptieng ioh u kum pynkyndit 
ia ki. Hynrei haba u peit kham bniah pat, 
u iohi ba u tmain jong ki um khih satia. “Kane 
te nga la poi sha ka ri ki nongai jadu,” u ong. 
“Kine ki khJa ki thiah kum kiba iap. Nga dei 
u khun i mei, u bym pat ju iohi khJa iap 
mynno mynno: hynrei tharai n^n nym bakla 
lada ngan ong ba u mrad uba Ja iap u sei shabar 
ia la u thylJieij, bad, h’oid shisha, u thylJicij jong 
kine ki ichla, baroh khadar tylJi, u la jngem 
sep sep kum ka sngab dohkha kaba Ja jan iwtung. 
Eh-h, ka khlam ka ngoh aiu kein kaba wan shoh 
iap kyndit ia kine ki rang khadar bor katba nga 
dang ioh thiah! Ym don snam ym don jingmong 
satia ki ban pynpaw ba kin iadait iashrut para 

ma ki haduh ba kin da iaiap. Haw shuh ngan 
kyrsiew ia ki da ka sur ran^aw!” U tang shu 
kut ka kren bad ka ai nia marwei kumta, 
u ieng joit, bad u kyang kyndit, '“ShakihiaV’ 
Rita ki khla kim khih kirn ksar, bad u Don Putit 
u sngewthuh ba ki la iap shisha. 

U Don Putit u la dumbuit ngain; um tip 
u don haei, bad um nang pyrkhat kumno yn leh. 
“Nga la poi ha ka khim khait,” u kren biang 
kham jam. ‘‘Kata ka kpoh ka la pan ja; hynrei 
naei kein ngan ioh ja haba nga don sha jngai 
na ling i mei? Lada ym don lad da kumwei 
pat, sa ba yn hap bam im da ka doh khla. Hynrei 
katba nga dang sngewthuh ba nga dei u briew, 
kata, u khun i mei jong nga, da lei lei ngan ym 
im kum u mrad uba bam im ia ka doh mrad. 
Ehe, shuh ngan da leit dih um shuwa na kane 
ka wah; kane ka khim ha kaba nga don, lehse, 
kan sa pyni lad pyni lynti ka ban lam sha ka 
ling shet ja u para briew.” 

U Don Putit u dih ia ki um sngur jong kata 
ka wah haduh ba un da jah sliang, u bta ia la 
ka khmat, bad u salt u pynkhuid ia ki jingmong 
baroh ha ka met jong u. U peit shaneng sharum 
kata ka wah, bad kham haneng khyndiat na 
ka jaka ba u don, u iohi ba don ka lynti ba ju 
iaid briew kaba kut noh tang harud kata ka wah. 
“Hum!” u ong. “Ka shnong ba shong briew 
ka dei ban don hajan.” U pyrkhat ban iaid na 
kata ka lynti kat shaba ka lam, haba kyndit 
kyndit u pynrit ia la ki khmat kum u briew uba 
iohi ia ka jin&hai kaba kdew ia ka lynti kaba 
thymmai. U ieng joit, u thorn bad u pynngat 

ia u kdait u lynnai baroh uba ieng harud wah 
hajan kita ki khla, u byrthen u byrsit marwei 
marwei kum u hati khlaw haba u beh briew. 

Ynda u la i hun kumno u kdait u lynnai, 
u prut ujityra,4ki la Iko bad kyllon harud kata ka 
wah, u Don Putit u sait u sum biang sa shisien. 
*‘Nga ithuh ba i um Pait^bunsien i tharai ba 
nga la bieit puri,”. u ong; “kumta teng khat 
nga dei ban pynpaw ba ka jabieng jong^nga ruh 
kafla lamwir puri. Hynrei shano sha i um i 
don kumto?” u kylli lyngngoh ia lade. “Lada 
ngam bakla, nga leit thied kulai bad i hynnin 
ka sngi na lewthymmai ! Hynrei shaei kein i jah, 
bad kumno nga poi marwei sha kane ka muluk 
ka jaka u nongwei, ban iathiah ban iakdup ryng- 
kat bad ki khla kiba la iap? Ehe, kumno kumta! 
U Nongbuh U Nongpynlong Un ri Un da ia i 
um haduh ba ngan iakynduh biang ia i ha kawei 
ka sngi. Ia mynta, ka dei ia nga ban iaid 
na kane ka lynti haduh ba ngan da poi sha shnong 
ki briew.” 

Ynda u la iaid kumba shi kawang maw 
ne na kata ka wah, u ioh sngew ia ki briew ba 
ki iakren bad ba ki iawan shaphang jong u. 
Ynda ki la kham hajan, u sngewthuh na ka sur 
jong ki ba ki dei ki kynthei. Namar ba u long 
uba kham lehraih ban peit ia ka khmat ki kynthei, 
khamtam haba ki dang samla, u leh mynleh 
wad phlang wad kynbat harud lynti, bad ha 
kata ka por, ki wan mih lai ngut ki theisamla 
kiba bhabriew shibun, kiba rah la ki Jain song 
jaih song ban leit sum sha wah. Uwei u rangbah 
u bud nadien jong ki, u da rah ia u sum uba nep 

ha la ka kti. Haba ki iohi ia u Don Putit, ki ieng 
noh khek. Uta u rangbah u tur hajan, bad u 
kylli u dei uei, bad u wan leh aiu hangta. 

“Phi iohi. Bah, ba ki jain jong nga baroh 
ki la kad lut,” la jubab u Don Putit; “phi iohi 
ruh ba ka met jong nga baroh kawei ka la mong 
bad la mih snam. Ngam tip bad ngam sngew- 
thuh kumno nga wan poi sha kane ka jaka Jong 
phi; hynrei kane kawei nga tip, bad kata ka long, 
ba ka met Jong nga ka mong ka Jot katne namar 
hangthie ha wah don khadar tylli ki Lakhyrwang 
kiba la Jah mynsicm !’’ 

Uta u briew bad kita ki theisamia ki shu 
iapeit seh para ma ki. Ki ktien ba u Don Putit 
u kren ki Ju mih na ki briew kiba shiteng Jabieng; 
kim lah ngeit ba u briew tang marwei u shlan 
ban iakynrup bad khadar tylli ki khla, haba uba 
khlain tarn ha ka hima u Syiem Kumar Singh 
un kylla matlieh u tang shu ioh sngew ia 
ka sur u khla uba kyrhuh sngewbha. Shuh 
shuh, u khla un nym ialeh bad u briew lymda 
u thmu ban pyniap ia u, bad da lei lei kam long 
kaba lah ba khadar tylli ki khla kin liem ha ka 
ksangti u briew u bym i don bor ban rah wat 
tang ia kawei ka stieh ruh. Hynrei kaba pyn- 
lyngngoh pat ia ki ka long ba ka khmat bad ka 
kup ka riam u Don Putit ki pynshisha ia ki ktien 
ba u kren, bad na ka khmat Jong u, um i dei 
satia u briew uba thok ne uba shiteng Jabieng. 
Te, namar ba uta u rangbah um nang shuh ban 
kren kumno kumno, kawei na kita ki kynthei ka 
wan kham ha khmat, bad ka ong, “Te phi leh 
aiu ka, hangne harud lynti, phi dem phi peit 

sha khyndew, bad phi leh bun kam kum u nong- 
shohnoh uba ap briew?” 

“Wa, ko Kong,” la jubab u Don Putit; 
“nga wan shisha na ka iing kaba duk kaba khun- 
swet, nga dei u khun ka rangU ka Juki, ka kup 
shiliang ka sem shiliang, hynrei mynno mynno 
ruh ngam ju mlien ban thok ban shukor iano 
iano, bad ngam ju phohsniew ruh mynno mynno 
ba ngan rah ia la ka kti, ban pynmong ban pyn- 
mih snam ia la u para briew, khamtam ia ka 
kynthei ka khynnah kaba tlot bad duna bor. 
Kum uta u dei u nongai ksuid bad u nongpyniap 
briew, uba dei ban shah khi lai nuid bad shah 
beh shnong sha ba sep ka sngi, sha ba ngen u 
bnai. Phi iohi ba nga wad kynbat ban tah ia 
kine ki jingmong kiba la pyntyrha ka bym lah 
ong shuh ia ka met Jong nga.” 

“Ngi ngeit phi kren ia kaba shisha,” la ong 
kata ka samla. “To nang kheit kein ia uta u 
kynbat uba phi donkam: ngi ngin leit sum shuwa 
Jang Jang hangthie ha wah, bad ynda ngin wan 
phai, ngin sa ialeit lang sha shnong.” 

“Nyngkong eh nga iakynduh lai ngut shi- 
para ki puri blei,” la ong u Don Putit, ynda kita 
ki kynthei ki la hiar shaphang wah, “bad mynta 
pat nga iashem sa lai ngut shipara ki puri briew. 
Shipara! Hato kito lai ngut ki dei shisha shi- 
para? Tip kein. I to i thei bhabriew iba kren ia 
nga myntan im i iasyriem satia ka dur bad kito 
ar ngut kiwei pat. Bad balei te ba yn da wan 
synran ia ki da u rangbah briew? Ha leh kato 
kaba kren ia nga ka dei pynban ka pyrsa u Syiem ? 
Wow briew! Da kum nga u khun ka nongbylla 

sngi mynnor, ngan iabun ktien seh mo bad ka 
samla briew kaba lah ban long, ba kawei ka sngi, 
ka Syiem Sad jong ka hima ?” U trud la ka khlieh 
kum uba pyrkhat yn jubab kumno ia kata ka 
jingkylli, bad u klet noh artat ia ka sat ka tyrha 
ka met, bad ia ka thngan ka tlot kaba lap ia u. 

Hamar kata ka por, u ioh sngew ia ii ryndang 
kynthei bad ia ka tyngam rangbah ba ki kyang 
kliang liang liang ha wah. U Don Putit u 
ngeit ba baroh saw ngut ki la iohi ia ki khadar 
tylli ki khla kiba thiah iap halor u mawsiang. 
U ngeit ruh ba ka tieng ka la lap ia ki, bad sa 
tang katno kin sa wan her iap sha shnong, Shi- 
sha pleng, mar kumta u iohi ia u rangbah uba 
rah la u sum ba u her iap shaphang shnong kumba 
her u kulai iamareh thong, teng teng u phai dien 
ban peit la u khla u la jan lap ne em ia u. Ha- 
dien jong u ki mareh ar ngut ki theisamla, ki 
khmat jong ki imat la kum ba kin mih shabar 
ba ki la tieng than shaba palat, ki iam bad ki 
kyang kat lah kat iai, “Rap lem, waw, rap .lem!” 
Baroh lai ngut kim iohi satia ia u Don Putit 
ba u ieng ha kajuh ka jaka ba ki lap nyngkong 
ia u, bad ba u peit sha ki da ka khmat kaba i 
thamula. 

“Isynei shi rukom ia u shynrang briew uba 
klet noh ia ka jingshlur ba u don,” la kynthoh 
u Don Putit, u kyrngah artat ia la ka khlieh. 
Ha kata ka khyllipmat, u kynmaw khlek ba u 
iohi tang ar ngut ki kynthei kiba phet iap sha 
shnong, bad kato kaba kren ia u hynne kam dei 
kawei na ki. Bran u mareh sha wah katba don 
la ka bor ban leit peit ka la jia aiu ia ka. U 

lap ia ka ba ka kyllon iap ler halor ki maw kiba 
harud urn, ka khlieh jong ka ka ngam shapoh 
um hadiih ryndang, bad ki jain ki sopti ba ka 
phong ki la jhieh lut rymphot. U ring ia ka sha 
ryngkew, u shim ia ka na ka tyrpeng bad u pyn- 
khih ia ka, u thab de bad phak bad phak na ki 
ngab jong ka, hynrci kyrwap kata ka theisamla 
ka pynnoh ia la ka khlieh kum kaba la dkut 
mynsiem. “Ka apot sep sngi aiu kaba kum kane 
ba wan jia wan lap ha nga!” la thnom u Don 
Putit. “U samla bricw toi u ju kdup ia ka samla 
briew kaba im, kaba ring mynsiem, kaba kren 
haba u kren, bad kaba rkhie haba u biria; nga 
pat, ka nusip aiu kane nga ioh ba ngan bat ia 
ka met iap ka theisaniia kaba ngam ju ithuh 
mynno mynno! Ehe, kumno kumta! Lada ine 
i Kong i jah mynsiem ba i kum nguid um, dang 
don ka lad ban pynim pat ia i. I mei i shait ong 
ban pynim biang ia u briew uba la iap jyllop 
dei ban pynieng ia u da khongpong; hynrei 
kumno kein ngan pynieng ia ine i Kong da khong- 
pong haba nga dei u samla briew? Wow 
briew! Ym banse shuh ban khaprip ia la ki 
khmat, bad ban bret sha kyndong ia ka rain 
ka rem baroh.” 

Kumta u Don Putit u shim ia kata ka briew, 
u pynieng khongpong ia ka, u bat skhem skhak 
ia ka na ka syngkai jong ka, bad u pynsnoh ia 
ki kjat jong ka ha ka ryndang jong u. Mar 
kumta hi, ka um ka mih phlok lok lok na ka shyn- 
tur jong ka. Haba u iohi ba ka um kam mih shuh, 
bad namar ba u la thait la sakhrai ka bym lah ong 
shuh, u pynthiah ia ka halor u mawsiang, u syrpai 

syrpud ia ki kti ki kjat jong ka, bad teng teng u 
plied ia ki khroat jong ka, hynrei kam shym 
pynhiar mynsiem satia. “Kane te,” u ong, “dei 
ban khem sa na kaingdong!” U pynkylia pyllup 
ia ka, u buh ia la ki sla kti harum tyrpeng Jong 
ka, u ong artat, "'Sha-ki-hia, hia, hia\" haba u 
ban da la ki sla kti, bad “'’Hia-ki-sha, s/ia^ shaV 
haba u pynkiew suki ia ki. Kumne u leh 
kumba katto katne por, hynrei ym imat ba kata 
ka rukom khem ka lah ban pyntied pat ia u klong 
snam Jong ka. “Don sa tang kawei ka buit, 
kumba ong i mei,” la khnium u Don Putit, “bad 
kata ka long ban pyrsad mynsiem ia ka na ka 
shyntur. Hynrei kumno nga u khun Jaipdeh 
u khun tamsneng, uba im tang ha ka shang makia 
ia ka shnong ka thaw mynnor, nga nud ban pyn- 
dei ia la ki rmiang shyntur ha kine ki rmiang 
shyntur kiba wan dur Jong ine i Kong? Halo 
ka pyrthei kan nym kren poh Jait bad thad rong 
ia ka kyrteng Jong nga ha khmat u Syiem Sym- 
phup hi? Ehe, kumno kumta! Hangno don ka 
jingjah burom ha kaba pynim pat ia ka khun 
ne ka pyrsa u Syiem!” Kumta u buh ia la ka 
shyntur ha ka shyntur Jong ka, u ring ring, u 
pyrsad pyrsad, hadiih ba u iohi ba ka la pynhiar 
mynsiem biang. D kmen ka bym lah ong shuh, 
bad u ong, “Mynba i Duh Maiii i pyndci ia 
la ki rmiang shyntur ha ka shyllangmat Jong nga, 
nga kyllon bad nga iap ler; hynrei haba nga 
buh pat ia la ka shyntur ha ki rmiang shyntur 
ine i Kong iba Jah mynsiem shiphang, i khie 
bad i im pat!” U shim ia ka Jain tawlia ba 
ka buh halor u maw, u niad ia ka khmut ka 

khmat, ia ki kti ki kjat jong ka, bad u syrpai 
stet ia ki kti jong ka khnang ba kan iaid beit 
ka snam. Haba u la ithuh ba ka la Jan kyndit 
bynriew, u leit shong noh ha uwei u maw uba 
don ha trai kjat jong ka. 

Ynda kata ka samla ka plied pat ia la ki 
khmat, ka iohi nyngkong eh ia u Don Putit 
uba shong hajan jong ka, bad uba peit sha ka 
da ka khmat kaba lehraih la kum uba la leh ia 
kaei kaei ka bym dei eh. Ka khie joit, bad da 
ka sur bitar ka ong, “Phi wan shong khlem rain 
aiu hangne haba sum ba sleh ka kynthei briew?” 
Hynrei shuwa ba u Don Putit un jubab, kumno 
re kumno ka kum phai liak sha u mawsiang ha 
uba don khadar tylli ki lakhyrwang. “Hani!” 
ka ud ha ka sur kum ka ban iap ler biang, bad 
khlem tip lehraih shuh ka leit rieh ha ka krung 
kamon u Don Putit. “Wat tieng,” u ong; 
“kin nym khie shuh, namar ba ki la iap.” 

Haba ka sngewthuh ba ym don daw shuh ban 
sheptieng ia kita ki khla, kata ka samla ka phai 
sha u Don Putit, bad ka ithuh ba u dei ujuh 
u briew uba ka iakynduh ha lynti, bad uba iathuh 
ha ka kumno u jot ki jaih u mong ka met namar 
khadar tylli ki khla kiba iap hangta ha wah. 
Kam kynmaw bha la u ong ne em ba u ialeh 
thma bad ki. La kumno kumno, ka iohi ha 
kata ka por ia ka khmat jong u ka bym imat 
tip kumno ban thok ne ban lamler. U Don 
Putit u lynga u pisa bad u saw kyndit ki ngab 
ban shem ba ka samla briew kaba sum raawei 
ha wah ka peit shin ia u, bad ka bishar de ia u 
da ki khmat kiba phyrnai kum ki khlur, bad kiba 

iohi lut, imat, ia ka dohnud jong u hi, Kumta 
u ong, “Nga lap ba phi la iap jyllop. bad nga la 
leh ia ki kam khlem rain tang ban pynim pat 
ia phi. Phin map kein, Kong, ia ka jingkhlem 
akor jong nga.” 

Kata ka samla ka sngewthuh, bad ka ngeit 
ruh, ba lada ym dei ba u Don Putit u leit don 
hangta. kan jin da la iap jyllop shisha shisha, 
bad yn ym don shuh uba lah ban pynim pat ia 
ka. Kumta ka shu ong, “I pa jong nga dei u 
Syiem Kumar Singh, iba synshar ia ka hima 
Nongrim; nga dei ka khun marwei jong i, bad 
ki khot ia nga ka Sainsimai.” Ka sngap jar 
kumba saw ne san khyllipmat, bad ka ong biang, 
“Phi la wan khring ia nga na ka ri ka jingiap 
hi, Dei ma nga kaba kit ram ha phi, bad ngam 
tharai ngan lah ban siew kylliang ei ei ia phi 
namar ki kam kiba bha ba phi la leh na ka 
bynta jong nga. Phin sngewbha ban iathuh phi 
dei uei?” 

“Nga dei tang u nongkyiidong ii bym tip 
briew tip akor,” la jubab u Don Putit. “La 
kha ia nga ha Nongdeng, ha ka hima Nongbah, 
bad ki khot ia nga u Don Putit.” 

Ka Sainsimai ka ieng joit kum kaba ioh sngew 
ia ka kyrteng kaba sngew thiang tarn ha ka pyr- 
thei. “U Don Putit?” ka kylli kum kaba dang 
artatien ia la ki shkor ba ki ioh sngew iu kaei 
kaei kaba kam shym la khmih lynti. “Phi 
dei uta u briew uba tei iing dulan ia la ka kmie 
kaba ju leit bylla bai sngi?” 

U Don Putit u ieng noh na u maw ba u 
shong, u peit sha ki thwei jong kata ka wah, bad 

u ong, “H’oid, nga dei u Don Putit. Nga tharai* 
ka kham bha ba phin pynkloi ka sum ka sleh, 
ioh ki lap ba wan wad ia phi.” 

Ka Sainsimai ka rkhie ka kynkiak da kaba 
sngewbha. “Phi dei uba nang ban biria dei 
por,” ka ong. “Khie leit ap ia nga hangtei 
haneng lynti, bad wat shah iano iano ban wan 
sha wah.” 

“Ka pyrthei khyllah sngi aiu kaba kat kane 
ba ma nga u khun ka nongbylla sngi ngan ia- 
kynkik kynkiak bad ngan iabiria bad ka khun 
samla u Syiem ha ka por ba ka dang sum !” la 
thnom u Don Putit, katba u ap ia ka khun u 
Syiem Kumar Singh. “Kumno kein ba nga 
lait thyllieij ban kren khlem keh keh khlem leh- 
rain ha khmat jong ka kum uba la iaim iasan 
ryngkat, bad kum uba la iaieh kai lang bad ka, 
naduh ba ka dang par ha shylliah? Ehe, kumno 
kumta! Kine ki shipai ki swar u Syiem ki la 
wan; kumno kein ngan lah ban tern ban khang 
ia unc u phud u pyrton uba bun katne katne 
ban leit hiar shathie sha wah ?” 

Jrain rain rain ki shipai u Syiem Kumar 
Singh ki wan mih ha ka jingialam u Pyrthew, 
u Rangbah duh ka kynhun shipai jong ka hima 
Nongrim. U Syiem Kumar Singh ruh u wan 
ryngkat bad ki, u shong ha ka kali ba la ring da 
ki ar tylli ki kulai iong, bad ka khmat jong u ka 
kup ia ka dur ka jingsngewsih kaba uno uno 
u kpa uba la duh ia la ka khun u lah ban sngew- 
thuh. U Don Putit u ieng ha pdeng ka lynti, 
u rah ia ka kti kamon, bad u ong, “Ka khun u 
Syiem ka dang sum ha wah; ka long kaba sang 

ba u shynrang briew un leit peit ia ka haba ka 
dang lyngkhuit!” 

U Pyrthew u tur ha khmat, u sei ia la ka 
waitlam, bad u ong, “Kynriah, ioh nga ai shi 
wait bhat!” 

U Don Putit u peit klew sha u Pyrthew khlem 
da ieng tang uwei u hiuhkhlieh ruh. “Nga ong 
ka khun u Syiem ka dang sum, bad ka la hukum 
ia nga ban nym shah iano iano ban leit hiar 
shathie sha wah,” la ong biang u Don Putit. 

U Pyrthew u kiew snam ki shkor hain. 
Kata kam dei ka por ba un iabun ktien ne iabiria 
bad u briew uba kup ia ka riam u nongkhrong, 
U rah ia la ka waitlam, ban pyntieng pynkiuh 
ia u Don Putit, uba shu ieng kneng ha lynti, 
bad u bym i pyrwa ei ei wat la u Rangbah Shipai 
u Syiem un pynhap ia la ka waitlam ha ka ryndang 
jong u. U Syiem Kumar Singh u iohi ia ka 
jingbitar u Rangbah Shipai jong u, bad u iohi 
ruh ia uta u samla uba kren shaphang ka khun 
Jong u. “Une u samla um don tiar,” la ong u 
Syiem. 

“Hooid, Paiem,” la jubab u Pyrthew, bad u 
thep noh ia ka waitlam ha ka sop jong ka. 

“Samla,” la ong u Syiem ia u Don Putit, 
“phi tip shisha ka la jia kumno ia ka khun jong 
nga?” 

“Hooid, Syiem,” la jubab u Don Putit, 
u da dem da nguh ha khmat u Syiem. “Ka 
khun jong phi ka dang sum ha wah.” 

U Syiem Kumar Singh um hun satia ia 
kata ka jubab; um shym kylli shuh ia u, bad u 
shu shong shaniah biang halor ka kali, ka khmat 

Jong u kam shym phai shuh sha ka diang ne sha 
ka mon, hynrei ka dap da ki jingpyrkhat khu- 
slai katba u peit sha khmat kum u bym iohi iano 
iano. U Pyrthew u ithuh ia ki jingpyrkhat u 
Syiem, bad u ong ba katba nang pynslem ban 
leit wad ia ka Sainsimai, katta kan nang shitom 
ban lap ia ka. Kumta khlem da ap shuh ia ka 
hukum u Syiem, u sei biang ia Ja ka waitlam, 
bad u ong ia u Don Putit, “Kynriah sharud, ne, 
kumba nga long u Rangbah Shipai u Syiem, 
ngan khrai khlem isynei ia kato ka khlieh Jong 
me!” Ha kata kajuh ka por, ki ioh sngew ia 
ka Sainsimai ba ka pyrta na wah, “Ko Bah 
Don, nga la dep; sngewbha wan rah lem kine 
ki Jain!” U Syiem Kumar Singh u pynjrong ia la 
u ryndang kum ban sngap bha la ka dei shishane 
em ka sur ka khun Jong u; u Pyrthew u shu peit 
kum u bieit na u Don Putit sha u Syiem, bad 
ki shipai pat ki shu iapeit seh para ma ki. U Don 
Putit u phai sha u Pyrthew, bad u ong, “Phi 
sngewthuh ba ngam shym kren ia kaba lamler.” 
U nguh ia u Syiem, bad u leit de soit sha wah 
khlem da kyrtiang dien shisien ruh cm. 

Shuwa ba u Syiem Kumar Singh ne u Pyr- 
thew ki lah ban kren ei ei pat, ki iohi ia ka Sain- 
simai ba ka wan sha ki, ka rkhie sammut da 
ka khmat kaba i thamula, katba u Don Putit u 
bud nadien Jong ka, bad u rah ia ki sopti Jong 
ka kiba dang Jhieh. “Balei Pa phi wan ialam ia 
u shipai u swar katne katne, i la kum ba phia 
leit hiar thma ia u nongshun?” ka kylli ia u 
Syiem, kam lah ruh khlem da kynkik kynkiak 
sngewbha kum kaba shah ktik na ka pohtit. 

U Syiem Kumar Singh u kmen ka bym lah 
ong shuh ban shem ba ka khun jong u ka dang 
im, bad ba ka shait ka khlain kumjuh, bad ba 
kam shym pat iap kumba la iathuh ha u da u 
nongrah sum jong u. “Uto u khun ka khawpud 
u wan rah khubor ba phi la shah patar ha ki 
lakhyrwang,” la ong u Syiem. “Ngan phah ia 
u sha ka Dewlynnong ki Shrieh lada u nud ban 
thok ban lamler ha khmat jong nga.” 

Sa shisien pat ka Sainsimai "kam lah khlem 
da rkhie sngewbha ha khmat u Syiem bad ki 
shipai jong u. Ka khubor ba ki lakhyrwang ki 
la patar ia ka, haba ha ka jingshisha u Don Putit 
u syrpai syrpud ia ka met jong ka, ka ktik da 
shisha ia ka jingsngew samla jong ka, ba kam 
banse ban rkhie kumta khnang ba kan kham 
duna ka jingsaw kyrang ki ngab jong ka. “Ki 
lakhyrwang?” ka jubab. “Pa Kynrad, hukum ia 
ki shipai jong phi ban leit jngoh ia ki khadar 
tylli ki lakhyrwang ba i Bah Don i la pynliem 
hangthie ha wah, bad lada kim khaweit, ong 
ba kin wan bah de ia ki sha Nongrim.” Ka 
phai sha ka jaka ba ieng u Don Putit, bad ka ong, 
“Ine kein Pa ita i Bah Don, iba ialeh thma khlem 
tiar bad khadar tylli ki lakhyrwang, kiba thiah 
iap lyter mynta hangthie ha wah. T la sei ruh 
ia nga na thwei, haba nga la iap jyllop, bad i la 
pynim pat ia nga.” 

U Syiem Kumar Singh u bishar ia ka dur 
u Don Putit uba shu peit, namar ba u lehraih, 
sha ki jaih jhieh ba u bat ha la ka kti. Ka sopti 
kaba ia kad lut ka pynpaw ia ki jingmong kiba 
bun ha ka met jong u, U Syiem u hiar na ka 



SHAKIHIA 


kali ba u shong, u shim ia ka kti kamon u Don 
Piitil, bad u ong, “Phi dei uta uba ki tymmen 
ki ong u Rangdajicd, uba kJoi ban pha ia la 
ka jingim na ka bynta ki para briew. Phi don 
ci ei ban ong?” 

“Syiem Kynrad,” la jubab u Don Putit ha ka 
siir kaba tlot, “nga kwah ban lip kumba katno 
sngi lynti ka Nongbah u Syiem Symphup ka 
jngai nangnc.” U tang shu Jah ong ia kine ki 
ktien, u baiong kyndit ka khlieh ngit lyngit, 
ka met jong u ka jem wep kyrwep, bad ii kyllon 
pding ha ki kjat ka Sainsimai. 

“Bah Don, Bah Don!” ka Sainsimai ka 
kyung da ka jingkyndil haba ka iohi ia u Don 
Putit ba u kyllon da pyllup ha khyndew. U 
Pyrthew, uba la sngewthuh mynta ba u Don 
Putit um dei u nongkhrong ne uba bieit, u shim 
pynkloi ia u, bad u kyrshan ia u ha la ka kti. 
“Syiem,” u ong, “unc u samla u iap ler ba u la 
thait la tlol palat.” U Syiem Kumar Singh u 
hukum ban buh ia u halor ka kali jong u. Saw 
ngut ki shipai ki rah ia u bad ki pynshong 
ia u ha pdeng u Syiem bad ka khun jong u, kaba 
bat skhem ia u ba un nym kyllon. 

“Rangbah Pyrthew,” la ong u Syiem, “ialam 
shi spah ngut ki shipai shathie sha wah, bad 
khmih ba kin wan bah krong ia ki khadar tylli ki 
lakhyrwang sha Nongrim. Set along ia uto u 
khun ka khawpud uba ieh noh marwei ia ka khun 
jong nga ha wah, bad uba pynjah burom ia ka 
nam bad ka jingshlur ki shipai jong nga. U dei 
ruh ban wan hajir ha khmat ka khet bishar 
lashai ban ioh sngew ia ka rai ka Dorbar.” 

Ynda janmiet ha kata ka sngi, u Don Putit u 
plied ia la ki khmat. U shem ia lade ba u thiah 
halor kawei ka palong kaba don ha ka kamra kaba 
heh, kaba khuid, bad kaba shai, bad ha kaba don 
shibun ki jingbuh jingsat kiba itynnat, bad kiba 
pynphuh ia ka kamra. U phong ka sopti thym- 
mai kaba ni, kaba syaid, bad kaba pynsmieij 
sngewtynnat ia kamet jong u. U shem ba la don 
uba tah ia ki jingmong jong u baroh da u kynbat 
uba pynjah ia ka jingtyrha jong ki. U lyngngoh 
ngaih. “Imat nga don ha iing u Syiem Kumar 
Singh mo!” u thnom weibriew. “Lada kumta, 
tharai i Kong Mai in sa wan jngoh ia nga shibit.” 

Kum ban pynurlong ia kita ki ktien ba u 
kren, ka Sainsimai ka wan rung ha kata ka kamra, 
ka iaid kynjing mian mian kum kaba tieng ioh 
kan kum pynkyndit ia u. Ka tang shu iohi ba 
u ia peit pat, ka rkhie da kaba kmen, bad ka 
kylli ia u kum no u sngew. 

“Ngam sngew lei lei shuh,” la ong u Don 
Putit. “Hynrei phin sngewbha ban iathuh mano 
ba la pynpli jain lem ia nga, bad mano ruh ba la 
pyntah lem ia kine ki jingmong jong nga?” 

Ka Sainsimai ka shu rkhie kynkiak sngewbha 
katba u Don Putit pat u nang pynran ia la ka 
shyllangmat. “Phi tharai ngan shah seh mo 
ia uno uno u briew ba un ktah ia ka met jong 
phi?” ka ong. Hynrei haba ka iohi ba u kulmar 
jingmut, bad u pyrkhat jylliew pynban, ka kren 
noh ha kawei pat ka sur, “Nga la iathuh lut ha 
i Pa ia kaba phi la leh baroh, bad ngam pat ju 
iohi mynno mynno ba in phuhmut bad ba in 
kren sarong kum mynta ka sngi. Phin sa bishar 

hi i long i sngew kumno, narnar ita nga sngew- 
thuh i la wan.” 

U Syiem Kumar Singh u wan rung hapoh 
kamra ha kata ka por. “Ahem!” u ong. “Kumno 
phi sngew?” bad u wan shong artat halor ka palong 
ba u thiah u Don Putit. “Em, em! Wat sngew wit 
ne sngew lehrain,” la ong u Syiem, haba u ithuh ba 
u Don Putit u kulmar ka jingmut, bad um nang 
kumno ban kren ne kumno ban leh. “Kane ka dei 
ka ling jong nga, bad kumta phi dei ban khein ia 
ka kum la ka jong ka ring. Ka Sainsimai hangne 
ka dei ka khun jong nga, bad kumta phi dei 
ban peit sha ka kum ia ka jong ka para ba phi 
ieit eh.” U shim ia ki kti u Don Piitit, bad ’u 
ong, “Ngam don khun shynrang satia, bad katno 
nga thrang ban ioh u khun uba kum ma phi!” 
Ka Sainsimai ka phuh kum u Tiewkulab ka 
Aiom Pyrem haba ka ioh sngew ia kita ki ktien 
u kpa jong ka. Nangta, ha kawei pat ka sur 
kaba pynpaw ba u don ka mynsiem leh sngew- 
bha, u ong biang, “Nga tip ba phi la thngan, 
hynrei ngin iapyrkhat shuwa shaphang ka riam: 
u dorji u kwah ban iohi ia ka met jong phi.” 

U dorji u rung sha ka kamra thiah u Don 
Putit; u thnum marwei marwei haba u thew ia 
ki kti. ia ka sKadem, ia ka syngkai, ia u ryndang, 
bad ia ki kjat u Don Putit. U nguh ia u Syiem, 
bad ynda u la mih noh na ka kamra, u kren 
kham jam, “Nga mut ngan iohi ia u Ramhah, 
tip ma, u dei u khyndai khup! Ka rynieng tang 
lai pruh shiteng, pynban u pynliem khadar tylli 
ki lakhyrwang! U khyndai khup bad ki khadar 
tylli ki lakhyrwang!” U kyrngah la ka khlieh 

kum u briew uba dang kyndit na kaba ruma, 
bad u leit beit beit sha la iing, khlem peit briew 
sha ka diang ne sha ka mon, ban leit suh ia ki 
sopti thymmai u Don Putit. 

“Mynta pat ngin iapyrkhat sa shaphang ka 
bam,” la ong u Syiem. “Khun, ong kin wan 
rah jingbam ia ngi lai ngut hangne.” 

Ka Sainsimai ka niih noh ban ai hukum 
shaphang ka bam. “Khtin,” la ong u Syiem, “u 
Pyrthew, u Rangbah Shipai jong nga, u la iathuh 
ha nga ba u kdait u lynnai, u phlang u prut harud 
wah, ki la Iko lut pom. Ngam tip kumno phi 
iaieh thma bad khadar tylli ki khla; bad ia mynta 
hi, ngam kwah ban tip ka buit aiu phi pyndonkam. 
Hynrei kane kawei nga tip, bad nga kwah ban ong 
ha phi, bad kata ka long, ba lada ym dei ba phi 
leit don ryngkhat hajan ka wah hynne ka sngi, 
ka khun jong nga kan jin da la iap. Phi 
la pynim ia ka kh^un jong nga; nga u kpa ngam 
don ktien ngam don thyllieij ban pynpaw ia la ka 
mynsiem sngewnguh ha phi. Sah sngewbha bad 
ngi hangne khyndiat sngi, ne, katba phi sngew 
kwah ban sah; ngi don shibun ban leh na ka 
bynta jong phi.” 

U Don Putit, naduh ba u la rung u Syiem, 
um nang shuh ban kren ei ei, namar ba u lynga 
u pisa ka jingmut ban shem ba u Syiem u kren 
bha kren ieit ia u. Khatduh u ong, “Paiem, 
shisien ruh em ngam pat shym iakynduh mar 
khmat bad la u jong u Syiem, bad ngam ju tip 
ba ki Syiem kin ioh por ban kren sboh kren 
jem ia u rit u ria uba kum ma nga. Phin map 
kein, Paiem, haba nga duna ne nga kum bakla 

ka ktien ka thyllieij.” 

“He-he,” la rkhie sngewbha u Syiem Kumar 
Singh. “U briew uba kum ma phi u lon^ uba 
bit eh ban shong ha ka shuki u nongbishar. 
Ahem! Nga mut ban leit iaiam ia phi shatai 
sha Ting Sad, hynrei ka khun jong nga kam shah 
ba phin mih shabar mynta ka sngi. Kam lei 
lei, ka bha pynban ba phin shong thait; ngin 
sa ialeit pat lashai mynstep.” Ha kata ka por, 
ka Sainsimai ka wan rung biang, ka iaiam ia ki 
shakri kiba rah ia ki jingbam kiba i bang shi- 
katdei eh. 

U Syiem u hukum ban puid snieh ia kita 
ki lakhyrwang baroh khadar tylli, bad, ynda ka 
snieh ka la rkhiang hadien katto katne sngi, ban 
siang saw tylli ha ka kamra shong kai jong u, 
saw tylli ha Ting Sad, bad saw tylli pat ban 
wah ha ka kamra bishar Jong u, kura ka dak 
ka jingkynmaw ia u Don Putit, 

Ka Sainsimai ka shong kai bad ka iabiria 
rai bad u Don Putit haduh ban da poi ka por 
bam ja miet. U Syiem Kumar Singh u jyllud 
tmain sngewbha haba u iohi ia la ka khun ba 
ka phuh ka kmen ha khmat jong u. 

U Pyrthew, u Rangbah Shipai u Syiem, u 
wan khublei ia u Don Putit ha kata ka janmiet. 
“Nga sngewsih ba ka kamram jong nga ka pyn- 
long ia nga ban kren khlem akor ia phi,” u ong. 
U Don Putit u shim da kaba kmen ia ka kti 
ba u Pyrthew u ai, bad u ong. “Nga sngewthuh 
ba phi leh ia la ka kamram.” Kine ar ngut ki 
sngewthuh ba ka mynsiem ka jingialong lok 
ka la rung ha ki naduh .kata ka janmiet. 

Ki shipai u Syiem pat ki shu iapeit matseh 
para ma ki, bad ki kyrngah la ki khlieh, ba kirn 
peiphang satia kumno uwei u briew uba rit, 
bad u bym i don bor, un ialeh khlem tiar bad un 
pyniap khadar tylli ki lakhyrwang ha kajuh ka 
por. Baroh ki shu iasngap Jar ha kata ka sngi, 
bad kim don mon shuh hi ban kren wat tang 
shi kyntien ruh. 

Hynrei u paitbah ka Nongrim u shad kmen 
ban tip ba u Don Putit u pynim biang ia ka khun 
u Syiem kaba la iap jyllop, bad u kynhui sngewbha 
ban iohi ia ki lakhyrwang khadar tylli ba la bah 
krong da ki shipai u Syiem. Te, ynda la shai u 
bnai ha kata ka miet, baroh shi shnong ki iamih 
lang, bad kynthei bad shynrang, bad tymmen 
bad khynnah, ban iashad sngewbha ha lympung 
shad. 

“Phi tip i Meikha i ong kumno, mynba i 
Pa i leit iathuh ha i shaphang Jong phi?” la 
kylli ka Sainsimai ia u Don Putit katba ki iasngap 
kai na ling u Syiem shaphang ka jingialeh kmen 
u paitbah ha lympung shad. 

“lei i Meikha Jong phi?” la kylli u Don 
Putit. 

“I — i — . Hi-hi!” ka rkhie samla pynban ban 
pynkwah tip ia u Don Putit. “I mei i Pa kein.” 

“Oh, I Syiem Sad ?” la ong u Don Putit ha 
ka sur kaba sngewmat ka Jing Sad ka don sha 
lyndet ka duriaw. “I ong kumno?” 

“I — i — ! leh phi, in sa iathuh hi i Pa lashai 
ho?” la jubab ka Sainsimai, bad ka ieng artat. 
“Thiah suk!” ka ong, bad ka mih noh na ka 
kamra u Don Putit. 

U Don Putit u trud ia la ka khlieh bad u 
pyrkhat ki mut aiu kita ki ktien ka Sainsimai, 
kiba pynlong ia ka ba kan mih noh ka tang shu 
dep kren ia ki, namar kumno u lah ban tip ba ka 
Syiem Sad ka ong ia la u khun ba um del ban 
shah ia u Don Putit ba un leit phai pat sha la ka 
hima! 


Lynncmg 5 

U Don Putit u said ha ka Dorhar hima 

Ka Dorbar ka hima Nongrim ka rai phasi 
ia u nongrah sum uba ieh noh marwei ia ka 
Sainsimai ha wah, bad uba phet iap ban lait 
im ia lade na ki tyrsim ki khla kiba la iap. Ha 
kajuh ka por, ka Dorbar ka buh jingkynmaw a 
ki kam shlur U Don Putit namar ba u la pyniap 
khadar tylli ki lakhyrwang, khamtam eh namar 
ba u la pynim biang ia ka khun u Syiem kaba la 
iap jyllop, bad ka pdiang sngewbha ruh ia u kum 
u trai shnong ka hima Nongrim. 

Kat kum ka dustur jong ka hima Nongrim, u 
nongleh palat uba ia shah rai phasi ha ka Dorbar 
hima u lah ban kyrpad ia u Syiem ban map ia u, 
ne, ban shu p>mryngkang par ia u sha ka Dew- 
lynnong ki Shrieh. Ha kane kadewlynnong, ki ong 
don kumba shi hajar tylli ki shrieh bad shi spah 
tylli ki tngaw. Kine ki shrieh bad ki tngaw ki 
sngewbha eh ban ioh pdiang ha pdeng jong ki ia 
u nongleh palat uba la shah pynryngkang par 
ha u Syiem Kumar Singh. Ki hikai ia u kumno 
ban kiew dieng, kumno ban ryngkoh na uwei u 

tnat dieng sha uwei pat, kumno ban kiew ban hiar 
ia ka riat ia ka ram, bad ia ki mawsiang kiba 
btuit bad kiba sham sham, bad kumno ban tuh 
kait tuh soh na kawei ka kper kaba don ha pden^ 
kata ka dewlynnong, bad kaba la ap pahara da la 
shiphew tylli ki tngaw kiba dom bad kiba khlain 
tarn. Lada hapoh shi snem uta u nongleh 
palat un nang un tbit ia kine ki kam ba ki shrieh 
ki la hikai, u Syiem Kumar Singh u lah ban map 
ia u, bad u lah ruh ban wan phai sha la ka shnong 
kum u briew uba laitluid, ne, lada u kwah, u lah 
ruh ban sah rta bad ki shrieh bad ki tngaw ha 
kata ka dewlynnong. Tangba haduh kata ka sngi 
ba la rai phasi ia u nongrah sum, ym pat shym 
la don uwei ruh u nongleh palat uba la shah pyn- 
ryngkang par sha kata ka dewlynnong, uba kwah 
ban wan phai pat sha la ki para briew. 

U nongrah sum u dem khrup ha ki kjat u 
Syiem Kumar Singh. “Ko Syiem ko Kmie,” 
u ong, “uba bat ia ka bor bad uba synshar da 
ka hok, ka Dorbar ka la sngew bit ban rai phasi 
ia nga -namar ba nga khawpud. Nga pdiang 
ia kata ka rai da kaba kmen, kawei ka long 
namar, kum u shipai, ngara dei ban ieh noh ia 
la ka kamram na ka bynta ba nga khawpud, 
bad kaba ar pat ka long namar, ha kane ka hima, 
ym don kawei pat ka kam palat kaba kham poh, 
bad kaba kham khraw ruh, ban ia ka jingkhaw- 
pud. U briew uba la shah rai phasi namar ba 
u tieng pud, um don hok ban kyrpad ia u Syiem 
ban map ia u.” 

U Don Putit, uba don lang ha ka kamra 
bishar u Syiem, u lyngngoh shibun eh ia ka rukom 

bishar kam jong u. Kam long kaba phylla ba u 
lyngngoh kumta, namar kata ka sn^ dei kaba 
nyngkong ba u iohi kumno u Syiem u bishar kam. 
U kham lyngngoh shuh shuh haba u ioh sngew 
ba u nongrah sum u pdiang da kaba sngewbha 
ia ka rai phasi u Syiem kumba la pyni ka Dorbar. 
U shu tharai ba u nongrah sum u la khleh bieit, 
ne, ba u dei uba shlur tarn na ki shipai u S3dem 
baroh. U Pyrthew uba shong shaphang kamon 
jong u, u pynshai ba ka kham bha ia u nongrah 
sum ban ym pan map na u Syiem. Ka kynhun 
shipai jong u ka dei ban sngewthuh ba ka jing- 
khlain jong ka kam shong ha kaba map ia uta 
uba lyndet khlem daw ia ka hukum, ne uba ieh 
noh ia la ka kamraai, namar ba ka tieng ka lap 
ia u. 

Ka mynsiem u Don Putit ka khih pisa. 
Um sngewthuh satia balei ba u briew un duh 
ia la ka jingim haba u phet iap na u ’la bam 
briew. Um sngewthuh ruh balei ba yn ai nam 
ai burom paitbah ia u, uba long tang u nongwei 
bad u sohshnong. Kumta, khlem da pyrkhat la 
ka long kaba lait ne kaba dei, u Don Putit u 
ieng joit na ka jaka ba u shong, bad u ong, “Ko 
Syiem ko Kmie, bad phi ruh ka Dorbar hima 
kaba sngap ia ka nia bad kaba rai hok, nga 
kyrpad ia ka burom jong phi ba kan sngewbha 
ban shah ia nga ban kren khyndiat.” 

Baroh ki shu iapcit sha u Don Putit. U 
Syiem Kumar Singh uba khmih sha u bunsien, 
u wiat muin, namar u kwah eh ban ioh sngew 
kumno u Don Putit un kren ha ka Dorbar Hima. 
“Nga hi nga sngew ba ym don daw ban ym 

ai lad ia i Bah Don ban ong ei ei,” u ong; “hynrei 
kata baroh ka shong ha ka Dorbar.” U phai sha 
u Myntri Dathew, bad u ong, “Kumno phi 
ong, Myntri?” 

U Myntri Dathew u dei uba u Syiem 
Kumar Singh u shaniah eh, ym tang ba u dei uba 
tbit ha ka kren ka khana, hynrei khamtaraeh 
ba u hok ha ka ktien ka thyllieij, bad ba u pyrkhing 
ha kaba bat ia ka dustur ka riti jong ka hima. 
“Ka la ju long ka rukoin jong ka hima,” la ong 
u Myntri Dathew, “ba dei tang ki mamla ka 
mukotduma, bad ki sakhi jong ki, kiba lah ban 
kren ha ka kamra bishar. 1 Bah Don im iadei 
ne iadon bynta ei ei ha kane ka kam; kumta, 
kat kum ka rukom ba la buh u fiii u Kong, im 
lah ban kren ei ei.” IJ pyrkhat kumba san 
khyllipmat ne, kumno ban kren biang, nangta u 
jyrham la u ryndang, bad u ong, “Hynrei ha kane 
ka kynti, nga sngew kum ban ong ba ym don 
ei ei kaba pyrshah dorbar lada ngin ai lad ia 
i Bah Don ban kren ha ngi katba i sngew bit. 
Uno uno u briew uba la leh ia ki kam shlur 
bad ki kam kiba bha ha kane ka hima, kumba i 
Bah Don i la leh, u don hok ban dawa na kane ka 
Dorbar ban sngap bad ban shah shkor ia kaei 
kaba u don ban ong. Lada ym dei ba ma i 
hi i la pynpaw ia la ka jingkwah, ngan jin da la 
kyrpad ia ki Syiem ban khot ia i ban kren,” 

U Syiem Kumar Singh u sngewbha shibun 
eh ban ioh sngew ia ki ktien u Myntri Dathew 
kiba u ruh u iahap jingmut. U phai sha u 
Don Putit uba ieng bad ap ia ka hukum jong u, 
bad u kohnguh la ka khlieh sha u. tJ Don 

Putit, uba tharai ba u Syiem u la ai bor ia u ban 
kren, u ong, “Nga kwah ba u Syiem bad ka 
Dorbar hima kin nym thew tarajur ia ka jinglong 
jingim jong nga da ki ktien ki ban mih mynta 
na ka shyntur jong nga. Ha phi, nga long tang 
u nongwei, u bym don hok don bynta ban leh 
ne ban ioh ei ei ha kane ka hima, bad u bym ang- 
nud ne khmih lynti ban ioh ei ei na ka. Nga 
dei u khun ka rangli ka Juki, ii bym nang akor, 
u bym tip burom, uba im ba san ryngkat tang 
bad ki niut bad ki khlaw ka nongkyndong. 
Ngam pat ju ioh lad shisien ruh ban iakyndiA 
bad la u Syiem; ngam Ju shlan ban leit sha ki 
jaka shong Dorbar; bad ngam don nia ngam 
don jutang ban iasaid ban iapyni ia ki kam shnong 
kam thaw, ia ki kam hima ki kam sima. Nga 
kyrpad lypa, namar kata, ia ka jingmap Jong phi 
u Syiem u Kmie, bad ia ka Jingiaishah Jong 
phi ka Dorbar, lada ngan kum kren ia icaba 
bakla, ne, lada nga kum khlei ia ka bym shong 
nia. Nga long u bricw uba duna ka Jingtip 
bad uba lyngkot ka JingvShemphang, bad u bym 
nud ruh ban iabch sha ka JingJanai, namar nga 
sngewthuh ba lano lano ngan nym lah ban kot 
sha ka kyrdan Jong ka Jingim kaba Janai.” 

Ka Dorbar baroh kawei ka sngap Jar. U 
Myntri Dathew u buh ia la ki kti halor la ki 
khohsiew, bad u sngap pynshong nia ia kawei 
pa kawei ka ktien kaba mih na ka shyntur u 
Don Putit. U Pyrthew u ang tyngheng ba um 
pat Ju ioh sngcw kum ia kita ki ktien kiba pyn- 
paw ia ka mynsiem laitluid, hynrei kiba beit 
pat kum u ksai; u tharai ba kano kano ka hima 

kaba ioh u Myntri Korbarthma uba kum u Don 
Putit, ka dei ban long kaba don bok shisha shisha. 
U Syiem Kumar Singh u shu shong shan tmoh 
la kum ba um shym shong satia ha ka khet bishar, 
bad u peit shlip sha u Don Putit da ki khmat 
kiba pyrkhat jylliew. Ka Dorbar baroh kawei 
ka ap khmih Jynti kmang lano u Don Putit un 
kren biang. 

“Kane ka Dorbar,” la kren biang u Don 
Putit, “ka la sngew bit ban buh jingkynmaw ia 
kata kaba ka ong ‘ki kam shlur bad ki kam 
kiba bha’ ba nga la leh. Kum ka Dorbar, phi 
la rai mon sngewbha ruh ban pdiang ia nga kum 
u trai shnong jong ka hima Nongrim. Ngarn 
dei u riewshang pyrthei uba tip ia ki rukom 
synshar khadar jong kiwei pat ki hima; ngam 
dei u proh jabieng uba don ka buit muktiar 
ne ka sap ban bishar kam; ngam dei u khla ka 
wait uba shlur ban leit ialeh thma bad u nong- 
shun; hynrei nga dei tang u briew uba im ba man 
kum kiwei pat ki para briew, bad uba don la 
ka jong ka bok ka nusip kumba uwei pa uwei 
na phi hangne u lah ban don. Haba ka jia ba 
kine ki pynioh ia nga ia kiei kiei kiba dei iaroh, 
phi lah ban ym iohi ia ki jingduna bad ki jingtlot 
jong nga, bad phi lah ruh ban tharai ba ngan ym 
pynpoh ia la ka kyrteng da kaba phet iap na 
ki jingma. Hynrei kam long kumta. Bunsien 
ka tieng ka lap ia nga, kum baba ka khlieng ka 
pah kit bni mynmiet, haba ka shyieng uba iap 
myn^aw ka ud ba kpep, haba nga thiah ha bri 
marwei bad nga ioh sngew ia u suidtynjang 
ba u bun ktien ha kyrpong iiing, bad bunsien 

ruh nga hap ban set laha ia la ki shkor ban ym 
ioh sngew ia ki jingud jingiam jong kiba pang kite 
shitom. Kumta nga sngew ba ngam long ute 
bit ban long u trai shnong jong ka hima Nongrim, 
ka hima kaba niew kor bad kaba ai burom ia ka 
jingshlur bad ia ki kam kiba bha ba uno uno 
na phi u la leh ha la ki para briew, bad kaba 
rai phasi pat khlem riej bad khlem jingmap ia 
ka jinglong briew kaba kyrteng ka jingkhaweit, 
kaba lah ban don ha uwei pa uwei u briew. 

“Ngi iakren shaphang ki kam kiba bha 
ba ngi la leh ha la ki para briew. Kaei te ka 
kam kaba bha ba nga la leh ha phi ? Ka jingdon 
ryngkhat jong nga ha wah hynnin ka sngi ka long 
kaba phylla, bad kaba ngam pat lah satia ban 
sngewlhuh haduh mynta. Nga lap ia ka kynthei 
briew ba ka iap jyllop. Da kaba kynmaw ia 
ka jinghikai i mei, bad da ka jingisynei U Trai 
Nongthaw, nga lah ban iarap ba kan lah pat 
ban ring mynsiem. Kane kam dei ka jingleh 
bha jong nga ia ka. Don mo u shynrang briew 
ha kane ka hima Nongrim, u ban ieh manvei 
ia ka kynthei briew haba ka iap jyllop ha urn ? Nga 
ngeit ym don. Uwei pa uwei u briew ha ka pyr- 
thei u dei ban pyrshang ban ri kyndong ia ka 
jingim kaba la ai mon sngewbha U Trai Nong- 
thaw, bad ym ban ialeh ban pynduh ia kata ka 
jingim ha kano kano ka rukom. Nga leh ia la ka 
jong ka kamram kum u briew; ngam shym la leh 
bha ne ngam shym khmih lynti kylliang ei ei 
ha kaba iarap ban pynim pat ia ka khun u Syiem. 
Ngam lah khlem da pyrkhat aiu kan jia ia nga 
lada ki shipai jong phi kin lap ba nga bat ia ka 

met iap ka khun u Syiem kaba ngam lah ban 
iarap pynim pat. Ngam tip kumno phin leh 
ia nga lada kan long shisha kumta. Hynret 
kane kawei nga tip, bad kata ka long, ba ngan 
nym ioh ka lad ban kren kumne ha phi mynta. 

“Ngi iakren de shaphang ka jingkhaweit. 
Ka Dorbar, ha la ka jong ka jingstad, bad ha 
kaba pyrshang ban wad bad ban leh ia ka hok, ka 
la sngew bit ban rai phasi ia u nongrah sum u 
Syiem namar kata kaba phi ong ka jingkhawpud 
jong u. lano u nongrah sum u shepticng? Hato 
ym dei ia ki khadar tylli ki lakhyrwang? Don 
u briew ha kane ka hima u bym khynniuh haba 
u iohi khadar tylli ki khia? Ha ka por ba u 
nongrah sura u iohi ia kine ki khla, um tip la 
ki la iap ne ki dang im ; kumta, kura u briew uba 
tip briew, u her iap na ki. Ym don koit mano 
mano, la u shlur katno katno, haba u iohi kyndit 
khadar tylli ki khla ba ki thiah halor u mawsiang, 
u ban leit kylli ia ki la ki la iap ne ki dang im. 
Don u riewshlur ha kane ka hima u bym khaweit 
ban iatynjuh bor bad tang uwei u i ibasa, ynnai 
da iaong bad khadar tylli ki lakhyrwang? Don 
ruh u riewshlur na phi hangne, haba u iohi ia 
uwei u khla ba u dem halor u phlang, uba nud 
ban leit kylli ia ii la u shu thiah thait, ne, u la 
iap? Lada u don, un sngewbha ban pyni da 
kaba u rah ia la ka kti, khnang ba nga bad u 
Rangbah Pyrthew hangne ngin pyrshang ban 
leit kem im ia uta u khla.” 

U Don Putit u sngap shiphang, kum uba 
khmih lynti ban iohi ia uta u riewshlur; hynrei 
haba u shem ba ym don uwei ruh uba pynpaw 

ba um dei uba khawpud, u kren biang, “Bunsien 
ngi poi sha kaba bakla namar ngim da pyrkhat 
sani jai ia ki jingshisha. Ka jingbymdon uwei 
ruh na phi uba kloi ban rah ia la ka kti, ka 
pynpaw ba ngi !a kham sngewthuh kalto katne 
ia ka jingmut kaba shisha jong ka jingkhaw- 
cit. Phi la rai phasi ia u nongrah sum namar ba 
u ticng ia u khla; hynrei lada phi pyrkhat kham 
bniah pat, phin iohi pynban ba dei kata ka jing- 
tieng jong u kaba pynlong ia nga ban lap ia ka 
khun u Syiem ba ka iap jyllop, bad ban pynim 
pat ia ka. Nga sngewthuh na u Rangbah 
Shipai hangne ba u nongrah sum um tip kumno 
u dei ban leh haba u briew u iap jyllop. Kumta 
lada um phet iap, hynrei un pynpaw in la ka jing- 
shlur da kaba leit dung iap ia kita ki khla kiba 
ia iap halor u mawsiang, u lah, lehse, ban ioh 
nam ioh burom na ka bynta ka jingshlur jong 
u; hynrei kata kajuh ka jingshlur kan nym lah 
ban iarap ia u ban pynim pat ia ka khun u Syiem, 
bad u Syiem un duh ia la ka khun marwei tang 
na ka bynta ka jingshlur u nongrah sum jong u. 
Ngam donkam, namar kata, ban kylli ia phi 
kaba kumno, ne, kano na kine ar, kaba kham 
dei ban ioh burom ha kane ka por. Kumta, 
lada phi ia kloi ban ai burom ia nga na ka bynta 
ba nga lah ban iarap pynim ia i Kong Sainsimai 
na kaba iap jyllop, phi dei ruh ban ai ka burom 
kaba kham khraw ia u nongrah sum, uba la 
pynlah ia nga ban leh ia kata ka kam. 

Kam dei ka kamram jong nga ban iasaid da 
ia u nongrah sum; ka iap ka ira jong u ka shong 
ha ka mon jong phi kum ka Dorbar. Hynrei 

lada phi shah ia nga ban ong, nga sngew kumba 
u nongrah sum um shym la leh ei ei kaba bakla 
haba u phet iap na khmat u khla. Haba phi 
rai phasi ia u namar ba u ieh noh ia ka khun 
Syiem, phim shym la pdiang kein ia ki ktien 
jong nga haba nga ong, ba dei kata ka jingieh 
noh jong u ia ka khun u Syiem ha wah kaba la 
pynlong ia nga ba nga lah ban pynwan pat ia 
ka mynsiem jong ka. 

“U nongrah sum u kham shlur shibun ban ia 
nga. U um sheptieng ban iap, bad u la kren 
shai ha phi ba u la kloi ban kiew ia u dieng 
phasi, khlem tieng bad khlem babe. Nga te, 
nga dang ieit ia la ka jingim, bad kum u briew 
uba tlot, ngan ialeh katba lah ban ri kyndong 
ia ka. 

“Nga nguh da kaba burom ia u Syiem 
bad ka Dorbar hima kiba la shah mon sngcwbha 
ia nga ban pynpaw ia la ki jingsngew. Phin 
sngewbha ban shah ia nga ba ngan mih noh 
na pdeng jong phi, katba phi dang iapyrkhat 
bad iatuklar ia ki kam hima sima.” 

Khlem da ap ia ka mon ka Dorbar, ne, ia 
ka hukum u Syiem, kiba u ngeit ba u la ioh, u 
Don Putit u mih noh shabar na ka Dorbar hima. 
U Pyrthew u wan on ia u haduh ka khyrdop 
ka ling u Syiem. “Nga sngewbha, bad nga 
da sngew hun shisha, ba phi la shain doh ia 
ka Dorbar hima,” u ong, katba u khublei ia 
u Don Putit. “Ki ktien jong phi ki dei ban pyn- 
kyndit bynriew ia ki Myntri ki Korbarri; bad 
ki la pynpeit ruh ia ki khmat jong ki, ba kin 
nym sngew hok eh ha kaba bishar kam: bad 

ogan kein noh ka long Rangbah Shipai lada 
u Syiem um map ia u nongrah sum jong u.” 

Ka Dorbar pyllun ka mynjur lang ban pyr- 
khat biang ia ka kam kaba iadei bad ka jing- 
khawpud u nongrah sum. Khlem iathut bad 
khlem iathain, ka Dorbar ka rai pat ba ym dei 
ban pynshitora ia u nongrah sum, hynrei ban 
shah ia u ban sah ha kajuh ka kam. 

U Syiem Kumar Singh u iathuh ha ka Sain- 
simai kumno u Don Putit u kren ha ka Dorbar 
hima. “Nga isynei ia u Myntri Dathew,” u 
kren phuhmat. “Baroh kiba don ha ka iing 
bishar ki sngewthuh- ba ki dei kiba khaweit 
suda ; bad nga ruh shiphang nga sngew la kum ba 
nga synshar ia ka hima ki khawpud.” 

Ka Sainsimai ka phuh da ka jingsarong 
ban ioh sngew kumno u Don Putit u iasaid 
da na ka byiita u nongrah sum. Ka sngew 
sammut rub ban pyrkhat ba ki shynrang baroh 
kiba wan sngap Dorbar ha kata ka sngi ki sngew 
ia lade ba ki dei kiba tieng pud. Hynrei ka 
sngew thut ruh, ha kawei ka Hang, ioh ba ki 
ktien jong u kin pynsngewsih ia kiba khraw ba 
tri Jong ka hima. “Phi tharai u Myntri Dathew 
bad kiwei kiwei ki rangbah kin nym bishni 
ia i Bah Don?” ka kylli ia u Syiem. 

“Ngan pynryngkang par ia uwei pa uwei 
u briew sha ka Dewlynnong ki Shrieh, uba don 
kum kata ka mynsiem pihuin ia u Don Putit,” 
la kyrhuh u Syiem. Nangta, ha ka sur kaba kham 
Jem, u ong, “U Myntri Dathew u dei u briew 
uba ieit ia kaba shisha, uba sngap ia ka nia, 
bad uba bat pyrkhing ia ka riti ka dustur. Lano 



106 


U DON PUTIT 


lano un nym pun kuni kata ka mynsiem ia u 
Don Putit. Ha ka jingshisha, u ong ba kan 
bha shibun lada un pdiang ia ka jingkwah jong 
nga ban long u nongkit tien-syiem jong ka hima 
sha u Syiem Symphup. Phi kynmaw ba u Syiem 
Symphup um ju klet ia n^, bad un nym sngewbha 
lada ngan shu sngap jar jar haba ka hima ka don 
ha ka jingma.” 

“Tip kein, i Bah Don i inon ne em ban pdiang 
ia kata ka kam. Nga ithuh ba im i suk i sain 
ban shong hapoh iing syiem. Ka mynsiem 
jong i ka i iynga ka i pisa, bad imat i kwah eh 
ban leit phai noh sha la shnong. Ngan sngew- 
bha lada i pdiang, taagba ka bha in sah shuwa sa 
katto katne sngi,” la ong ka Sainsimai ha ka sur 
kaba sngew bynnud ban iakhlad na u Don Putit. 

“Ka jingkynjah ia la ka shnong, ne ka jing- 
kynmaw ia la ka ling, ka dei ka jinglong briew 
kaba phim dei ban sngew phylla,” la kren pyn- 
shngain u Syiem, uba ithuh ia ki jingpyrkhat la 
ka khun. “Hynrei ha ka jingpeit jong nga, u 
Don Putit um dei u briew uba kynmaw shnong uba 
kynmaw iing, haba u don ryngkat bad ki lok kiba 
u ieit u sngewbha, kum ma phi.” 

Ka Sainsimai ka ih sawhuin ki ngab ban 
ioh sngew ia u Syiem ba u kren kumta. “Phi 
tip. Pa, ba ngan ym mynjur lano lano ban shong 
kurim ia u Bam Jyndem, u khun u Syiem Kopsop,” 
ka ong kyndit. 

“Eh-h, phim donkam ban da iathuh ha 
nga shaphang kata,” la ong u Syiem Kumar 
Singh. “Ka hima kyndong ka jer ia la ki khun 
da ki kyrteng kiba khyllah khyllah. Nga hi 

ngan nym sngewtynnat lano lano lada ki briew 
kin ong ba nga dei u kthaw jong u Bam Jyndem. 
Lah kaba leit shong ha ka Dewlynnong ki Shrieh 
ban ia kaba ioh kum ia kata ka nam.” U peit 
sha ia ka khun da ki khmat kiba kren ba u ieit 
ia ka, bad u ong, “Nga kular ba ngan pdiang 
sngewbha ia uno uno u samla uba phi hap mon, 
kum la u pyrsa kurim, tang lada u don ka nam, 
ka burom, bad ka jinglong kum u Don Putit!” 

Ka Sainsimai ka ieng na ka shuki ba ka 
shong, ka doh ia la u k|», bad ka mih noh khlem 
kren shuh wat tang shi kyntien ruh. U Syiem 
Kumar Singh u jyllud ia la u tmain da kaba 
pyrkhat, bad u ong, “Hum! Ka khun jong nga 
ka la iap mat ia u Don Putit. Ahem! U don 
hok ban dawa ia ka; bad nga tharai nga ruh 
ngan sngew sarong lada ki briew kin tip bad 
kin ong ba nga dei u Kthaw u Don Putit !” 

Lynnong 6 

U Don Putit u kit iien-syiem 

U Don Putit u kohnguh ban rah ktien na 
u Syiem Kumar Singh sha u Syiem Symphup. 
U sngewbha ruh ban tip ba ka Nongdeng ka 
long tang kuraba shi sngi lynti na Nongrim, 
bad ba hap ban iaid lyngba ia ka shnong jong u 
shuwa ban poi ha Nongbah. U pyrkhat ba 
kata dei ka lad kaba kham kloi ban iashem pat 
bad la ka kmie, namar um sngew ioh nia ne 
ioh daw ban kyrpad ia u Syiem ba un shah ia u 
ban leit phai pat sha la ka shnong. U tip shai 

ba ka Sainsimai kan nym pyllait ia u da kaba 
jem. “Lada ngan sah slem ha kane ka shnong,” 
u kren ha lade, “tip ngan dang ioh leit phai 
ne cm sha iing i mei. Ine i Kong Mai i pyn- 
kynmaw eh ia nga ia i Duh Maili ; bad ngam tharai 
ngan lah ieng slem khlem kyllon lada ngan don 
ryngkat bad i man ka sngi ha kajuh ka Ting. 
Ehe, shano kumta! U Syiem Kumar Sin^ 
u la pynkup ha nga ia ka jain kup ki nongkit 
tien-syiem. Hynrei kumno kein, nga uba bieit 
uba ryot, ngan lah ban khlei ia ki ktien syiem 
ktien patsha, baba ngam don nia don thyllieij, 
bad nga shem jingeh wat tang ban kylliang ktien 
ia ka theisamla ruh haba ka biria bad rkhie 
sngewbha?” U sngap shiphang jar kum uba 
pyrkhat kumno banjubab ia kata ka jingkylli. 
“Em,” u ong, “u Syiem Kumar Singh u ithuh, 
lehse, ka sap aiu nga don kaba nga u trai met 
ngam lah ban iohi, ba un aiti kat ia kane ka kam 
kaba khraw ha u briew uba duna jingtip kum 
ma nga. Kumta, ha ka kyrteng i mei, bad ban 
sah jingkynmaw ia i Kong Mai, ngan leit khlem 
sngew tieng bad sngew lehrain ha khmat u Syiem 
Symphup b^ad, namar ba u dei u lok Jong u Syiem 
Kumar Singh, nga ngeit un pdiaog sngewbha ia 
nga.” 

Ha ka sngi ba u dei ban mih na Nongrim, 
ka Sainsimai ka leit iakynduh ia u ha ka kamra 
Jong u. Ka rkhie ka leh sngewbha ha kajuh 
ka rukom kumba ka la ju leh haba ka iashong 
kai bad u, wat la hapoh hapoh ka sngew kumba 
kan nym lah ban ieng slem ha khmat jong u. 
“Nga kmen ba phi pdiang sngewbha ia ka 

jingtyrwa i Pa ban long u nongkit tien-syiem jong 
i. Ynda phi poi ha Nongbah, tip phin dang 
kynmaw ne em ia ngi,” ka ong. 

“Phi la nang du ban kren pharshi,” la jubab 
u Don Putit, u leh mynphuh samrkhie artat, 
la ha kata ka por u sngewthuh ba u sngew bynnud 
kumno re ban shu raih kyndit na Nongrim. 
“Ngan kham palat ban ia u khJich kada hi lada 
ngan dang lah ban klet ia phi, bad ia ki jingleh 
bha jong phi baroh ia nga.” 

“Hi-hi!” la kynkiak ka Sainsimai kum kaba 
sngewbha eh. “Ngan kynmaw ia kila ki ktien; 
bad sumar kein, ioh phi ai lad shisha ba ngan 
khot ia phi u khlich kada!” 

“Ynda nga poi ha Nongdeng,” la ong u 
Don Putit, “nyngkong eh ngan kylli ia i mei 
la i dang kynmaw nc em ia ka sngi kha jong nga. 
Ha kata ka sngi, ngan pynlong jingkhawai sngew- 
bha shisien shisien, bad nga kwah ba phi ruh 
phin don 1cm kein, kata, lada phi sngcwtynnat 
ban wan kai sha nongkyndong. Lada phim 
treh wan namar kano kano ka daw, ngan sa ong 
ia phi ba phi don ka khmat khashor!” 

“Hi-hi!” la kynkiak biang ka Sainsimai. 
“U khlieh kada bad ka khmat khashor! Ho 
ho, khmih shane! Lano lano ngan ym ai lad 
ia phi ba phin khot ia nga ka khmat khashor; 
da kumta ruh phin nym shah ba ngan khot ia 
phi u khlieh kada. Khie leit suk leit sain, U 
Blei Un don ryngkat bad phi. Ngam don ei ei 
ban ai ia phi; shim tang kine ki soh ba phin 
bam pyngngad ha lynti,” ka ai artat kawei ka 
pla rit ha kaba la thep shiteng doqon ki soh- 

niamtra, “bad wat klet kein ia nga!” Shuwa 
ba u Don Putit un khublei ia ka, ka Sainsimai 
ka lah da mih na ka kamra jong u. 

“Hum!” la thnum u Don Putit. katba u 
bishar ia kata ka pla soh ba ka Sainsimai ka la 
suh kyrpang na ka bynta jong u. “Balei kein i 
Kong Mai in da ai soh kumnc ia nga? Tip, 
kata ka pashat wai dong kaba kum kane mo, 
ade! Ehe, kumno kumta! 1 Kong Mai i ong 
ba ngam dei ban klet ia i, bad kumta kein ngan 
leit sha Nongbah da kaba kynmaw eh ia i.” 

La wan on lynti ia u Don Putit da u Myntri 
Dathew bad u Pyrthew. Kine baroh ar ngut ki 
sngewbha eh ban tip ba u Don Putit u shaniah 
ia ki kum ki lok kiba Jan eh jong u. “Ngi khmih 
lynti ba phin wan jngoh pat ia ngi,” la ong u 
Myntri Dathew. “Ha kata ka sngi, nga bad u 
Rangbah Shipai hangne ngin sa wan shaw ia phi 
naduh Nongdeng.” 

“Dangsah!” U Pyrthew u khot ia uwci u 
briew. Ynda u wan, u Don Putit u ithuh ba u 
dei u nongrah sum u Syiem. U Dangsah 
u dem ngon ha ki kjat u Don Putit, ka khmal 
jong u ka kren shai ba un pha ia la ka jingim 
na ka bynta jong u, lada donkam. “Nga ieh noh 
ia u nongkit tien-syiem jong ka hima Nongrim 
ha ki kti jong me,” ia ong u Pyrthew. 

U Dangsah u pyndem khyndiat ia la ka khlieh 
ha khmat u Pyrthew, kaba long ka dak ba un 
ym bynnud ban aiti ia la ka jingim ban iada 
ia ka jong u Don Putit. 

Ka Nongdeng ka iam briew haba ka ioh 
sngew na u Paitnia ba u Don Putit u la shah rong 
ha u Lakhyrwang. ICa Shanduh, ka kmie u 
Don Putit, kam kren shuh iano iano ruh; ka sleh 
la ka khlieh da ka peisieh suda, kam bam kam dih 
shuh, bad ka set kut ia lade hapoh la ka kamra. 
Ka Taimon bad u Paitnia ki shu iajaw ummat 
brup shi brup khlem kut shuh, katba ki kren 
ia ki lok ki jor kiba iarung iamih. Ka kmie u 
Paitnia ka wan ryngkat bad u sha Nongdeng, 
ka peit ka i lem ia ka ling ka sem ryngkat bad 
ka khmat kaba sngewsih. Ka Tiewbon, ka 
para khatduh u Paitnia, ka shu shong khlem kren 
ha ka jingthiah u Don Putit; kam sngewthuh 
satia kumno u Kong Don jong ka un shu jah 
noh jlang khlem wan phai shuh sha la ling la 
sem. U Sordar Nongdeng u pynmih hukum 
ba ka shnong baroh kawei kan iam briew hyn- 
niew miet hynniew sngi na ka bynta u Don 
Putit. 

Ha ka sngi kaba hynniew jong ka jingiam 
briew ka Nongdeng ia u Don Putit, une ujuh 
u briew uba ka shnong baroh kawei ka ngeit 
ba u la iap, u wan poi bad u shong thait harud 
jong ka. U lyngngoh ban ioh sngew ia ka hum- 
hum hamham ha shnong. “Khie, Dangsah,” 
u ong, “leit ong ia i urn Pait ban wan iakynduh ia 
nga.” 

U Dangsah u poi ha Ting jong u Don Putit 
bad u shem ba, imat, baroh shi shnong ki iadon 
lang ha phyllaw jong u. U ong ba u kwah ban 
iakynduh ia u Paitnia, bad u kylli la u don ne 
em hangta. U Paitnia u wan pynithuh ia lade. 

bad ynda ki la iakhublei mar kylliang, u kylli ia 
u Dangsah u kwah aiu. 

“Nga kwah ban iathuh ha phi ba u nongkit 
tien-syiem ka hima Nongrim, lem bad ki nongbud 
jong u, kidang shong thait mynta harud ka shnong 
jong phi,” la ong u Dangsah. “U kwah ruh 
ia nga ban kyipad ia phi ba phin sngewbha ban 
shah ia u ban sah miet ha shnong jong phi.” 

“Ngi niew ba ka long ka burom ban ioh 
pdiang sngewbha kat ia u nongkit tien-syiem 
jong ka hima Nongrim,” la jubab u Paitnia. 
“Phi iohi ba ngi don mynta ha ka jingiam briew, 
hynrei ngin pynbeit pynbiang ia ka shong ka 
sah jong ki.” 

“H’oid,” la kem ktien u Sordar Nongdeng 
uba ioh sngew ia ki ktien ul'Paitnia. “Ngin 
kit khlieh ma ngi shaphang ka bam ka dih 
jong phi; ngin pdiang burom ia u nongkit tien- 
syiem ka hima Nongrim, kam pher wat la ngi 
don ha pdeng ki jingsngewsih. Ngim kwah ba 
u Syiem Kumar Singh un ioh daw ban ong 
ba ka Nongdeng ka long kaba khlem akor ba 
kam shym la pdiang sngewbha ia u nongkit 
tien-syiem jong u.” 

“Phi don ka mynsiem kaba sbun bad kaba 
kylluid,” la ong u Dangsah, “bad u Syiem Kumar 
Singh un sngewbha ban ioh sngew shaphang 
kane.” Nangta u phai biang sha u Paitnia, 
bad u ong, “U nongkit tien-syiem ka hima Nong- 
rim u kwah ruh ia nga ban kyrpad ia phi ban 
leit iashem ia u, shuwa ba un rung shapoh ka 
shnong jong phi.” 

Kine ki ktien u Dangsah ki pynkyndit ia u 

Paitnia. Ym don ki briew ha ka hima Nongrim 
kiba u ia-ithuh ithaw, ne, u iajuh iajem. **Pbin 
sngewbha ban iathuh kaei ka kyrteng u nongkit 
tien-syiem jong phi?” u kylli. 

“Ngam ju nud ban kren ia ka kyrteng jong 
u,” la jubab u Dangsah, “namar ba nga tieng 
burom ia u kum ia la u jong u non^ynim. Hyn- 
rei u kwah ia nga ban iathuh ia phi ba phi dei 
u kynum jong u uba ialam leit thied kulai ia u 
na lewthymmai.” 

U Paitnia u shu ang tyngheng kum uba 
dang kyndit na ka jingphohsniew, u pyrshang 
ban sngewthuh kham bha ia ka jingmut jong kita 
ki ktien ba u ioh sngew. Kyndit kyndit u kyang, 
“I um Don, i um Don! I um Don i la wan!” 
bad bran u march kum u kulai ban leit iakynduh 
bad la u kynum. 

Ka jingkmen ka Nongdeng ha kata ka sngi 
ka long ka bym lah shuh ban batai. Ka Shanduh 
ka piam ia u Don Putit na ka ryndang, bad ka 
sci khlcm Ichrain ia ki ummat ka jingkmen. 
Ki kur ki kha baroh, kiba la jah jak ki ummat 
sngewsih ki tang shu ioh sngew ba u Don Putit 
u la wan, haba ki iohi ia ka Shanduh ba ka iam 
sngewbha katba ka bat ia la u khun, ki sngew- 
thuh ba ki khmat jong ki ruh ki lam jngut malu 
mala. Ki samla shynrang ki iarkhie sngewbha, 
bad ki samla kynthei ki iarung iamih, bad ki 
ialeh bun kam katba ki khreh ka bam ka dih. 
Te, u Sordar Nongdeng u pynmih hukum ba 
ka shnong baroh kawei kan leh kmen leh sngew- 
bha lai miet lai sngi, ban pynsah jingkynmaw 
ia kata ka sngi ba u Don Putit u poi suk poi sain 
ha la shnong. 

“Para lok baroh,” la ong u Don Putit, “nga 
sngew kynduh ban shem ba phi bynnud bad 
phi khuslai shisha shaphang kaei kaba lah ban jia 
ha nga. Phi tip baroh ba nga long u khun alhia 
u khun tamsneng i mei mynnor, uba pynlut la 
ka .sngi la ka por tang ha kaba shang tub shang 
makia kylleng ka shnong ka thaw. Nga la 
sngewthuh mynta ba ki briew kiba smat ba sting 
ha la ka kam kim ju sngewbha ban pynlut ia la 
ka por bad u briew uba jaituh, bad uba iaid mon 
khlem trei khlem ktah. Nga la sngewthuh ruh 
ba u briew uba jaipdeh bad uba hangamei, um 
don jaka ban iashong lang sah lang bad ia ki 
para briew. Kumta ngam ju im sngi shuh ha 
ka shang tuh shaneng sharum, bad ngam pynsep 
ei shuh ia la ka por ha ka thiah sngi ha iing bad 
ka shang makia ha shnong, namar uba mi not 
ha la ka kam u tip ia ka dor Jong ka, bad baroh 
ngi sngewthuh bha ia kata. Nga sngewsih ba, 
namar bun ki daw, ngam shym la lah ban pyndep 
ia ka rukom kiew iing thymmai. Nga sngewthuh 
ba i um i dang sah sa shi kb.um ka khapiah ba i 
wan rah na lewthymmai: kumta shibit ka miet 
ka dei ka por kaba bit eh ba ngin pynlong ia 
ka Jingkynjoh kha sk iiii, k n pyndep ia ka rukom 
kiew iing thymmai u Khun Khasi. Nga khot 
sngewbha ia phi baroh shi shnong ban iabam 
iadih, ban ialeh sngewbha lai sngi lai miet, ym 
tang na ka bynta ba ngi pynkyntang ring thymmai, 
hynrei na ka bynta u Syiem Kumar Singh de, 
uba la ibit ban pynkup ha nga ia ka iktiar u 
nongkit tien-syiem Jong ka hima Nongrim.” 

Ka jingrisa ka Nongdeng ha kata ka por 

snge\^at kumba kan poi shaduh ki shkor jong 
u Syiem Kumar Sing^ hi. U Paitnia u shu 
ang khlem nang kren shuh, ba u lyngngoh eh 
ban shem ba u kynum jong u u long uba tbit 
ban set kum kita ki nia ha madan. U Sordar 
Nongdeng u kohnguh la ka khlieh ba u sngew 
sarong ban ioh sngew ba u don u nongsaid nia 
na ka shnong jong u uba bit ban kup ia ki jaifi 
kup u nongkit tien-syiera. Ka kmie bad ki kur 
ki kha jong u pat ki shu iarkhie phew shahoid 
phew mahoid haba ki iohi ba u Don Putit u ai 
jingkmen bad jingsngewbha ia ki baroh. 

Kum kata ka jingkynjoh kha skain ha King 
kmie u Don Putit ym pat ju don mynno mynno 
hapoh ka Raid Nongdeng, bad ka lah ban long 
ba ym pat shym don kum ka hapoh ka hima 
Nongbah hi, ne, ha kano kano kawei pat ka hima. 
U Don Putit u ai bor ia u Paitnia ban nj^ pyr- 
khat shaphang ka jinglut jingsep ha ka liang ka 
bam ka dih, bad u Paitnia uba tip ia ka par spjah 
u kynum jong u, um ap ban ioh sngew ar sien 
ia kata ka bor. Ki nongbud u Don Putit na 
Nongrim kim nang ong ei ei ruh era, ki shu ia- 
kyrngah la ki khlieh, kum kiba artatien ba ki 
khmat jong ki ki peit, ban iohi ia kata ka bam 
pahuh liai ba la pynkhreh ia ka shnong baroh 
kawei. U Dangsah ruli um sngewthuh la u 
ioh thiah ne u peit katba u bishar ia ka iing lai 
mala ba la pynphuh pynphieng da ki jingbuh 
jingsat kiba da ka ksiar ka rupa suda, bad kham- 
tam ia ka mynsiem kylluid u Don Putit ia la ki 
para shnong. U ngeit ba lada don u kynrad 
uba u dei ban shakri ha ka pyrthei, u dei u Don 
Putit. 

“Phi i, um,” la ong u Don Putit ia u Paitnia 
ha kata ka miet ynda ki lah ban iadon tang ar 
ngut ha ka kamra thiah jong u, “phim dei seh 
toi ban p3^khuslai jingmut ia i mei shaphang 
jong nga, namar phi tip hi ba u briew um ju 
iap thala ha lum ha wah.” 

U Paitnia u pyrkhat ba ka kham bha ban ym 
lyngngoh ei ei shuh ban iohi ia ki kam khyllah, 
ne, ban ioh sngew ia ki ktien ramia u Don Putit. 
Kumta u kular ban kham phikir nch ha ka kren 
ka khana hadien habud. 

“U Syiem Kumar Singh u la pynkit ha nga ia 
ka kam kaba khia shibun eh,” la ong biang u 
Don Putit. “Nga dei ban leit hajir ha khmat 
u Syiem Symphup hapoh shi taiew. Nga tharai, 
um, phin hap wan biang bad nga sha Nongbah, 
namar phi dei ban leit ialam ia nga sha i'ing 
bishar u Syiem, Ka bha ruh ba i kyiaw bad 
i Hep Tiewbon kin iawan ryngkat bad ngi, 
namar nga mut ban sah ha iing jong ki. leh 
i Kong Mon in nang sah shngaih bad i mei 
haduh ba ngin wan phai.” 

“Kaba dei, um, kata,” la jubab u Paitnia. 
“Da lei lei ngan nym ieh noh shuh ia phi marwei. 
Ynda ngin iakynduh khla biang ha lynti, ieh 
ngan ryngkoh sa nga, bad ynda ngan shong halor 
^ ingdong jong u, ngan sa duwai blei ba un kit 
ia nga sha ka hima kaba donkam bad kaba 
khein kor ia u misteri.” 

“Um,” la ong u Don Putit, “wat kren kum 
uba bieit puri!” Ngi klet ban ong ba u Paitnia 
u la tip na u Dangsah ba u Syiem Kumar Singh 
u ai burom ia u Don Putit namar ba u la pyniap 

khadar tylli ki lakhyrwang, bad ba u la pynim 
biang rub ia ka Sainsimai, ka khun samla u 
Syiem, haba ka la lap jyllop, 

“Phi la nang, um, ban shong kulai?” la 
kylli u Paitnia. 

“Eh-h, ynnai iakren shuh, um, kum shaphang 
kata ka kam!” la jubab u Don Putit. Hadien 
kane, baroh ar ngut ki iamih biang shabar ban 
ialeh kmen bad la ki para lok. 

♦id* )|ti|ii|i 

U Syiem Symphup u phah khot ia u Myntri 
Sanbuit ha kawei ka sngi. Ynda u wan rung 
ha ka kamra, u Syiem u kylli ia u kaei ka khubor 
ba u ioh pdiang khatduh na u Syiem Kopsop. 

“Syiem,” la ong u Myntri Sanbuit, “katto 
katne bnai mynshuwa, nga la iathuh ha phi 
ba u Syiem Kopsop un nym bat ia la ka ktien 
lada ngam lah ban tei ia ka iing ka ban iadei 
kyrdan bad ka burom ka khun jong u. Namar 
ba u Paitnia um treh ban wan tei ia ka, ngam 
lah satia ban pyndep ia la ka kular.” 

“Haba kumta, u Syiem Kopsop u ong kum- 
no?” la kylli biang u Syiem. 

“U ong ba um mon ban aiti ia la ka khun ha 
u briew uba u kpa jong u um kloi ban pyndep 
ia la ka kular,” la jubab u Myntri Sanbuit. 

“Kum kata ka jingiapynbeit ia ka rukom 
poi kha poi man ngam pat ju bna mynno mynno,” 
la ong u Syiem. “Njga shu sngewlem ia uba pli u 
Mawsawa, u khun jong phi, bad nga ngeit un 
klet noh kloi ia la ki jingkhuslai. Ahem! Phi 

dang kynmaw ne em ia u kynum u Paitnia, uba 
phi ong shisien u Alhia, u khun ka nongbylla 
sngi ?” 

“Yn leit lah klet shano phi, Syietn,” la jubab 
u Myntri Sanbuit. “La u la kylla long makna 
u khun ka lak ka putit, ngan iai kynmaw ba del 
ma u uba la pynlong ia nga ban don kum ha 
kane ka jingjah burom.” 

“Ehe, kumno Myntri kumta!” la ong u 
Syiem Symphup, u sngew' sammut artat. “Une 
u Don Putit, ne u Alhia, kumba phi ong, u 
don hangne ha Nongbah mynta. Nga la ai 
por ruh ia u ban wan iakynduh ia nga mynta 
hi ka sngi. Kumno phi ong?” 

“Syiem, phi mut ban pdiang burom ia u 
briew uba la pynjah burom ia uwei na ki 
Myntri jong phi?” la kylli u Myntri da ka jingat 
mynsiem, u klet noh de ba, kum u Myntri, um 
dei ban kylli kumta ia la u Syiem, khamtam 
haba u don hapoh ka iing bishar, “U lah ban 
tei iing dulan la la ka kmie, u lah ban shong 
halor ka ksiar ka rupa, u lah ruh ban leh ki kam 
shlur ki kam khyllah ki ban pynlyngngoh ia 
ka pyrthei, hynrei u dei ruh ka daw jong ka 
jingshah rkhie bein jong nga, bad nga ngeit, 
Syiem, ba phin nym pdiang sngewbha kum ia 
uta u briew uba la pynlehrain ia nga u Myntri 
jong phi ha khmat ki briew.” 

“Kata te, Myntri, kan long la kum ba phi 
kynjat ia u speh uba nep,” la jubab pharshi u 
Syiem, u peit artat sha u Myntri jong u da ka 
khmat ka bym sngewbha. Nangta pat, da ka 
sur kaba pynpaw ia ka main syiem jong u, u ong, 

“M3mtri, nga imat phi don ka mynsieih hiang- 
raithoh, kaba iohi tang ia ki jingduna bad 
kijingbakla u briew uba phim iadei jingmut, 
bad kaba tap matlah ia phi ba phin nym iohi 
ia ki jingthmu kiba sniew jong u nongshun. 
Lada phin phoi phin at lukhi kumne kum ka 
thei samla ka bym ioh ia la ka mon, tang namar 
ba u Syiem Kopsop u kylla jutang, khlem pep 
phin suh kpoh man ka sngi, bad phin sahiaw 
u r5mdang shi rta, bad phi dei ban tip ba u Myntri 
ka hima, uba man ka por u shu atnud ia kiwei, 
bad um lah ban kren beit kren khuid ha khmat 
ki briew, khamtam hapoh ka Dorbar hima, u 
long ka jingjah burom ia ka hima hi. Ngan 
sa iathuh pat ha phi shaphang ki jingthmu 
kiba shisha jong u Syiem Kopsop ynda phi la 
kham jai jai ka khlieh. Ahem! Mynta nga 
kwah ban ong ba une u kynum u Paitnia u wan 
ha nga ym namar ba u dei u khun ka lak ka 
putit, uba shong halor ka ksiar ka rupa, hynrei 
kum u nongkit tien-syiem ka hima Nongrim. 
Ngam kwah, namar kata, ban iohi ne ban ioh 
sngew, ha kano kano ka por, ba uno uno uba 
khot ia lade u khun ka hima Nongbah, un kren 
khlem akor ne leh bym suidniew ha khmat jong 
u.” 

Ki ktien u Syiem Symphup ki long kum ka 
leilieh kaba ba kyndit lep, bad kum u pyrthat 
uba tied kyndit jrain, ha u Myntri Sanbuit ha 
kata ka por. Ha kata kajuh ka khyllipmat, 
bad shuwa ba u Myntri un kyndit bynriew pat, 
u nongap jingkhang u rung, bad u ong, “Syiem, 
u Nongkit tien-syiem ka hima Nongrim.” 

U Don Putit u rung ha ka kamra bishar, 
u leit hajan u Syiem Symphup, bad u dem u 
nguh ia u. U Syiem Symphup ruh u ieng^ 
bad u bat ia ki kti u Don Putit da kaba sngewbha 
eh. “Syiem,” la ong u Don Putit, “u Syiem 
Kumar Sin^ u la ai khublei ia phi, ia I Syiem 
Sad, bad ia i Mahadei de. Ka luma Nongbah 
bad ka hima Nongrim ki shait iaim ryngkat 
iaieng ryngkat ha ka khim ha ka tan, ha ka suk 
ha ka sain, bad ha ki por baroh, kum shipara. 
Ka hima Nongrim, namar kata, ka kyrmen 
ba ka hima Nongbah kan nym ieh noh marwei 
ia ka ha kine ki sngi kiba ka lah ban don ha ka 
shitom ha ka jynjar.” 

“U Syiem Kumar Singh u long kum u 
para jong nga hi, bad ka tan ka shipa jong u 
kam lah khlem da pynpang pynshitom lem ia 
nga de,” la ong u Syiem Symphup. “Te, kaei 
kein kaba la pynlong ia u ban khuslai mynta 
ka por?” 

“Syiem,” la jubab u Don Putit, “u Syiem 
Kopsop dei ka kyrteng kaba ka Nongrim kam 
kwah ban ioh sngew, ym dei eh namar ba u dei 
uba sarong, uba hangamei, bad uba kren bein ia 
la ki para Syiem, hynrei namar ba u niew ia lade 
la kum ba u dei u Syiem jong ka hima Nongrim 
de. U dawa na u Syiem Kumar Singh ia kaei 
kaei kaba ka hima Nongrim kam lah ban pdiang 
lano lano.” 

U Syiem Symphup u pynran ia la ka khmut 
bad u pynrit de ia la ki khmat; u tip bha ia ki 
rukom bad ki buit pynbitar briew jong u Syiem 
Kopsop, bad u lah ruh ban antad kaba kumno 

kata ka jingdawa jong u na u Syiem Kumar Singh. 
U phai sha u Myntri Sanbuit uba shu ieng kyn- 
thung kum u mawbynna, bad u ong, “Myntri, 
shibit ka janmiet, phi bad ki Myntri baroh phin 
wan iakynduh lang hangne; ong ia u Syllad 
Naphang ba u ruh un wan lang.” 

“Hooid, Syiem,” la jubab u Myntri Sanbuit, 
bad u mih noh na ka kamra bishar. 

“Mynta ba ngi la iadon tang ar ngut, ka 
bha ngin ialeit sha ka kamra kaba kyrpang, 
khnang ba ngin ioh iakren laitluid katba ngi 
mon,” la ong u Syiem, bad u ialam artat ia u 
Don Putit sha kawei pat ka kamra. 

“Nga la ioh sngew shaphang jong phi,” 
la ong u Syiem, “bad ngam lah khlem da phuhmut 
phuhmat haba la iakynduh mar khmat kumne. 
Ahem! Nga la ong ia ka Mahadei, bad ia ka 
Kumari ka khun jong nga, ba kin khreh bam 
khreh dih, ba ngin ioh iabam lang shisien shisien.” 

U Don Putit u kulmar thilim ka jingmut. 
“Syiem,” u ong, “nga ngeit phin nym pyniap 
lehraih ia nga; ngam ju mlien ban iabam iadih 
ryngkat bad ki Mahadei ha kajuh ka kamra.” 

U Syiem Symphup u phuh ka khmat ba u 
itynnat ban iohi ia ka jingpisa jingmut u Don 
Putit. “Kum u nongkit tien-syiem, phi dei 
ban shong barobor ha pdeng u Syiem bad ka 
Mahadei jong u; kane ka long ka burom kaba 
rit eh ba ka hima ka lah ban leh. Nangta 
pat, ka burom kaba kham khraw ka long ban 
leit khublei ia i Hep Mai, iba long I Syiem 
Sad jong ka Hima. I la ong ia nga ban ialam. 
bam ja ia phi shibit janmiet. Ngin sa ialeit 



!22 


U DON PUHT 


lang, nga bad phi, bad phin sa iohi kumno i 
Hep Mai in sympat ia u Myntri Sanbuit! He-he,” 
u rkhie, haba u Don Putit u peit lyngngoh sha 
u, “lymda dei na ka bynta i Hep Mai, ngam tip 
shuh kumno ngan leh ia une u Myntri Sanbuit! 
Ahem! Ka Kumari ka la kwah eh ban iohi 
phi long u briew uba kumno. Ka la spel lyndet 
shaphang ka jingim jong phi, bad ka phuh sngew- 
bha haba ka kren shaphang ki kam shlurjong 
phi ha Nongrim, bad kan ym hun lano lano 
lymda ka ioh sngew na ki rmiang shyntur jong 
phi hi, kumno phi la pynliem ia ki khadar tylli 
ki lakhyrwang.” 

U Don Putit u saw kyrang ka khmut ka 
khmat huin ba um nang pyrkhat shuh kumno 
un kylliang ktien. “Paiem,” u ong, ynda u 
la lait pat ban kren, “u Syiem Kumar Singh — 

“H’oid,” la kem ktien u Syiem Symphup, 
“kam da long kaba dei ban bun ktien shaphang 
la kiba ha i'ing ha sem ioh ki pher pynban na 

kaba ngi kren sarong shaphang jong ki. 

Ahem! Kaei kein ka wit ka wa, ka thut ka 
jynjar, kaba la jia ha u Syiem Kumar Singh?” 

U Don Putit u pynhiar mynsiem phe, bad 
u sngew la kum uba la lait ksuid ba u Syiem 
um kren shuh shaphang ka Kumari Rupa. 
“U Syiem Kopsop u dawa ia ka Sainsimai ba 
kan long ka tnga u khun jong u, u Bam Jyndem,” 
la jubab u Don Putit. 

“Ngan khud ia u tmaih jong u da ka tari 
dab lada u pyndonkam thala ia ka ktien ka 
thyllieij ha ka liang ka shong kha shong man,” 
la kyrhuh u Syiem Symphup, ki khmat jong u 

ki phalang da ka jingbitar. *‘Kaei ka jubab u 
Syiem Kumar Singh?” 

“U Syiem Kumar Singh um shym ai jubab, 
bad un nym ai jubab lano lano,” la ong u Don 
Putit. 

“U la leh ia kaba dei,” la ong u Syiem 
Symphup. “U Syiem Kopsop u tip ne em ia 
ka jingmut u Syiem Kumar Singh?” 

“Nga ngeit u tip, namar u la phah ktien sha 
Nongrim ba un leit dawa ia ka Sainsimai mar 
khmat. U Syiem Kumar Singh u suba ba ki 
ktien u Syiem Kopsop ki lah ban mut ba u shu 
thmu ban pynlehrain bad pynjah burom ia ka 
khun jong u,” la ong u Don Putit. 

“Kam da shai bha la kata ka dei ne em 
ka jingthmu u Syiem Kopsop,” la ong u Syiem 
Symphup; “hynrei u Syiem Kumar Singh u 
kwah ba phin iathuh ha nga kumta?” 

“Hooid, Syiem.” 

“Ka Sainsimai ka ong kumno?” 

“Ka ong ba dei tang u sniang uba bang eh 
ban bam jyndem!” 

D Syiem Symphup u wiat muin. “Nga ieit 
ia ka Sainsimai kum la ka jong ka khun, bad 
nga tip skhem ba kan nym riej ban dung da u 
nar saw hi kum ia uta u sniang. Hynrei 
kumno ki Myntri ka hima Nongrim ki iapyr- 
khat?” la kylli biang u Syiem. 

“Kim pat shym iapyrkhat, namar u Syiem 
Kumar Singh um shah ba kin iakren ei ei sha- 
phang ka khun johg u.” 

“Phi tharai ba u Syiem Kopsop u mut shi- 
sha kumba u ong?” la kylli u Syiem ha ka sur 

kaba pynpaw ba u khein kor shibun ia kane ka 
jingkylli. 

“U Pyrthew, u Rangbah Shipai ka hima 
Nongrim,” la ong u Don Putit, “u kren katto 
katne shaphang ki nongsyntiat u Syiem Kopsop, 
uba lah ban don ki briew mynta hapoh Nongrim 
kiba kloi ban pynmong ne pynbit ktieh ia ka 
burom bad ka jinglong samla ka khun u Syiem.” 

U Syiem Symphup u ieng joit, bad u kren 
ha lade kum u bym iohi ia u Don Putit. “Ngan 
phut ia u fiiuhmoh jong u, ngan ot ia ka khmut 
jong u, bad h’oid, ngan khi lai nuid ia u da kine 
ki kti!” U phai sha u Don Putit kum uba kyndit, 
bad u ong, “Phi la tip, lehse, ba ki briew ha ka 
hima Kyndong ki ioh ki kyrteng kiba kham 
khyllah. U Syiem jong ki u dei uba kob pia 
bad uba hangamei, bad ki briew jong u pat ki 
long kiba meng bad kiba kyreit; kim salia ban 
leh ia kano kano ka kam sang kam jakhlia, im im 
peit peit, kaba ki mrad hi kin da antad. La 
katta ruh, kumno u kpa ka Sainsimai u pyrkhat 
shaphang kane?” 

“Na ki ktien ba u kren, nga ngeit skhem 
ba un ksih na u ryndang ia uno uno u briew uba 
shlan ban kren, haba u ioh sngew, ia ka kyrteng 
u Bam Jyndem, u khun u Syiem Kopsop,” la 
jubab u Don Putit. 

U Syiem Symphup um lah shah shuh; u 
rkhie kynsuk kum u bym ju ioh rkhie mynno 
mynno, bad u ong, “Phi long u briew uba bit 
shisha ban long u nongkit tien-syiem jong ka 
hima.” Ynda u la kham jem kata ka rkhie 
sngewbha, u ong biang, “Nga tip bha ia u Syiem 

Kumar Singh, bad ngan nym phylla lada un kjit 
snam de kum ia uta u briew haduh ba un da 
kyllon iap ler. Une u Syiem Kopsop u shem 
sngewbha ban im ha ka iaid bad ka leh khlem 
rain. Phi tip, lehse, ba u la pynjah burom ia ka 
hima jong nga de; u kular ban pyniabia ia ka 
khun jong u bad u Mawsawa, u ^un u Myntri 
Sanbuit, hynrei ha ka ia kaba khatduh, u nguid 
noh biang ia la ka ktien. Ngam kwah ban thaw 
jingiashut iakyan para syiem tang na ka bynta 
kane ka kam, hynrei ngan ai ka jingsneng kaba 
tyngeh ia u Syiem Kopsop lada u shlan ban pyn- 
jah burom ia u Syiem Kumar Singh ha kano kano 
ka rukom. Ahem! Ia ngin ialeit shatei sha 
iing.” 

“Paiem bad Mahadei ba sbun jong ngi,” 
la ong u Don Putit shuwa ba kin iabam ja lang 
katba ki iashong sawdong ka mieij, “phi la 
khot sngewbha ia nga ban iashong bam lang 
bad phi; kane ka dei ka burom kaba u bieit u 
anna, u bym don jingtip bad uba duna akor kum 
ma nga, um dei ban phohsniew. Phi tip ba 
nga wan na ka iing kaba duk.” Ka Kumari 
Rupa ka wiat muin. U Don Putit u iohi ia 
ka jingphuh samrkhie jong ka. “Eh-h,” u ong, 
“ngam dei ban kren ei ei shphang ia lade, namar 
nga ngeit don kiwei pat kiba lah ban tip kham 
bha shaphang ka jingim jong nga. Phin sngew- 
bha kein ban map ia ki jingbakla jong nga kiba 
phi lah ban iohi katba nga dang iashong bam 
ryngkat bad phi. 

“I Paiem teng teng i shait leit jngoh ia la u 
khun u hajar sha Nongkyndong. Nga kyrpad 

ba in pyllajt por khnang shisien shisien ban wan 
sha Nongdeng; bad kan long ka burom kaba 
khraw shisha shisha ia ka shnong jong ngi lada 
i Mahadei bad i Hep Kumari ruh kin iawan 
lang ha kata ka por. Ka ling i mei kan long ka 
jaka shong jong phi, la ka long kaba rit katno 
katno. 

“U Syiem Kumar Singh u la ai khublei ia 
i Paiem bad ia i Mahadei, bad u khmih lynti ba 
ha kawei ka sngi un ioh por ban wan jngoh sngew- 
bha ia phi. I Kong Sainsimai i la ai khublei 
ia phi,” u kren ia ka Kumari Rupa, “bad i ong 
ruh ba i thrang ban iohi phi la kylla dur haduh 
katno.” 

“Ahem!” la ong u Syiem Symphup. “Ngan 
wan jngoh ia ka Nongdeng ha ka sngi khatduh 
u Nai Nohprah. Phi pat?” u kylli ia ka Mahadei 
bad ia ka Kumari Rupa. 

“Ngin nym shet japulaw shuh ia i Pa, ho 
mei? lada in leit tang marwei sha Nongdeng?” 
la ong ka Kumari Rupa ia la ka kmie. Ka 
Mahadei ka shu phuh samrkhie ban pynpaw ba 
kan bitar ia u Syiem lada um treh ban ialam 
ia ki. 

“Ka sngi khatduh u Nai Nohprah! Ka sngi 
khatduh u Nai Nohprah!!” la thnom u Don 
Putit marwei marwei katba u mih noh na iing 
u Syiem ban leit phai sha iing kmie u Paitnia. 
“I mei i ong ba la kha ia nga ha ka sngi nyngkong 
u Nai Kylla Lyngkot, bad nga la kular ia i Kong 
Mai ba ha kata ka sngi ngan khawai sngi kha 
sngewbha shisien shisien. N^m pat lah ban 
sngewthuh bha ia ka jingmut ki theisamla; hynrei 

ngan khi lyndum ia lade lada i Kong Mai in ai 
lad ba ngan khot ia i ka khmat khashor! Ehe, 
kumno kumta! U Syiera Kumar Singh u kwah 
ban iakynduh bad u Syiem Symphup; i Kong 
Mai i kwah ban iohi ia i Kong — em~-ria i Bih — 
hei— ia i Hep Kumari. Ngan pyniashem ia 
ki ha Nongdeng, bad — bad — ” u sngap jar shl- 
phang kum uba iohi ia ka lynti thymmai, ‘*bad 
h’oid, ngan ong ia i urn Pait ban tei sa kawei ka 
ling dulan ba kin sah sngewbha ki Syiem!” 



Para lok ba ieit, 

la ka bynta kaha nyngkong bad kaba ar 
Jong kane ka Histori, ngi la mat ban pynmih tang 
ha kawei ka kitab. Hynrei phi la iohi hi ha, 
lada ngin (eh kumta, ka kitab kan heh than, had 
ka dor Jong ka ka lah ban khia than ha kiba bun 
na ngi. Kumta ngitn hanse ban pynmih ia ka ha 
ki ar tylli ki kitab. Ka bynta kaha ar ruh ngi la 
pynmih, ha kajuh ka dor. Ngi kyrmen ba lada 
phi la ioh jingkmen ha kaba pule shaphang u 
Don Putit ha ka bynta kaba nyngkong, phin dang 

kwah nth ban tip kunmo me u Samla Khasi u 
long bad u leh ha ka bynta kaba or. Ka la ju long 
ka ntkom ba u briew, katba u nang san ha ka 
ryniengy u iakynduh la ki jingjia kiba kham pher 
bad kham phylla. U Don Putit ruh u long kumta, 
Ngi kyrmen ba ki ktien bad ki kam jong u kiba 
ngin shem ha kiwei pat ki kitab kiba ngin nang iai 
pynmih, kin iai ai jingkmen bad jingsngewbha ia 
ki nongpule. 

Ki don katto katne ki kyntien kiba ngi pyn- 
donkam hangne ia kiba la ju kren ha ki katto 
katne ki bynta Jong ka Saw Raid ha Khadar 
Blang, kum Hhiah t^it% ‘ieng sehka sngi,’ ‘pakhuh 
thapniang u syiar,’ *Ehe, kiuimo kumta!’ etc. 
Ngim banse ban pyndonkam ia kine ki rukom 
kren namar ngim ioh satia ia ki ktien Sohra kiba 
lah ban ai kqjuh ka jingmut kumba kitei ki kyn- 
tien ki lah ban ai. Ngi ngeit ba ki nongpule 
kin nym shitom ban sngewthuh ia ki, had ba kam 
donkam ia ngi ban da pynshai ia ka jingmut 
jong ki. 


D. S. Khongdup. 

